November mahu MIRA in 1.24 Billion Rufiya Balaiganefi - Hali News\nނޮވެންބަރު މަހު މީރާއިން 1.24 ބިލިއަން ރުފިޔާ ބަލައިގަނެފި\n09 December 2021, 21:32\nމިއީ އާމްދަނީއަށްވުރެ %168.4 އިތުރު އަދަދެއް\nނޮވެންބަރު 2021 ގައި މީރާއަށް 1.24 ބިލިއަން ރުފިޔާ ބަލައިގަނެފައިވާކަމަށް މީރާއިން މައުލޫމާތު ދީފިއެވެ.\nމި އަދަދަކީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއަށްވުރެ %168.4 އިތުރު އަދަދެކެވެ. އަދި، ނޮވެންބަރު 2021 ގައި ލިބޭނެ ކަމަށް އަންދާޒާކޮށްފައިވާ އަދަދަށްވުރެ %51.8 އިތުރު އަދަދެކެވެ.\nމީރާއިން މައުލޫމާތު ދޭ ގޮތުގައި، ނޮވެންބަރު 2020 ގައި ލިބުނު އާމްދަނީ އާ އަޅައިބަލާއިރު ނޮވެންބަރު 2021 ގައި ލިބިފައިވާ އާމްދަނީ އިތުރުވުމުގެ މައިގަނޑު ސަބަބަކީ އިންކަމް ޓެކްސް، ޓޫރިޒަމް ލޭންޑް ރެންޓް، ޖީ.އެސް.ޓީ، ގްރީން ޓެކްސް އަދި އެއަރޕޯޓް ޓެކުހާއި ފީގެ ގޮތުގައި ލިބިފައިވާ ފައިސާ އިތުރުވުމެވެ.\nމިގޮތުން، އޮކްޓޯބަރު 2020 އާއި އަޅައިބަލާއިރު، އޮކްޓޯބަރު 2021 ގައި ދިވެހިރާއްޖެއަށް ޒިޔާރަތްކޮށްފައިވާ ފަތުރުވެރިންގެ އަދަދު7ގުނަ އިތުރުވެފައިވާ ކަމަށް މީރާއިން މައުލޫމާތުދެއެވެ. މީގެ ސަބަބަކީ 2020 ވަނަ އަހަރު ކޮވިޑް-19 ގެ ސަބަބުން ފަތުރުވެރިން ޒިޔާރަތްކޮށްފައިވާ މިންވަރު ދަށްވެފައިވުންކަމަށް މީރާއިން ފާހަގަކުރެއެވެ.\nމީގެ އިތުރުން، 2021 ވަނަ އަހަރުގެ ނޮވެންބަރު މަހުގައި ލީސް ޕީރިއަޑް އެކްސްޓެންޝަން ފީގެ ގޮތުގައި އާމްދަނީ ލިބިފައިވުމަކީ ނޮވެންބަރު 2020 ގައި ލިބުނު އާމްދަނީ އާ އަޅާބަލާއިރު ނޮވެންބަރު 2021 ގައި ލިބިފައިވާ އާމްދަނީ އިތުރުވުމުގެ ސަބަބެކެވެ. މި ފީ ނޮވެންބަރު 2020 ގައި ލިބިފައެއް ނުވެއެވެ.\nނޮވެންބަރު 2021 ގައި މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީއެވެ. އެއީ %62.2 ނުވަތަ 773.23 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ އިންކަމް ޓެކްސްއިންނެވެ. އެއީ %6.5 ނުވަތަ 80.99 މިލިއަން ރުފިޔާއެވެ.\nމީގެ އިތުރުން، ލީސް ޕީރިއަޑް އެކްސްޓެންޝަން ފީގެ ގޮތުގައި 76.60 މިލިއަން ރުފިޔާ (%6.2)، ގްރީން ޓެކްސްގެ ގޮތުގައި 75.40 މިލިއަން ރުފިޔާ (%6.1)، އެއަރޕޯޓް ޑިވެލޮޕްމެންޓް ފީގެ ގޮތުގައި 45.28 މިލިއަން ރުފިޔާ (%3.6) އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 191.94 މިލިއަން ރުފިޔާ (%15.4) ލިބިފައިވެއެވެ.\nނޮވެންބަރު 2021 ގައި ބަލައިގަނެފައިވާ އާމްދަނީގެ ތެރޭގައި 51.31 މިލިއަން އެމެރިކާ ޑޮލަރު ހިމެނެއެވެ.


Pakistan Sarukaarun Beynun Vany Electronic Voting System Eh - Vaguthu\nޕާކިސްތާން ސަރުކާރުން ބޭނުން ވަނީ އިލެކްޓްރޯނިކް ވޯޓިން ސިސްޓަމެއް\nޕާކިސްތާން ސަރުކާރުން އިލެކްޓްރޯނިކް ވޯޓިން ސިސްޓަމް ބޭނުން ކުރަން އުޅޭ ކަމަށް އެ ގައުމުގެ އިދިކޮޅު އެންމެ ބޮޑު ޕާޓީން ތުހުމަތުކޮށްފިއެވެ.\nޕާކިސްތާން މުސްލިމް ލީގް-ނަވާޒް (ޕީއެމްއެލްއެން) ގެ ސެކްރެޓަރީ ޖެނެރަލް އަހުސަން އިގްބާލް ވަނީ ޕާކިސްތާންގެ ބޮޑުވަޒީރު އިމްރާން ހާންގެ ޕާޓީ އަށް ވަރަށް ބޮޑަށް ފާޑު ވިދާޅުވެފައެވެ. އިގްބާލް ވިދާޅުވެފައިވަނީ ޕާކިސްތާން ތެހްރީކް އެ އިންސާފް (ޕީޓީއައި) އިން ބޭނުންވަނީ އިލެކްޓްރޮނިކް ވޯޓިންގްއެއް ކުރިޔަށް ގެންދަން ކަމަށެވެ. މިގޮތަށް ފާޑުކިޔުމުގެ ބަސްތައް އަމާޒު ކޮށްފައިވަނީ ތަކުރާރުކޮށް އިންތިހާބުތަކުން ބަލިވެފައިވާތީއެވެ.\nއިގްބާލް ވިދާޅުވީ އިލެކްޓްރޮނިކް ވޯޓިންގް ސިސްޓަމް އަކީ ޕީޓީއައި އިން އިންތިހާބާ ދިމާކޮށް ޖައްސާ ސްޓަންޓެއް ކަމަށެވެ. އެއީ އެ ޕާޓީއިން ކުޅެން އުޅޭ ޑްރާމާއެއް ކަމަށާއި، ވޭތުވެދިޔަ ތިން އަހަރުގެ ތެރޭގައި އިލެކްޓްރޮނިކް ވޯޓިންގް އަކަށް ދާން ޕީޓީއައި އިން ވިސްނާފައި ނުވާ ކަމަށް އޭނާ ބުންޏެވެ. ބައިޕޯލް އިލެކްޝަނުން ކާމިޔާބު ނުލިބުމާއެކު ކުއްލިއަަކަށް އިލެކްޓްރޮނިކް ވޯޓިންގް އާއި ދިމާލަށް ޕީޓީއައިގެ ޝައުގުވެރިކަން އެނބުރިއްޖެ ކަމަށް އިގްބާލް ވިދާޅުވިއެވެ.\n"ކަރާޗީ ބައި-އިލެކްޝަނުން އަންގައިދެނީ ސިންދުގައި ކާމިޔާބު ސިޔާސީ ޕާޓީ އަކީ ޕީއެމްއެލް-އެން ކަން. ކަރާޗީގެ ރައްޔިތުން ތިބީ ޕީއެމްއެލް-އެން އާއި އެކު" އިގްބާލް ވިދާޅުވިއެވެ.\nޕާކިސްތާނު ބޮޑުވަޒީރަށް އިދިކޮޅު ފަރާތްތަކުން ފާޑުު ކިޔައި ބުނެފައިވަނީ އިންތިހާބު ކާމިޔާބު ނުކުރެވޭނެ ކަމަށާއި، މިހާރު ވެސް މަންޒަރު ފެނިގެންދަނީ ގައުމު ހިންގުމުގެ ބަދަލުގައި ބޮޑުވަޒީރު ޕިކްނިކް ގޮސް އުޅުއްވާ މަންޒަރު ކަމަށެވެ.\nކަރާޗީގެ އިންތިހާބުގައި އެންމެ މަތިން ވޯޓު ލިބިފައިވަނީ ޕާކިސްތާން ޕީޕަލްސް ޕާޓީ (ޕީޕީޕީ) ގެ މެމްބަރަށެވެ.


SunOnline: Mi aharuge budget alun ekulavaalumaa gulhey gothun cabinet gai mashavaraa koffi\nމި އަހަރުގެ ބަޖެޓު އަލުން އެކުލަވާލުމާ ގުޅޭގޮތުން ކެބިނެޓުގައި މަޝްވަރާކޮށްފި\nކޮވިޑް-19އަށް ފަހު މި އަހަރުގެ ބަޖެޓް މުރާޖައާކޮށް އަލުން އެކުލަވާލެއްވުމާއި 2021 ވަނަ އަހަރުގެ މެދުރާސްތާގެ ބަޖެޓާއި ބެހޭގޮތުން މިއަދު ބޭއްވި ކެބިނެޓް ވާކިން ސެޝަނުގައި މަޝްވަރާކޮށްފިއެވެ.\nރައީސް އޮފީހުން ބުނި ގޮތުގައި، މިއަދު މި މަޝްވަރާތައް ކުރިއަށްގެންދިޔަ ބައްދަލުވުމުގެ ރިޔާސަތު ބަލެހެއްޓެވީ ރައީސް އިބްރާހީމް މުހައްމަދު ސޯލިހެވެ.\nކޯވިޑް-19 އަށްފަހު ރާއްޖޭގެ މާލީ ހާލަތަށް އައި ބަދަލުތަކާއެކު މިއަހަރުގެ ބަޖެޓަށް ބަދަލު ގެންނެވުމަށް ފިނޭންސް މިނިސްޓްރީން ހުށަހަޅުއްވާ ކަންތައްތަކުގެ މައުލޫމާތު، ފިނޭންސް މިނިސްޓަރު އިބްރާހީމް އަމީރު އެ ބައްދަލުވުމުގައި ހިއްސާ ކުރެއްވިއެވެ. ވަކިވަކި އިދާރާތަކުގެ ބަޖެޓަށް ގެންނަން ޖެހޭ ބަދަލުތަކާއި ބެހޭގޮތުން ވެސް މަޝްވަރާ ކުރިއެވެ.\nރައީސް އޮފީހުން ބުނީ، މިއަދުގެ ސެޝަންގައި ކޯވިޑް-19 އަށްފަހު ޤައުމު އާރާސްތުކޮށް އިގްތިސާދު އިއާދަ ކުރުމަށް ކުރަންޖެހޭ މަސައްކަތްތަކާ ބެހޭގޮތުން ރައީސް ސޯލިހު ވާހަކަފުޅު ދެއްކެވި ކަަމަށެވެ. ކޯވިޑް-19 އާއި ގުޅިގެން ބަޖެޓަށް ގެންނަންޖެހޭ ބަދަލުތައްވެސް އެމަނިކުފާނު ފާހަގަކުރެއްވި ކަމަށް ބުންޏެވެ.\nމީގެ އިތުރުން، ކޮވިޑް-19 އަށްފަހު ގެންނަ ބަދަލުތަކުގައި، ރައްޔިތުންނަށް އެންމެ ފައިދާހުރި ގޮތްތަކަށް އިސްކަންދީގެން ބަދަލުތައް ގެނައުމަށް ވަޒީރުންގެ ކިބައިން ރައީސް އެދިވަޑައިގެންނެވި ކަމަށް ރައީސް އޮފީހުން ބުންޏެވެ.\nއަބުރާ ބެހުމުން ބަދަލު ނަގައިދިނުމުގެ ގަވައިދު ގާނޫނަކަށް


Gender equality plan thanfeezu kuran haassa iskameh dheynan: Sabra | Jazeera\t"ޖެންޑަރ އީކުއަލިޓީ ޕްލޭން ތަންފީޒު ކުރަން ހާއްސަ އިސްކަމެއް ދޭނަން" - Jazeera\nޖެންޑަރ އީކުއަލިޓީ ޕްލޭން ތަންފީޒު ކުރަން ހާއްސަ އިސްކަމެއް ދޭނަން: ސަބްރާ\nމަރިޔަމް ނިމާ ހަސަން June 28, 2021 525 views0\nރާއްޖޭގައި ޖެންޑަރ އީކުއަލިޓީ ޕްލޭން އެއް ނިމުމުގެ މަގުމަތީގައިވާކަން ފާހަގަކުރައްވާ އެ ޕްލޭން ނިމުމުން ރާއްޖޭގެ ސަރުކާރާއި މުޖުތަމައުގެ ހުރިހާ ހަރުފަތެއްގައި މި ޕްލޭންއާއި އެގޮތަށް ކަންކަން ތަންފީޒުކުރުމަށް ހާއްސަ އަހަންމިއްޔަތުކަމެއް ދެއްވާނެކަމުގައި ރާއްޖޭގެ ސްޕެޝަލް އެންވޯއީ ފޮރ ކްލައިމެޓް ޗޭންޖް ސަބްރާ އިބްރާހީމް ނޫރައްދީން ވިދާޅުވެއްޖެއެވެ.\nސަބްރާ މިހެން ވިދާޅުވީ، ދަ ޖަނަރޭޝަން އިކުއަލިޓީ ފޯރަމް ހައިލެވެލް ވަރޗުއަލް ރައުންޑްޓޭބަލް: ޖެންޑަރ އިންކްލޫސިވް ކްލައިމެޓް އެކްޝަންސް؛ އަ ގްލޯބަލް މޫމަންޓް ފޮރ ޖެންޑަރ އިކުއަލިޓީ ގައި ވާހަކަ ދައްކަވަމުންނެވެ. މި ފޯރަމް އަކީ ޔޫއެން ވިމެން އިން އިންތިޒާމުކޮށް، މެކްސިކޯ އަދި ފްރާންސުން ކޯ ހޯސްޓްކޮށްގެން ކުރިއަށްގެންދާ ފޯރަމެކެވެ. މި ފޯރަމްގެ މައިގަނޑު އަމާޒެއްގެ ގޮތުގައި ކަނަޑައަޅުއްވާފައި ވަނީ އީޖާދީ ގޮތެއްގައި އަންހެނުންނާއި އަންހެން ކުދިންގެ ދައުރު ހިމެނޭނެހެން، މޫސުމަށް އަންނަ ބަދަލުތަކަށް ހައްލު ހޯދުމަށް ކުރެވެންހުރި ކަންތައްތަކާއި ގުޅޭގޮތުން ވާހަކަ ދެއްކުމެވެ.\nފޯރަމްގައި ވާހަކަ ދައްކަވަމުން ސަބްރާ ވަނީ، ޖެންޑަރ އީކުއަލިޓީ ޕްލޭނުގައި ހިމެނޭ ކަންތައްތައްވެސް ފާހަގަ ކުރައްވާފައެވެ. އެގޮތުން 2025 ވަނަ އަހަރާ ހަމަޔަށް ސަރުކާރުގެ އިސް މަގާމުތަކުގައި ތިއްބަވާ އަންހެނުންގެ ނިސްބަތް 40 އިންސައްތަ އިތުރުކުރުމަށް ނިންމެވުމާއި ޖުޑިޝަރީގައި 25 އިންސައްތަ އިތުރުކުރުން ހިމެނެއެވެ. އަދި ޑޭކެއާ ސަރވިސްތައް އިތުރުކުރުމާއި ޖެންޑަރ ރެސްޕޮންސިވް ބަޖެޓެއް ފެށުމާއި ޤައުމުގެ ޑާޓާ ސިސްޓަމުގައި ހުރި ޖިންސީ އަދި އުމުރުގެ ތަފާތުކުރުންތައް ހުރި ކަންކަން ރިވައިސްކުރުން ވެސް ހިމެނެއެވެ.\nސަބްރާ ވިދާޅުވީ އަންހެނުންގެ ބައިވެރިވުން އިތުރުވީ ވަރަކުން މުޖުތަމައުގައި ހުރި ކަންކަން ދެނެގަނެވި އެކަންކަން ހައްލުކުރުމަށް މަގުފަހިވެގެން ދާނެކަމަށެވެ.\nއޭނާ ވަނީ މިހާރު މިއޮތް ކޮވިޑް-19ގެ ހާލަތުގައި ދުނިޔޭގެ ގިނަ ފަރާތްތަކަށް ކުރިމަތިވާ ދަތިތަކާއި ގުޅޭގޮތުން ވާހަކަދައްކަވާފައެވެ. އެގޮތުން މިދިޔަ އަަހަރު ޔޫއެން ވިމެން އިން ކުރި ދިރާސާއިން ދައްކާ ގޮތުން ޕެންޑެމިކް ހާލަތުގައި ހީވެސްނުކުރާ ވަރަށް ގިނަ އަންހެނުންނަށް ނަފްސާނީ ގޮތުންނާއި، އެހެނިހެން ގޮތްގޮތުން އަސަރުކޮށްފައިވާ މިންވަރު އިތުރުވެފައިވާކަން ސަބްރާ ފާހަގަކުރެއްވިއެވެ.\nސަބްރާ އިތުރަށް ވިދާޅުވީ އަންހެނުންނާއި އަންހެން ކުދިންނަށް ހިތްވަރުދީ އަދި މޫސުމީ ބަދަލުތައް ކުޑަކުރުމަށާއި ރައްކާތެރިކަމުގެ ފިޔަވަޅުތައް އެޅުމަށް ހޭދަކުރުމަކީ ދުރުމުސްތަގުބަލަކަށް އަމާޒުކޮށް ކުރުމަށް ރާއްޖެ ނޫނަސް ހުރިހާ ގައުމަކުންވެސް ނިންމަންވާނެކަމެއްކަން ފާހަގަކުރައްވާފައެވެ. އަދި މި ކަމަކީ ވަކި ގައުމަކަށް ދޫކޮށްލައިގެން ތިބެވޭނެކަމެއް ނޫންކަމުގައިވެސް އޭނާ ފާހަގަކުރެއްވިއެވެ.\n"ޖެންޑަރ އީކުއަލިޓީ ޕްލޭން ތަންފީޒު ކުރަން ހާއްސަ އިސްކަމެއް ދޭނަން"


Memberunge Gondi Gelluvaalan Emme Bodu Massakatheh Kuree Alhugandu: Raees yamin\n11 ސެޕްޓެމްބަރ 20184ކޮމެންޓް\n"މެންބަރުންގެ ގޮނޑި ގެއްލުވާލަން އެންމެ ބޮޑު މަސައްކަތެއް ކުރީ އަޅުގަނޑު"\nވެރިކަން ކުރާ ޕީޕީއެމް ދޫކޮށް އިދިކޮޅު ފަރާތްތަކާއި ގުޅުނު މެންބަރުންގެ ގޮނޑިތައް ގެއްލުވާލަން އެންމެ ބޮޑު މަސައްކަތެއް ކުރެއްވީ ރައީސް އަބްދުﷲ ޔާމީން ކަމަށް އެމަނިކުފާނު ވިދާޅުވެއްޖެއެވެ.\nގދ.ތިނަދޫގައި މިހާރު ކުރިއަށްދާ ރަސްމިއްޔާތުގައި ވާހަކަފުޅު ދައްކަވަމުން ރައީސް ޔާމީން އެކަމަށް އިއުތިރާފުވެވަޑައިގެންފައިވަނީ އިދިކޮޅާ ގުޅިވަޑައިގެންނެވި ތިނަދޫއަށް ނިސްބަތްވާ ދެ މެންބަރުންނަށް އިޝާރާތް ކުރައްވާ ވާހަކަފުޅު ދައްކަވަމުންނެވެ.\nމެންބަރުންތަކެއް ޕީޕީއެމް ދޫކޮށް ނުކުމެ އިދިކޮޅާ ގުޅުމުން ޕީޕީއެމު ވަރަށް ބޮޑަށް ނިކަމެތިވެފައިވާ ކަމަށާއި މެންބަރުންގެ ގޮނޑިތައް ގެއްލުވާލަން މަސައްކަތް ކުރެއްވީ ޕާޓީގައި ދެން ތިބި މެންބަރުން ބަދަހި ކުރެއްވުމަށް ކަމަށް ރައީސް ޔާމީން ވިދާޅުވިއެވެ.\nއިދިކޮޅާ ގުޅުނު މެންބަރުންގެ ގޮނޑި ގެއްލުނު ކަމަށް އިލެކްޝަންސް ކޮމިޝަނުން ކަނޑައަޅާފައިވަނީ ޕާޓީ ބަދަލު ކުރާ މެންބަރުންގެ ގޮނޑި ގެއްލޭ ގޮތަށް ބަނޑާރަ ނައިބު ސްޕްރީމް ކޯޓަށް ވަޑައިގެންނެވުމުން ސްޕްރީމް ކޯޓުން ނެރުނު ހުކުމަކަށް ބިނާކޮށެވެ. އޭގެފަހުން މަޖިލީހުން ވަނީ ޕާޓީ ދޫކޮށްދާ މެންބަރުން އަދި ޕާޓީން ވަކި ކުރާ މެންބަރުންގެ ގޮނޑި ގެއްލޭ ގޮތަށް އެންޓި ޑިފެކްޝަން ގާނޫނެއް ވެސް ފާސްކޮށްފައެވެ.\nމަޖިލީހުގެ އެއްވެސް މެންބަރެއްގެ ގޮނޑި ނުގެއްލޭ ކަމަށް ސްޕްރީމް ކޯޓުން ފެބުރުއަރީ މަހުގެ އެއްވަނަ ދުވަހުގެ ރޭ ނެރުނު އަމުރުގައި ކަނޑައެޅިއެވެ. ނަމަވެސް އޭރުގެ އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު ހައްޔަރުކޮށް ސަރުކާރުން ސްޕްރީމް ކޯޓުގައި އެދުނު އެދުމަށް ބާކީ ތިއްބެވި ތިން ފަނޑިޔާރުން ވަނީ ފެބުރުއަރީ އެކެއްގެ އަމުރުގައި ހިމެނޭ އެބައި ބާތިލުކޮށްފައެވެ.\nގޮނޑިތައް ގެއްލިފައިވާ ކަމަށް އިލެކްޝަނުން ކަނދައެޅުމާއި ގުޅިގެން އެ 12 މެންބަރުންނަށް މަޖިލީހަށް ވަނަ ނުދޭތީ ގޮނޑިތަކުގެ މައްސަލާގައި ވަކި ގޮތެއް ނިންމަން ވަކި ވަކިން މެންބަރުން ވަނީ ސްޕްރީމް ކޯޓަށް ވެސް ހުށަހަޅާފައެވެ. ފެބުރުއަރީ އެޖކެއްގެ އަމުރުގައި ހިމެނޭ ބައި ބާތިލު ކޮށް ސްޕްރީމް ކޯޓުން ވަނީ ވަކި ވަކި މެންބަރުން ހުށަހެޅި މައްސަލަތައް ބަލަން ޖެހޭ ކަމަށް ބުނެފައެވެ. ނަމަވެސް މިހާތަނަށް އައި އިރު އެއިން މައްސަލައެއް ބަލާފައެއް ނުވެއެވެ.\nގޮނޑި ގެއްލިފައިވާ ކަމަށް ކަނޑައަޅާފައިވަނީ އިހަވަންދޫ ދާއިރާގެ މެމްބަރު މުހައްމަދު އަބްދުﷲއާއި ދިއްދޫ ދާއިރާގެ މެންބަރު އަބްދުއްލަތީފު މުހައްމަދާއި ހަނިމާދޫ ދާއިރާގެ މެންބަރު ހުސައިން ޝަހުދީއާއި މަޑުއްވަރީ ދާއިރާގެ މެންބަރު މުހައްމަދު އަމީތާއި ތުލުސްދޫ ދާއިރާގެ މެންބަރު މުހައްމަދު ވަހީދު އިބްރާހީމާއި ދަގެނތީ ދާއިރާގެ މެންބަރު އިލްހާމް އަހުމަދާއި ތިމަރަފުށީ ދާއިރާގެ މެންބަރު މުހައްމަދު މުސްތަފާއާއި ވިލިނގިލީ ދާއިރާގެ މެންބަރު ސައުދު ހުސައިނާއި ތިނަދޫ އުތުރު ދާއިރާގެ މެންބަރު ސައުދުﷲ ހިލްމީއާއި ތިނަދޫ ދެކުނު ދާއިރާގެ މެންބަރު އަބްދުﷲ އަހުމަދާއި ފުވައްމުލަކު އުތުރު ދާއިރާގެ މެންބަރު އަލީ ޝާހު އަދި މައްޗަންގޮޅީ ދެކުނު ދާއިރާގެ މެންބަރު އަބްދުﷲ ސިނާނެވެ.\nޔާމީން-ޝަހީމް މަޖިލިސް އިދިކޮޅު ކޯލިޝަން ގދ. ތިނަދޫ\nމިހިރަފެންނަނީ އަސްލު ސައިޒް...މަނިކުފާނު ދިވެހިރައްޔިތުންގެ ކައިރީ އަބަދު ވިދާޅުވޭ އަޅުގަނޑަކީ ޝަރުއީދާއިރާއައް އަތްބާނާ މީހެއް ނޫން ކަމަށް...ކީކޭތޯ މިހާރު ތިޔަ ވިދާޅުވެ އިއުތިރާފްވީ.. ސިޔާސީ ހުރިހާ ހައްޔަރީންގެ ދިފާއުގައި ރައްޔިތުން ނުކުންނަން ޖެހޭކަން ވަރަށް ސާފު... މަނިކުފާނު ތިޔަގޮތަށް ކޮންމެމީހަކަށްވެސް އަނިޔާ ކޮަށްފާނެކަމުގެ ހެކި މިފެންނަނީ...\nތަރައްގީގެ ބައްޕަ ތޭންކްސް ރައީސް ޔާމިން\nއެންމެ ކުޑަކުއްޖާއަށްވެސް ތިޔަކަން އެނގޭ. ރާއްޖޭގައި ހިންގާ ހުރިހާ ޖަރީމާއެއްގެ ބައްޕައަކީ ތިއީކަން\nޔާމީނު ދައްކާ ވާހަކައަކީ އޭގެ ނަތީޖާއަކާއި އޭނަ ކުރިމަތިލާން ނުޖެހޭ ވާހަކަތަކެއް. އެހެން ބަޔަކު ވާހަކައެއް ދައްކައިފި ނަމަ އޭގެ ތެދުދޮގު ބެލުމަކާއި ނުލައި އިދާރީ ފިޔަވަޅު އެޅެމުންދޭ. މިއީ ޢަދުލުވެރި ވެރިކަމަކުން ކަން ކުރަންވާނެ ގޮތެއް ނޫން.


(28 ނޮވެމްބަރ 2021 އާ ގުޅޭ)\nއޭނާ ވަޒީފާއަކަށް ނުކުމެއްޖެނަމަ ވާނީ ކިހިނެއްބާއޭ ހޫރައިންއަށް އަމިއްލަ ނަފްސާ ސުވާލުކޮށްލެވުނެވެ. އޮފީހަކަށް ވަންނާކަށް އޭނާއަކަށް ނުކެރޭނެއެވެ. އެހާ މީހުން ގިނަ މާހައުލެއްގައި އޭނާއަށް މަސައްކަތެއް ނުކުރެވޭނެކަން އެނގެއެވެ. ދެން އޭނާ ކަހަލަ މީހަކަށް ކުރެވޭނީ ކޮންކަހަލަ މަސައްކަތެއް ބާއެވެ.\nކުދީން ނިމޭ ގަޑިއަށްވީމަ ސްކޫލު ދޮށުގައި ހޭލަމޭލަވުންދިޔަ މީހުން ގިނައެވެ. ކުޑަކުޑަ ކުދީންގެ ވާހަކަތައް ހުސްނުވެއެވެ. އާ އަހަރެއްގެ ކިޔެވުން ފެށުމުން ފުރަތަމަ ދުވަސް ހޭދަވެގެން ދިޔަ ގޮތް ބެލެނިވެރީންނަށް އެކުދީން ކިޔައިދެނީއެވެ. ނިކަން ފޯރިއާއި ޖޯޝާއެކުއެވެ. އެހެންނަމަވެސް އެހެން ކުދީންނާއި ޔޫކް ތަފާތެވެ. އެ ކުއްޖާގެ ޠަބީޢަތުގައި އެ ހުންނަ ތަފާތު ހަމަހިމޭންކަމެވެ. ފަރުވާލެއްނެތި ހިނިތުންވެ ސަމާސާ ކުރާތަން ފެންނަނީ ހަމައެކަނި ގޭތެރޭގައި އެކަންޏެވެ. ބޭރުތެރެއިން ފެންނަނީ ސީރިއަސް ކުއްޖެއްގެ ގޮތުގައެވެ. ކަންކަން ނަގައިގަތުމަގާއި ދަސްކުރުމުގައި އާދަޔާ ހިލާފަށް ތޫނުފިލި ކުއްޖެކެވެ. އަޖައިބުވާން ޖެހެނީ ކުލާހުގައި މަޑުމަޑުން ހުއްޓަސް ކުއްޖަކާމެދު ގޯސްކޮށް ކަންތައް ކުރާތަން ފެނިއްޖެނަމަ އެކަމާ ޔޫކް ކުރިމަތިލައި އެކަން ހުއްޓުވާކަމެވެ. އެހެންވެ ބައެއް ބެލެނިވެރީންނާ ހިސާބަށް ޔޫކްގެ ޝަކުވާ ހަނގާކުރެވޭ ކުދީން އުފުލައިފަ އެބަހުއްޓެވެ. އެކުދީންނަށް ޔޫކްގެ ފަރާތުން އަނިޔާ ލިބޭކަމުގެ ޝަކުވާއެވެ. އަނިޔާކުރާ ކުއްޖެއްކަމުގައި ޔޫކް ނުވާކަން އާންޓީތަކުގެ ވާހަކަތަކުން އެނގެއެވެ. ނަމަވެސް ސަމާލުކަން ޔޫކްއަށް ހުއްޓެނީ އެފަދަ ކަންކަމުގައެވެ. ހޫރައިން ނާހަނީސް ކުލާހުގައި ހިނގާ އެއްވެސް ކަމެއް ކިޔައެއް ނުދޭނެއެވެ. އެކަމަކު އަހައިފިނަމަ ދޮގެއް ނުހަދާ ހުރިހާކަމެއް ކިޔާދޭނެއެވެ. ކުޑަކުދީންނަކީ ރީތި އެއްޗެހި ފެނުމުން ގަޔާވެ، އާ އެއްޗެހި ބޭނުންވެގެން އެފަދަ ޝުޢޫރުތައް އެއްވެސް ވިސްނުމެއްނެތި ފާޅުކުރާ ބައެކެވެ. ތަފާތު އެއްޗެހި ގަނެދޭން ކިޔާނެއެވެ. ގިނަ ކުޅޭ އެއްޗެހި ބޭނުންވާނެއެވެ. އެކަމަކު ޔޫކް އެހެން އުޅޭތަނެއް ނުފެނެއެވެ. އޭނާއަށް ހޫރައިން ހޯދާދޭ އެއްޗަކުން ފުދެއެވެ. އެ އުމުރުގެ ކުދީންނަށްވުރެ ޔޫކްގެ "އައިކިއު" ވަރަށް މައްޗެވެ. އޭނާއަށް ކަންކަން ފެންނަ ގޮތާއި ވިސްނާގޮތް އެހެންކުދީންނާ ތަފާތުވަނީ އެހެންވެކަމަށް ހޫރައިން ހީކުރެއެވެ.\n"މަންމީ އަވަހަށް ގެއަށް ދަމާ." ހޫރައިންގެ އަތުގައި ހިފާލައިގެން ހުރެ ޔޫކް ބުނެލިއެވެ. އެކުއްޖާގެ ހަރަކާތްތައް ހުރި ގޮތުން މީހުންގަނޑުގެ ތެރެއިން ހޫރައިން ނެރެން މަސައްކަތް ކުރާ ފަދައެވެ. މަންމަގެ އަތުން ދޫވެދާނެތީ ހިފަހައްޓާލާފައި ހުރީ ތަންކޮޅެއް ބާރަށެވެ. ހޫރައިންގެ ކުރިއަށްވާހެން އެ ދަރިފުޅު ޖެހިލައި މަންމައަށް މަގު ހަދައިދޭން މަސައްކަތް ކުރާ ކަހަލައެވެ. އެ މަންމަ ލިބިފައިވާ ނުތަނަވަސްކަން އެހާ ކުޑައިރު ވެސް ދެނެގަންނަން ޔޫކްއަށް އެނގޭ ކަހަލައެވެ.\n"މަންމީ... އޯކޭ..." ދެމައިންނަށް މީހުންތަކާ ދުރަށް އާދެވި މަގުގައި އެކަނިވީ ހިނދު ޔޫކް ގޮވާލައި އަހާލިއެވެ.\nހޫރައިން ބޯޖަހާލުމާއެކު އަތްދަބަހުން ނެގީ މެޓައެކެވެ. އެ މެޓާ ޔޫކްއަށް ދިނެވެ. އަގުބޮޑު ހަދިޔާއެއް ލިބުނުފަދަ ފުޅާ ހިނިތުންވުމެއް ޔޫކްގެ ތުންފަތުން ފާޅުވެލިއެވެ. މަންމައަށް ޝުކުރިއްޔާއޭ އިނގިރޭސި ބަހުން ބުނެލުމާއެކު ވަގުތުން ކަނޑައިގެން މެޓާ ކާލަން ޔޫކް ބޭނުންވިއެވެ. އެހެންވެ ކަރުދާސްގަނޑު ނައްޓާލަމުން ޔޫކްގެ އަނގަށް ހޫރައިން މެޓާ ލަވާދިނެވެ. ސްކޫލުގެ ފުރަތަމަ ދުވަސްވީމަ އޭނާ ދަރިފުޅަށް ދިން ހަދިޔާއަކީ އެއީއެވެ. އެންމެ ރުފިޔާއަކަށް ގަތް މެޓައެކެވެ. އެހެންނަމަވެސް އެ ކުއްޖާގެ މޫނުން ފާޅުވި ހިތްހަމަޖެހުމާއި އުފާވެރިކަން އަގުނުކުރެވޭނެއެވެ.\nހަވީރުގެ ވަގުތެވެ. ސުމައްޔާ ގުޅާފަ ހޫރައިނަށް ވަޒީފާއެއް ހޯދުމުގެ ވާހަކަ ހަސީނާގެ ކައިރީ ދެއްކިއެވެ. މަސައްކަތު ގަޑި ނިމިގެން އޭނާ އެގެއަށް އައީ އެކަމާ އިތުރަށް ވާހަކަދައްކާށެވެ. ހޫރައިންއަށް ކޮންމެކޮންމެ ވަޒީފާއެއް ކަމަކުނުދާނޭކަން އެނގޭތީއެވެ. ހޫރައިން ޝައުގުވެރިވާ ދާއިރާއެއް އޮވެދާނޭ ހީކޮށެވެ. ހޫރައިން ހުރީ އޭލެވެލް ނިންމާފައެވެ. އެންމެ މަތީ ދަރަޖައިގަ ނުހިމެނުނަސް ރަނގަޅު ފެންވަރުގައި ފާސްވެގެންނެވެ. އޭގެ ފަހުން ކިޔެވުމައިގެން ކުރިއަށް ދާން ބޭނުންވިޔަސް އެކަންވަނީ ހޫރައިނަށް ހާސިލު ނުކުރެވިފައެވެ.\n"ހޫރް!... ހަސިންތަ ކައިރީ ބުނެބަލަ ދަރިފުޅު ބޭނުންވާ ގޮތް." ސޯފާގައި އިށީންނަމުން ސުމައްޔާ ބުންޏެވެ.\n"އެހާ މީހުން ގިނަނޫން ވަޒީފާއެއް ބޭނުމީ. ގިނަ ބަޔަކާ އެކުވެ ކުރަންޖެހޭ ކަމެއް ކުރެވޭނެހެން ހިޔެއްނުވޭ." ނުކެރިފައި އިން ގޮތަކަށް ހޫރައިން ވާހަކަދެއްކިއެވެ.\n"ދަރިފުޅު ކުރާހިތްވާކަމެއް އެބައޮތްތަ؟" ހަސީނާ އަހާލިއެވެ. ހޫރައިން ވާހަކަދެއްކުމުގެ ކުރީން ދެފަރާތަށް ބޯހޫރާލިއެވެ.\n"ކޮންމެ ކަހަލަ ވިޔަސް އޯކޭ." ހޫރައިން ވިސްނާފައި ނުވާތީ ބުނެލިއެވެ.\n"ފާޚާނާ ސާފުކުރާ މީހަކަށް ވެސް ގޮސްދާނަންތަ؟" ސަމާސާ ހިންޏެއް އައިސްފަ އިނދެ ހަސީނާ ބުނެލިއެވެ. ސުމައްޔާއަށް ހީނލެވުނެވެ. ނަމަވެސް ހޫރައިން އިނީ ވިސްނަން އިން ފަދައިންނެވެ. ދެން އޭނާ ހަސީނާއަށް ބަލާލައި ބޯޖަހާލީ އެންމެ ރަނގަޅޭ ބުނާ ފަދައިންނެވެ. ހަސީނާގެ މޫނުގައިވީ ސަމާސާގެ އަސަރު ވަގުތުން ފިލައިގެން ހިނގައްޖެއެވެ. އޭނާގެ ހިތުގައި ޖެހުނީއެވެ. ހޫރައިންގެ މައްޗަށް އޭނާގެ ހިތް އަބަދުވެސް ރޯނެއެވެ. އަބަދުވެސް ހަމްދަރްދީވާނެއެވެ. ފަރުވާތެރިކަމާއެކު ހޫރައިންގެ މޫނަށް ބަލަން އިނދެފައި އޭނާގެ ކޯތާފަތުގައި ހަސީނާގެ ކަނާއަތް ގެނެސް ޖައްސާލިއެވެ. ހަސީނާގެ ހިތުގެ ހާލު ބޭރަށް ފާޅުވިޔަނުދީ ފަރުދާކުރީ ލުއި ހިނިތުންވުމަކުންނެވެ.\n"އެންމެ ރަނގަޅު. ހޫރް ބޭނުމީ ވަޒީފާއެއް ދޯ. ދައްތައަކީ މަސައްކަތު މީހުންގެ ބޮޑަކަށް މިހާރު ހުންނަ މީހާ. އެތަނުގަ އެބައޮތް ހަތަރު މަސައްކަތު މީހުންނަށް އިއުލާންކޮށްފައި. އެތަނުން އެއް މަގާމަކީ ސުޕަވައިޒާ ލެވެލްއަށް ހުޅުވާލާފަ އޮތް ފުރުސަތެއް. އެކަމަކު މަސައްކަތުގެ ތަޖުރިބާ އެ މަގާމަށް ބޭނުންވޭ. ހީވާ ގޮތުން އެމީހުން އެ މަޤާމަށް ބަލަނީ ފިރިހެނެއް. އެކަމަކު ދައްތައަށް އެނގިފަ އޮތް ގޮތުގަ މަސައްކަތު މީހުންގެ ތެރެއިން އެމީހުން އުޅެނީ އެތަނުގެ މާގަސްތައް އިންދާފަ އޮންނަ ކުޑަ ދެ ބަގީޗާއަށް ވަކިން މީހަކު ބަހައްޓަން ބޭނުންވެގެން. އެ މަސައްކަތް ދަރިފުޅަށް ކުރެވޭނެތަ؟... އަންހެނުންނާއި ފިރިހެނުން އުޅޭނީ ވަކިން. ކުރާ މަސައްކަތް ވެސް ތަފާތުވާނެ. ގުރޫޕު ހަދާފަ މަސައްކަތެއްގައި އުޅޭން ޖެހުނަސް އުޅޭނީ ތިން މީހުން ނޫނީ ހަތަރު މީހުން. އެކަމަކު ބުނަން. ޅަކުއްޖަކު ނޫޅޭނެ. ނިކަން ހަރު މީހުން ތިބޭނީ. ކުރިމަތިލާން ހޫރްއަށް ކެރޭނެތަ... އޮފީހެއްގެ މޭޒެއްގެ ދޮށުގައި އިނުމާ ވަރަށް ތަފާތުވާނެ. މަސައްކަތު މީހަކަށް ދާން ކެރޭނެތަ؟... ކެރެންޏާ ދައްތަ އެކަމާ އުޅޭނަން. ދަރިފުޅު ޔަގީންކަން ދީ ލިބިއްޖެއްޔާ ވަޒީފާއަށް ނުކުންނާނަންކަން."\nހަސީނާ ނިކަން ތަފްސީލުކޮށް ހޫރައިންނަށް އޮޅުން ފިލުވައިދިނެވެ. ހަސީނާއަކީ ސައިންސް ޔުނިވާސިޓީއެއްގައި މަސައްކަތު މީހެއްގެ ވަޒީފާ އަދާކުރާ މީހެކެވެ. އޭނާ ވަޒީފާއަށް ދަނީ އަމިއްލަ ހިތްހަމަޖެހުމަށެވެ. ދަރީން ބޮޑެތިވެ ހުރިހާ ކުދީންނާއި ފިރިމީހާ ވަޒީފާއަށް ދިއުމުން އޭނާ ވެސް ގޭގައި ހުންނަން ބޭނުންނުވާތީއެވެ. އެއްވެސް މަސައްކަތަކީ ހަޑި މަސައްކަތެއް ނޫނެވެ. ދެރަ މަސައްކަތެއް ވެސް ނޫނެވެ. ހަސީނާއަކީ ތަނުގައި ގިނަދުވަސްވެ މަގާމު މަތިވެ ނުފޫޒު ގަދަ މުވައްޒަފެކެވެ. ތަނުގެ ވެރީން ލޯބިވާ އެމީހުނާ ގާތްކަން ބާއްވާ މުވައްޒަފެކެވެ. ހޫރައިންއަށް ކުރާން ކެރިއްޖެނަމަ ފުރުސަތެއް ހޯދައިދިނުމަކީ އޭނާއަށް ވެދާނެކަމެއްކަން ހަސީނާއަށް ޔަގީންކަން އެބައޮތެވެ. އޭނާއަށް ފެންނަ ހިސާބުގައި ހޫރައިން ހުރެއްޖެނަމަ އެ ހިތްހަމަޖެހުން ހަސީނާއަށް ލިބޭނެއެވެ. ހޫރައިންގެ ހާލަތު އޭނާއަށް ރަނގަޅަށް އެނގޭތީއެވެ. އެކުއްޖާ އެ ކުރާ ހިތްވަރު ބޭކާރުވާން ހަސީނާ ވެސް ނޭދެއެވެ. ވަޒީފާގެ ފުރުސަތެއް އެ ކުއްޖާއަށް ހޯދައިދޭން ހަސީނާ ވެސް ބޭނުމެވެ.\n"މަންމައަށް އެންމެ ރަނގަޅުތަ؟. އެއީ މަތީ މަގާމެއްނޫން. އެކަމަކު އެއީ ވަޒީފާއެއް." ހޫރައިން ބަލާލީ ހަސީނާއާ ޖެހިގެން އިން ސުމައްޔާއަށެވެ.\n"މަންމަ މި ދޫކޮށްލީ ހޫރަށް. ހަލާލު ކޮންމެ ވަޒީފާއެއްގަ ހޫރު ހުއްޓަސް މަންމަ ބަލައިގަންނާނަން. ދަރިފުޅަށް އަދާކުރެވޭނެހެން ހީވާ ވަޒީފާއެއް އަދާކުރަންވީ." ސުމައްޔާ ޔަގީންކަން ދިނެވެ.\n"އިންޝާﷲ! ލިބިއްޖެއްޔާ ދާނަން. ހަސިންތަ ހުންނާނެއެއްނު." ހޫރައިން ބުންޏެވެ. އޭނާ ހަމައެކަނި ވިސްނީ މަސައްކަތުގެ މާހައުލުގައި އުޅޭން ޖެހޭނެ ގޮތާ މެދުގައި އެކަންޏެވެ. އެއްބަސްވީ އެކަމަށް އިސްކަން ދީފައެވެ. ޔުނިވާސިޓީއެއްގައި ދަރިވަރުންނާއި ޓީޗަރުންގެ އިތުރުން ދެން ވެސް ތަނުގައި އެތައް މުވައްޒަފުންނެއް އުޅޭނެކަން ހޫރައިނަށް އެނގެއެވެ. އެހެންވިޔަސް ކިޔަވާދޭތަނެއްގައި ދަރިވަރުން ގިނަވަގުތު ހޭދަކުރާނީ ކުލާސްރޫމުތަކުގައެވެ. ޓީޗަރުންނާއި އޮފީސް ސްޓާފުން ތިބުމަށް ކެބިންތައް ހުންނާނެއެވެ. މަސައްކަތު މީހަކަށް ސަމާލުކަން ދޭނޭ މީހަކު އެކަހަލަ ތަނެއްގައި ހުރެދާނޭ ހެއްޔެވެ.\n"ހޫރް! ދަރިފުޅުގެ ސެޓްފިކެޓްތަކާއި އައިޑީކާޑު ނަގާފަ ބާއްވާ. ސީވީއެއް އޮންނާނެތަ؟... ހަމްދޫނު އަންނާނެ އިރުއޮއްސޭއިރު ގެއަށް. އައިމަ އޭނާ ފޮނުވާނަން. ސުމައްޔާއަށް އެ ސޮރު ގުޅާނެ އައިސްފަ. އޭނާއާ ހުރިހާ އެއްޗެއް ހަވާލުކޮށްލާ. އޭނާ އެ ތަކެތި ކޮފީ ހައްދާ ތައްގަނޑު ޖަހާ ހަދާނެ. އެކަން ނިންމާފަ ހުރިހާ އަސްލެއް ގެނެސްދޭނެ. މާދަމާ އަހަރެން އެކަމާ އުޅޭނަން. އެކޮޅުން ފޯމެއް ނަގައި ފުރާލާނީ. ނެރެފަ އޮތް އިއުލާނުގެ ދުވަސް ހަމާވާނެ މާދަމާނޫން އަނެއްދުވަހު. އެހެންވީމަ އަވަހަށް އުޅޭން ޖެހޭނެ."\nހަސީނާ ނުކުތީ ކުރަންވީ ކަންކަން ހޫރައިނަށާއި ސުމައްޔާއަށް ކިޔާދީފައެވެ. އަހަރުތަކަކަށްފަހު އަލުން ވަޒީފާއަކަށް ނުކުންނަން އުޅޭއިރު ހޫރައިންގެ ހާސްކަން އެންމެ ތަންފުކެއް ވެސް ކުޑައެއް ނުވެއެވެ. ކޮޓަރިއަށް އައިސް ފޮތްކަބަޑު ހުޅުވާލިއެވެ. އެއީ އޭނާ ކިޔަވަން އުޅުނުއިރު ފޮތް އަޅަން ބޭނުންކުރި ކަބަޑެވެ. މަތިމައްޗަށް ފަސް ވަތްގަނޑު ހުންނަ ގޮތަށް ދިގުކޮށް ހުރި އެ ކަބަޑުގެ މަތީ ދޮރުފަތް ހުޅުވާލިއެވެ. ފޮތްތަކެއްގެ އަޑީގަ އޮތް ކަޅު ފައިލު ހޫރައިން ނެގިއެވެ. އެއީ އޭނާގެ މުހިންމު ސެޓުފިކެޓްތައް ލާފައި ހުރި ފައިލެވެ. ހަސީނާ ބުނިހެން ކުރީބައިގަ ހުރިހާ އެއްޗެއް ހަމަކޮށް މަންމައާ ހަވާލުކުރަން ހޫރައިން ގަސްދުކުރިއެވެ.\nފުލުހުންގެ ޔުނީފޯމްގަ ހުރި ހަމްދޫނު އައިސް ގެއަށް ވަނެވެ. ސިޓިންރޫމުގައި މީހަކު ފެންނާކަށް ނެތެވެ. އެކަމަކު ހުޅުވާފައި ހުރި ޓީވީއިން މަޣްރިބު ނަމާދަށްފަހު ޤުރުއާން ކިޔަވާއަޑު އިވިއިވި ހުއްޓެވެ. ގޭގައި އެގަޑީގަ ކޮއްކޮ ރޫހީއާއި މަންމަ އުޅޭނެކަން ހަމްދޫނަށް ޔަގީންވެއެވެ. އެހެންވިޔަސް އޭނާ އައިސް ވަނީ ކޮޓަރިއަށެވެ.\nހަމްދޫނު ކިޔަވަމުން ދިޔައީ ފުލުހުންގެ ވަޒީފާގައި ހުރެގެންނެވެ. ރާއްޖޭގައި ސައިކޮލޮޖީ ޑިގްރީއެއް ނެގުމަށްފަހު އޭނާ ރާއްޖޭން ބޭރަށް ދިޔައީ އިތުރަށް ކިޔަވާށެވެ. މިހާރު އޭނާ އެ އައީ ކްރިމިނަލް ސައިކޮލިޖީއިން ޑޮކްޓްރޭޓް ފުރިހަމަކޮށްގެންނެވެ. ކިޔެވުން ފުރިހަމަކުރެވުމާއެކު އޭނާ ދެން އެންމެ އުންމީދު ކުރަނީ ވަޒީފާގެ ކުރިއެރުން ލިބޭނެ ދުވަހަށެވެ. އަދި ތަނަށް ފައިދާވާނޭ މަސައްކަތްތަކެއް ކޮށްދިނުމުގައި ދެމި ހުރުމުގެ ވިސްނުން އޭނާގެ ވިއެވެ. ކިޔެވި އެއްޗެއްގެ ބޭނުން ހިފާށެވެ. ކިޔެވުމާއި ވަޒީފާއަކީ މިހާތަނަށް އޭނާގެ ދިރިއުޅުމެވެ. ހަޔާތަށް ބައިވެރިއެއްގެ މުހިންމުކަން އިހްސާސް ކުރެވޭވަރަށްވުރެ އޭނާ އުޅުނީ ކިޔެވުމުގައި އަވަދިނެތިއެވެ.\nރޫހީ ކޮޓަރިއަށް ބޯ ދިއްކޮށްލި ވަގުތު ކިޔަވަން އިން ހަސީނާ ދަރިފުޅުގެ ގާތުން ދޮންބެ އަތުވެއްޖެތޯ އަހާލިއެވެ. ނުދެކެމޭ ރޫހީ ބުނެލާއިރަށް ކޮޓަރި ބަލާލަން ހަސީނާ އެދުނެވެ. ރޫހީ ގޮސްފައި މިނެޓެއް ވެސް ނުވެ އެނބުރި އަތުވެއްޖެއެވެ. ދޮންބެގެ ކޮޓަރި ތަޅުލާފަކަން ހުރީ އޭނާ ބުނެލިއެވެ. އެންމެ ރަނގަޅޭ ބުނެ ހަސީނާ އަންހެންދަރިފުޅު ފޮނުވާލިއެވެ. ކޮޓަރި ތަޅުލާފަ ހުރީ ހަމްދޫނު އައިސް އުޅޭތިކަން ހަސީނާއަށް އެނގުނެވެ. ފޯނު ހޯދާލުމާއެކު ފިރިހެން ދަރިފުޅުގެ ނަންބަރަށް ހަސީނާ ގުޅިއެވެ. ފޯނެއް ނުނަގައެވެ. އިތުރަކަށް ހަސީނާ ނުގުޅިއެވެ. ތަންކޮޅެއް ފަހުން އަނެއްކާ ގުޅާލަން ހިތަށް އަރުވައިގެން އިނީމައެވެ.\nދޮރުގައި ޓަކި ޖަހާލި އަޑާއެކު ހަސީނާ ވަގުތުން ހުޅުވާށޭ ބުނެލިއެވެ. ދެ ދަރީން ތިބިއިރު އެގޮތަށް އޭނާގެ ކޮޓަރީގަ ޓަކި ޖެހުމަކީ ރޫހީ ކުރާނޭ ކަމެއްނޫނެވެ. އެކުއްޖާ އައިސް ދޮރު ހުޅުވާލާނީއެވެ. އެހެންވެ އެ ޓަކި ދިނީ ހަމްދޫނުކަން ހަސީނާއަށް ޔަގީންވިއެވެ.\n"މަންމަ ގުޅީމަ..." ހުޅުވާލި ދޮރުން އެތެރެއަށް ފިޔަވަޅެއް އަޅާލި ހަމްދޫނު ވާހަކަދެއްކިއެވެ.\n"ސުމައްޔާމެން ގެއަށް ގޮސްދޭންވެއްޖެ. ދަރިފުޅަށް އެނގޭނެތަ އެ ގެ." ހަސީނާ ބުންޏެވެ.\n"ކިހިނެއްވީ؟. ހޫރް... ކަމެއްވީތަ؟." ކުއްލިއަކަށް ހަމްދޫނު ހަނދާންނެތިފަ ހުރި ކަމެއްގެ މަތިން ހަނދާންވުމުން ލިބުނީ ހާސްކަމެވެ.\n"އަލްހަމްދުއްލިﷲ! ރަނގަޅު އެމީހުން. ހޫރް ވަޒީފާއަކަށް ދާން އުޅޭތީ... އޭނާގެ ސެޓްފިކެޓްތަކާއި އައީޑީ ކޮފީ ހައްދާލާފަ، ތައްގަނޑު ޖަހަން ޖެހޭ އެއްޗެހީގަ ތައްގަނޑު ޖަހާލަދޭންވީ. އެ ގެއާ ކައިރި ހިސާބަކު ނުހުންނާނެ އެކަހަލަ ކަމެއް ކޮށްދޭ ތަނެއް. މަންމައަށް މިކަން ކޮށްލަދީބަލަ." ހަސީނާ ބުންޏެވެ.\n"ދައްތައަށް ނުވެސް އެނގޭނެ ކަންނޭނގެ އަހަރެން ފެނުނީމަ." ބޯކަހާލަމުން ހަމްދޫނު ބުނެލިއެވެ.\n"މަންމަ އަތުގަ އޮންނާނެ ނަންބަރު، އެ ގޭ ދޮށަށް ގޮސްފަ ދައްތައަށް ގުޅީމަ ނުކުންނާނެ." ހަސީނާ ކިޔާދިނެވެ. ހަމްދޫނު މަޑުމަޑުން ބޯޖަހާލީއެވެ. މަންމަ ނަންބަރު ދެއްކުމުން ހަމްދޫނުގެ ފޯނުގައި ސުމައްޔާގެ ނަންބަރު ސޭވްކޮށްލިއެވެ.\n"އަށެއް ޖަހަން ކައިރިކޮށްފަ ދިޔަޔަސް އެންމެ ރަނގަޅުތަ މަންމާ. ތަންތަން ހުޅުވާނީ އެހާއިރު." ކޮޓަރިން ނުކުތުމުގެ ކުރީން ހަމްދޫނު އަހާލިއެވެ. ހަސީނާ ހޫން ލައްވާލީ އެންމެ ރަނގަޅޭ ބުނުމުގެ ގޮތުންނެވެ.\nއެނބުރި ކޮޓަރިއަށް އައިސް ވަން ހަމްދޫނުގެ ހިޔާލުތައް އަހަރުތަކެއް ކުރީގެ ހަނދާންތައް އާކުރަންފެށިއެވެ. މަންމަގެ އެންމެ ގާތް ރަޙުމަތްތެރިޔާ ސުމައްޔާ ހަމްދޫނަށް ވެސް އެނގެއެވެ. އެ ގެއަށް ކުރީން ސުމައްޔާ އައިސް އިންނަ ހަނދާން ހަމްދޫނު ހުރެއެވެ. އެކަމަކު އެންމެ ފަހުން އޭނާ ޗުއްޓީއަށް ރާއްޖެ އައިސް އެނބުރި ދިޔައިރު ވެސް އެގެއަށް އެއްފަހަރު ވެސް ސުމައްޔާއެއް ނާދެއެވެ. ސުމައްޔާގެ އަންހެން ދަރިފުޅު ހޫރައިންނާ ބެހޭ ގޮތުން މާބޮޑު އެއްޗެއް ކުރިއަކުން ހަމްދޫނަކަށް ވެސް ނޭނގެއެވެ. މަންމަމެންގެ މެދުގައި ގާތް އެކުވެރިކަމެއް އޮތަސް ދަރީންގެ މެދުގައި އެ ގާތްކަމެއް އުފެދިފައެއް ނެތެވެ. ފަސް އަހަރު ކުރީން އޭނާ ރާއްޖޭން ބޭރުގައި ހުއްޓާ މަންމަ އޭނާއަށް ކުރި ދިގު ފޯނުކޯލުތަކުގެ އަސްލަކީ ހޫރައިންނެވެ. މަންމަގެ ފުށުން ބަލިކަށިކަމެއް ފެނުނު އެއީ ފުރަތަމަ ފަހަރެވެ. މަންމަ އެވަރަށް ރޮނިކޮށް ދުށީ ވެސް އަލަށެވެ.\n"ހައު އިޒް ޝީ ޑުއިން؟." ހަމްދޫނަށް އަމިއްލަ ނަފްސަށް އަހާލެވުނެވެ.\nލިބިފައިވާ ހާސްކަމުގައި ހޫރައިންނަށް ރޭގައި ނުނިދުނެވެ. އޭނާ ނަމާދުން އަވަދިވުމުން އިސްތިޣްފާރު ކުރުމުގައި އިނެވެ. ހޫރައިންގެ ވަޒީފާ ހަމަޖެހުނީއެވެ. ހެނދުނު ނުކުންނަން ޖެހެއެވެ. ފުރަތަމަ ދުވަސް ވީމާ ހަސީނާ ބަލާ އަންނާނަން ކަމުގައި އޮތީ ބުނެފައެވެ. ފާއިތު މިވީ ދެ ހަފްތާ ތެރޭ ދެ އިންޓަވިއުއަކަށް އޭނާ ގެންދަން ވެސް ގެންދިޔައެވެ. ކިޔަވައިގެން ހުރި އެއަށްވުރެ ރަނގަޅު ވަޒީފާއަކަށް ކުރިމަތިލެވޭނެ ފެންވަރު ހުއްޓާ މަސައްކަތު މީހަކަށް ކުރިމަތިލީ ސަބަބު ހޯދަން އިންޓަވިއު ކުރަންތިބި ޓީމްގެ މެންބަރުން އަވަސްވެގަތްކަން ފާހަގަވިއެވެ. ހިތްދަތިކުރުވާ ޖަވާބަކަށް ހޫރެއިންއަށް ދޭން މަޖުބޫރުވީ އޭނާގެ ނަފްސާނީ މައްސަލައެއް ހުންނާތީ އޮފީސް މާހައުލެއްގައި މަސައްކަތް ކުރުމަށް ނުކުޅެދެޔޭ ބުނަންވީމައެވެ. އޭނާގެ ފަރާތުން މީހުންނަށް ގެއްލުމެއްނެތްކަން ބުނެދޭން ޖެހުނެވެ. މީހުންނާ އެކުވެއުޅޭން ދަތިވަނީކަން ހާމަކުރަން ޖެހުނެވެ. ވަޒީފާއަކަށް ނުހަނު ބޭނުންވެފައިވާކަން ހޫރައިން ބުނުމާއެކު އޭނާފަދަ ނަފްސާނީ މައްސަލަތަކެއް ހުރި އަންހެން ކުއްޖަކަށް މިވަގުތަށް އަދާކުރެވެން އޮތީ އެފަދަ ވަޒީފާއެއްކަން ބުނެދިނެވެ. ހަސީނާ އެދިގެންކަމެއް ނޫނީ އިންޓަވިއު ޕެނަލްގަ ތިބި މީހުން ހަމްދަރުދީ ވެގެން ވަޒީފާ ދިނީކަން ޔަގީނެއް ނޫނެވެ. ޔަގީން ﷲ އޭނާއަށް އެ ވަޒީފާ މިންވަރުކޮށްދެއްވިކަމެވެ. އެކަށީގެންނުވިޔަސް ފުރުސަތު ލިބިއްޖެއެވެ. އެކަމަކު ދާއިމީ މަޤާމަށް އިއުލާންކޮށްފައި އޮތް ނަމަވެސް ހޫރައިންނަށް ވަޒީފާ ދިނީ ވަގުތީ މުވައްޒަފެއްގެ ގޮތުގައެވެ. މަސައްކަތަށް ބަލައި ފަހުން ދާއިމީކޮށްދޭނެ ކަމުގައި ވަޢުދުވިއެވެ. އެވަރުވިކަން ވެސް ހޫރައިނަށް ފުދެއެވެ.\nއިރުއެރިފަހުން ސުމައްޔާ އައިސް ހޫރައިންގެ ކޮޓަރިއަށް ވަނެވެ. ދަރިފުޅު ހާސްވެގެން އުޅޭނެކަން މާކުރީން ވެސް ސުމައްޔާއަށް އެނގެއެވެ. ޔޫކް އުނގަށްލައި އެކުއްޖާގެ ގައިގާ ބައްދާލައިގެން އެނދުގައި ހޫރައިން އިނެވެ. އޭނާ އަމިއްލަ ނަފްސަށް ހިތްވަރު ހޯދަނީ ކަހަލައެވެ. ފަތިހަށް ޔޫކް ހޭލާކަން ސުމައްޔާއަށް ވެސް އެނގެއެވެ. އޭރުއްސުރެކަން ހޫރައިން އެ އިންނަނީ ދެނެގަތެވެ.\n"ހޫރް... ޔޫކް ބާއްވާލާފަ އާދޭ މަންމާއާއެކު. ސައިތަށްޓެއް ވިޔަސް ބޯލައިގެން ދާންވާނީ." ސުމައްޔާ ބުންޏެވެ. މަންމަ ބުނީތީ ހޫރައިން މަންމަގެ ބަސް އެހިފަދައިން ޢަމަލުކުރިއެވެ.\n"ޔޫކްއާ މެދު ނުވިސްނާ. ދަރިފުޅަށް ނާދެވިއްޖެނަމަ ގަޑިއަށް ސްކޫލަށް ގެންދާނަން. މަންމަ ބަލާ ވެސް ދާނަން. ދަރިފުޅު މަސައްކަތަށް ފަރުވާތެރިވޭ. ބިރުނުގަންނާތި. މާބޮޑަށް ހާސްވާހެން ހީވަންޏާ ފޯނު އޮންނާނެއެއްނު. ހަސިންތައަށް ވަގުތުން ގުޅާތި. ހިތްވަރުކޮށްލާފައި ދެތިން ދުވަހު ނުކުތީމަ އެ މާހައުލަށް ހޭނިދާނެ. ހުރިހާ ވަގުތަކު އެތާގަ ހުންނާކަށް ނުޖެހޭނެއޭ ހަސިންތަ ބުންޏެއްނު. ހަސިންތަ ބަލާނެ ހޫރަށް. އެހެންވީމަ މާބޮޑަށް ކަންބޮޑުނުވާތި."\nސުމައްޔާއަށް ދެވެން އޮތް ހިތްވަރެއްވިއްޔާ ހޫރައިނަށް ދިނެވެ. ހެނދުނުގެ ނާސްތާ ކުރާކަށް ހޫރައިން ބޭނުމެއްނުވިއެވެ. ހަމައެކަނި ސައިފަތު ފެންތަށްޓެއް ބޯލުން ފިޔަވާ އިތުރު އެއްޗެއް އެތެރެއެއް ނުކުރިއެވެ. ގޮތް ނޭނގޭ އާ މީހުންނާ ބައްދަލުވުމަކީ ވެސް ހޫރައިން ޖެހިލުންވާކަމެކެވެ.\nމިއަދު ހޫރައިން ތައްޔާރުވަމުންދިޔައިރު ސުމައްޔާ އެ ކޮޓަރިން ނުނިކުމެވެ. ހޫރައިންގެ އަތުގައި ހުރި ތުރުތުރު ސުމައްޔާއަށް ފެނެއެވެ. އަތަށް ލައްވަން އުޅުނު އަންގިން ރޮދިގަނޑެއް ނެގުނީތީ އެކަމާ ވެސް ހޫރައިން ހާސްވީ އިންތިހާއަށެވެ. ހުރިހާ މަންޒަރެއް ބަލަން އިން ސުމައްޔާ ހަލުވިކޮށް ގޮސް އޭނާގެ އަންގި ގެނެސް ހުރައިންގެ އަތަށް މަހާލަ ދިނެވެ.\n"މީ މަންމަ އަންގި. އަހަންނަށް ވަރަށް ދޫވާނެ." ހޫރައިންގެ އަތްތިލަ ސުމައްޔާގެ އަތަށްވުރެ ކުޑައެވެ. އިނގިލިތައް ކުރެވެ. އާންމުކޮށް ފިހާރަތަކުން ލިބެން ހުންނަ އަންގި ހޫރައިނަށް ބޮޑުކަމުން އޭނާ ބޭނުންކުރަނީ އަންގި ގަތުމަށްފަހު އޭނާގެ އަތަށް ހެޔޮވަރުކޮށްގެންނެވެ.\n"ދެން މިއަދު ދޭ މި އަންގި ލައްވާލައިގެން." ހޫރައިންގެ ގައިގާ ފިރުމާލަމުން ސުމައްޔާ ބުނެލިއެވެ.\nހޫރައިން ޝަކުވާއެއް ނުކުރިއެވެ. ތައްޔާރުވެގެން މަންމައާއެކު ކޮޓަރިން ނުކުމެވުނު ވަގުތު ދޮރޯށީގެ ބެލް ވެސް ޖެހިއްޖެއެވެ. ހަސީނާ އައީކަން އޭގެ ދެމައިންނަށް އެނގުނެވެ.\nހޫރައިން ގޮވައިގެން ހަސީނާ މަސައްކަތް ކުރާ ޔުނިވަރސިޓީއާ ހަމައަށް އައީ ނުހަނު ސަމާލުވެ ހުރެއެވެ. އޭނާ ހޫރައިންގެ އަތުން ދޫކޮށެއް ނުލައެވެ. ޔުނިވާސިޓީއަށް ދަރިވަރުންތައް އައުމުގެ މާކުރިން މަސައްކަތު މީހުން އަންނަން ފަށައެވެ. އެހެން މުވައްޒަފުންނާއި ބައެއް މުދައްރިސުން ވެސް ކުރީބައިގެ އާދެއެވެ. ދަރިވަރުން އަންނަ ގަޑި ނުޖެހޭތީ ފުޅާގޭޓު ހުރީ މުޅިން ހުޅުވާނުލައެވެ. ތަންކޮޅަކުން ވަދޭވަރަށް ކަހާލާފައެވެ. ހޫރައިންގެ އަތުން ހަސީނާ ދޫކޮށްލީ އެ ގޭޓުން ވަންނަމުންނެވެ. ދެމީހުން އެކުގައި އައިސް ވަންނަހާ ޖާގަ ނެތީމައެވެ.\nހަސީނާ ކާޑު ޖެހުމަށްފަހު ހޫރައިން ގޮވައިގެން ދިޔައީ ބައްދަލުކުރަން ޖެހޭ މީހުންގެ ކައިރިއަށެވެ. ތަނުގެ ގަވައިދު ހޫރައިނަށް އޮޅުންފިލުވައިދިނެވެ. ދުވަހުގެ ވަގުތެއްގައި ހޫރައިނަށް ފާސް ހައްދައި ކާޑު ޖެހޭނޭ ގޮތް ހަމަޖެހޭނެކަން ބުންޏެވެ. ކުރަންޖެހޭ ކަންކަން އެންގިއެވެ. މަސައްކަތް ކުރިއަށް ގެންދާނޭ ގޮތުގެ ތަފްސީލު ހޫރައިނަށް ކިޔާދޭން ބުނީ ހަސީނާގެ ކައިރީއެވެ. އަދި ހޫރައިނާ ހަވާލުވެފައި އޮތް ސަރަހައްދު ދެއްކުމަށް އޭނާ ގޮވައިގެން އައީ ހަސީނާއެވެ. ޔުނިވަރސިޓީގެ ތެރެއިން މުހިންމު ތަންތަން ހޫރައިނަށް ހަސީނާ ދައްކާ އޮޅުންފިލުވައިދިނެވެ. ހާއްސަކޮށް ހަސީނާ އެދިގެންނާއި ހޫރައިނަށް ދިން ހާއްސަކަމެއްގެ ގޮތުގައި އޭނާއަށް ހަވާލުކުރީ މާގަސްތައް ބެލެހެއްޓުމެވެ. ފެންދިނުމާއި ވަޅޯފަތްތައް ބުރިކުރުމާއި ބަގީޗާގެ ބިންގަނޑު ސާފުކޮށް ބެހެއްޓުމެވެ. ބައެއްފަހަރު އެތަނަށް ގެނެވޭ މާގަސްތައް އިންދަން ޖެހިދާނެކަން ބުންޏެވެ.\nދަރިވަރުންތައް ވަދެގެން އަންނަން ފެށިއެވެ. އޭރު ހޫރައިން ހުރީ ހަސީނާ ބުނެދިން ގޮތަށް ފެންހޮޅި ހިފައިގެން ގަސްތަކަށް ފެންދޭށެވެ. އޭނާގެ މަސައްކަތް ނުނިމެވެ. މޫނު އަޅާފައި ހުރުމުން އޭނާއާ ދިމާއަށް ކުދީން ބަލާލައެވެ. އެހަނަސް މާބޮޑު ސަމާލުކަމެއް ދަރިވަރުން ނުދޭކަން ހޫރައިނަށް ފާހަގަވިއެވެ. ހާއްސަކޮށް ދަރިވަރުން ހިނގަން ވަކިން މަގެއް އޮތުމުން ހޫރައިންގެ ކައިރިން މީހަކުދާނޭ ފުރުސަތެއް ނެތެވެ. ފެންދީ ނިންމާ ހޮޅި ހުންނަ ތަނުގައި ހަރުކޮށްފައި ހޫރައިން އެނބުރި އައެވެ. ފޮޅިފައިވާ މާތަކަށް ފަރުވާތެރިކަމާއެކު ބަލަން ހުއްޓެވެ. ހެނދުނުގެ އެވަގުތު ފެންޖަހާލުމުން ވަކިން މާތައް ފެންނަނީ ކުލަތައް ގަދަވެ ތާޒާވެފައިވާތަނެވެ.\n"ކްލާހަށް ނުދަންތަ؟..." ދާދި ގާތުން އިވުނީ ފިރިހެނެއްގެ އަޑެވެ.\nސިއްސައިގެން ދިޔަ ހޫރައިންނަށް ހީވީ މޭގަނޑު އައިސް ލަގޮނޑިއާ ހިސާބުގައި ތާށިވީ ހެނެވެ. ދުއްވައިގަންނަން ބޭނުންވިޔަސް އޭނާގެ ފައި ހަރަކާތެއް ނުކުރިއެވެ. ހޫރައިންނަށް ބަލާލެވުނީ ބިރުން ވިރެމުންނެވެ. އެހިނދު ދެ ޒުވާނުންގެ ނަޒަރު ސީދާވެލިއެވެ. (ނުނިމޭ)


REPORT: Season Fashan Thayyaaruvefa, Ekamaku Club Thakuge Haalathu Dhah! - Vaguthu\nސީޒަން ފަށަން ތައްޔާރުވެފައި، އެކަމަކު ކްލަބުތަކުގެ ހާލަތު ދަށް!\n1 މަސް ކުރިން ( އޮކްޓޯބަރ 10, 2020 )\nމިދިޔަ އަހަރުގެ ޕްރިމިއަރ ލީގުގެ މެޗެއްގެ ތެރެއިން-- ފޮޓޯ:: އެފްއޭއެމް\nކޮވިޑް-19 އާ ގުޅިގެން މުޅި ދުނިޔޭގެ ފުޓުބޯޅައަށް ވެސް ބޮޑު އަސަރެއް ވަނީ ކޮށްފައެވެ. ސަޕޯޓަރުން ނުވައްދާ މެޗުތައް ކުޅެން ޖެހުމާއި ކުލަބުތަކަށާއި ފެޑެރޭޝަންތަކުގެ ސްޕޮންސަރުން މާލީ ގޮތުން ދަށްވެ އަޑިއަޅާލުމާއި މުބާރާތްތައް ފަސް ކުރި ތަން ފެނިގެންދިޔައެވެ.\nދުނިޔޭގެ އެހެން ގައުމުތަކެކޭ އެއްގޮތަށް ރާއްޖޭގެ ފުޓުބޯޅައަށް ވެސް މީގެ ބޮޑު އަސަރެއް ކުރިއެވެ. މިއަހަރުގެ ކުރީކޮޅުން ފެށިގެން ފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) އިން މިއަހަރުގެ ފުޓުބޯޅަ ކަލަންޑަރު ވަރަށް ރަނގަޅަށް އެކުލަވާލިތަން ފެނިގެންދިޔައެވެ. އެގޮތުން އޭއެފްސީ ކަޕުގައި ރާއްޖޭގެ ދެ ޓީމެއް ހިމެނުމާއެކު އެ ދެ ޓީމު ކުޅޭ މެޗުތަކަށް ބަލައިގެން އަހަރުގެ ޝެޑިއުލް ރޭވިއެވެ.\nއޭއެފްސީ ކަޕުގައި ރާއްޖޭގެ މާޒިޔާ އާއި ޓީސީ އެއް ގްރޫޕެއްގައި ލައްވާލުމާއެކު ދިވެހި ފުޓުބޯޅައިގެ ތަޖުރިބާކާރުންވެސް ދެކެމުންދިޔައީ މިއީ އޭއެފްސީ ކަޕުގައި އަނެއްކާވެސް ނިއުރޭޑިއަންޓް ހޯދި ފަދަ ކާމިޔާބީއެއް ތަކުރާރުކުރާނެ ރަނގަޅު ފުރުސަތެއްގެ ގޮތުގައެވެ. އެގޮތުން ހޯމް އެންޑް އަވޭ އުސޫލުން ބައެއް މެޗުތައް ކުޅުނެވެ. ނަމަވެސް ކޮވިޑް-19 ގެ ކޭސްތައް ރާއްޖެއިން ފެނުމާއި، މުޅި ދުނިޔޭގައި ކޮވިޑުގެ ނުރައްކާ ބޮޑުވުމާއެކު އޭއެފްސީން އެ މުބާރާތް ކެންސަލްކުރިއެވެ.\nއެއާއެކު ވޯލްޑްކަޕް ކޮލިފައިންގެ މެޗުތައް ވެސް ވަނީ އަންނަ އަހަރަށް ފަސްކޮށްފައެވެ. ފަސްކުރިކަން ހާމަކުރީ ފަރިތަކުރުންތައް ފަށާފައިވަނިކޮށެވެ. އެއަށްފަހު މިއަހަރުގެ ފުޓުބޯޅަ ސީޒަންވެސް އެފްއޭއެމުން ކެންސަލްކުރިއެވެ. ކެންސަލްކުރިއިރު ރާއްޖޭގެ ފުރަތަމަ ޑިވިޝަނުގައި ވާދަކުރާ ޓީމުތަކުން ވަނީ ސީޒަނަށް ތައްޔާރުވާން ފަށައިފައެވެ.\nގާތްގަނޑަކަށް ހަތް މަސްވަންދެން ވާދަވެރި މެޗެއް ނުކުޅެ ހުރުމަކީ ކުލަބުތަކާއި ކުޅުންތެރިންނަށްވެސް ލިބޭނެ ބޮޑު ގެއްލުމެކެވެ. އެ ކުޅުންތެރިންގެ އާމްދަނީ ބަރޯސާވެފައިވަނީ ކުލަބުން ދޭ ފައިސާއަށެވެ. އަދި ކުލަބުތަކުން ބަރޯސާވަނީ އެފްއޭއެމާއި ސްޕޮންސަރުންގެ އަތުން ލިބޭ ފައިސާއަށެވެ.\nމިދިޔަ އަހަރުގެ ޕްރިމިއަރ ލީގުގެ މެޗެއްގެ ތެެރެއިން-- ފޮޓޯ: އެފްއޭއެމް\nރާއްޖޭގެ އިގްތިސާދު މި ވަނީ ފުުން އަނދަވަޅަކަށް ވެއްޓިފައެވެ. އެއާއެކު ކުލަބުތަކަށް ލިބޭ ސްޕޮންސަ ފައިސާއަށް ވެސް ވަނީ އޭގެ އަސަރުކޮށްފައެވެ. ފީފާގެ ހެޔޮއެދުންތަކާއެކު ދުނިޔޭގެ ހުރިހާ ފެޑެރޭޝަނަކަށް ވަނީ މި ހާލަތުގައި ކުލަބުތަކުގެ ހާލަތު ރަނގަޅުކުރުމަށް ފައިސާ ދީފައެވެ. އަދި މި ފައިސާ ކުލަބުތަކަށްވެސް ވަނީ ހަވާލުކޮށްފައެވެ.\n" އެފްއޭއެމުން ވަރަށް ރަނގަޅަށް މުއާމަލާތްކުރޭ ކުލަބާ، ދަތިތަށް އެބަހުރި، ވަރުގަދަ ކުޅުންތެރިން ދޫކޮށްލަންވެސް ޖެހުނު ހާލަތު ގޯސްވެގެން ، އެފްއޭއެމުން ދިން ފައިސާ، އެކަމަކު އޭގެން މާގިނަ ދުވަހަކު ނުހިފެހެއްޓޭނެ، ސްޕޮންސަރުން ނުލިބޭތީ އެންމެ ބޮޑު މައްސަލައަކީ، އެފްއޭއެމުންވެސް ދެވެން އޮތް އެއްބާރުލުމެއް އެބަ ދޭ" ނަން ހާމަނުކުރުމަށް އެދި ފުރަތަމަ ޑިވިޝަނުގައި ވާދަކުރާ ކުލަބެއްގެ އިސް އޮފިޝަލެއް ބުންޏެވެ.\nކުޅުންތެރިންވެސް ތިބީ މާލީގޮތުން ދަށް ހާލަތެއްގައެވެ. ފުޓުބޯޅަ ކުޅެގެން ލިބޭ ފައިސާއަށް ބަރޯސާވާ ކުޅުންތެރިން ރާއްޖޭގައި އަދިވެސް އެބަތިއްބެވެ. އެ ކުޅުންތެރިންގެ އުއްމީދަކީ ވީ އެންމެ އަވަހަކަށް ސީޒަން ފެށުމެވެ.\n" ވަރަށް އުނދަގޫކޮށް މި އުޅެނީ، އަނބިދަރިންވެސް ރަށަށް ބަދަލުކޮށްފިން، ޖޮބުން ވެސް މުސާރަ ކުޑަކޮށްފި، ކުލަބުން އެބަ ޔަގީންކަންދޭ ސީޒަން ފެށީމަ ރަނގަޅުވާނެ ކަމަށް، އެހެންވެ ރަށަށް ނުގޮސް މި މަޑުކުރަނީ، މާލެގަ ޖޮބުންވެސް މާ ރަނގަޅު އެއްޗެއް ނުލިބޭ ކޮވިޑާ ހެދި، ބޭނުމީ ވީހާވެސް އަވަހަށް ސީޒަން ފަށަން" ނަން ހާމަނުކުރުމަށް އެދި ފުރަތަމަ ޑިވިޝަނުގައި ވާދަކުރާ ކުލަބެއްގެ ކުޅުންތެރިއެއް ބުންޏެވެ.\nމިނޫނަސް ގިނަ ކުޅުންތެރިންގެ ވާހަކަތައް ހުރީ ދާދި އެއްގޮތަކަށެވެ. މައިގަނޑު ކަންބޮޑުވުމަކީ ލިބޭ އާމްދަނީ މަދުވުމެވެ. އަދި ފުޓުބޯޅަ ސީޒަން ފެށުމެވެ.\nމިދިޔަ ސީޒަނުގެ ޕްރިމިއަރ ލީގުގެ ޗެމްޕިއަން މާޒިޔާ\nއެފްއޭއެމްގެ ޓެކްނިކަލް ކޮމެޓީގެ ލަފާގެ މަތިން މިއަހަރުގެ ފުޓުބޯޅަ ސީޒަން ފެށުމަށް ތައްޔާރުވަނީ ޑިސެމްބަރު ކުރީކޮޅުގައެެވެ. އަދި އެޗްޕީއޭއިން ވަނީ ފުޓުބޯޅަ ޓީމުތަކުން ފަރިތަކުރުންތައް ބޭއްވުމުގެ ހުއްދަދީފައެވެ.\nމި އަހަރު ފުރަތަމަ ޑިވިޝަނުގައި ވާދަކުރާ އަށް ޓީމަކީ އެންމެ ފަހުގެ ޗެމްޕިއަން މާޒިޔާގެ އިތުރުން ޓީސީ، އީގަލްސް، ގްރީން ސްޓްރީޓްސް، ދަ ގްރާންޑޭ ސްޕޯޓްސް ކްލަބް، ކްލަބް ވެލެންސިއާ، ޔުނައިޓެޑް ވިކްޓްރީ އަދި ސުޕަ ޔުނައިޓެޑް ސްޕޯޓްސް (ސަސް) އެވެ.\nދިވެހި ފުޓުބޯޅަ އާއިލާގެ އެންމެ ބޮޑު ކަންބޮޑުވުމަކީ ކުލަބުތައް ދަށް ހާލަތަކަށް އަނެއްކާވެސް ވެއްޓިދާނެތީއެވެ. ނަމަވެސް އުއްމީދަކީ އެފްއޭއެމާއި ކަމާބެހޭ ފަރާތްތަކުގެ އެހީއާއެކު ދިވެހި ފުޓުބޯޅައިގެ ހާލަތު ކުރިން ހުރިވަރަށް ރަނގަޅުވުމެވެ. މި ހާލަތުގައި ކުލަބުތަކުންވެސް ބަލަންވީ ކުޑަ ހަރަދެއްގައި ކުލަބު ހިންގޭނެ ގޮތެކެވެ.\nމި ހާލަތުން އަރައިގަނެ ދިވެހި ކުލަބުތަައް އަނެއްކާވެސް ކުޅޭތަން ފެނުމަކީ ދިވެހި ކޮންމެ ފުޓުބޯޅަ ސަޕޯޓަރެއްގެވެސް އެންމެބޮޑު އެއް އުއްމީދެވެ.\nއާ ސީޒަނަށް ގަލޮޅު ދަނޑާއި ޓާފްގެ ފެންވަރު ރަނގަޅުކުރަނީ\nސުޕަ ޔުނައިޓެޑް ސްޕޯޓްސްއަށް ޖަޕާނުގެ ޑިފެންޑަރެއް\nއޮކްޓޯބަރ 10, 2020 09:53\nލާރިނެތިއްޔާ ތިކަންތައް ނުކުރާނީ. ލިބުނީމަ ކުރޭ.\nއޮކްޓޯބަރ 10, 2020 22:57\nރެފްރީންނަށް ވެސް ލާރިނުދީ އެ ފަށަނީ...ކީކޭކިޔާނީ..


ރައްޔިތުންނަށް އޮޅުވާލުމަށް ސަރުކާރުން ބޮޑެތި ޒަރީމާތަކެއް ހިންގާ:...\nރައްޔިތުންނަށް އޮޅުވާލުމަށް ސަރުކާރުން ބޮޑެތި ޒަރީމާތަކެއް ހިންގާ: ޝިފާޒް\nރައްޔިތުންނަށް ބޮޑެތި އޮޅުވާލުންތަކެއް ސަރުކާރުން އޮޅުވާލާ\nރަށްރަށުގައި އެމްޑީޕީގެ ހަރަކާތްތައް އިތުރުކުރެވޭނެ\n23 ޖެނުއަރީ 2017 | ހޯމަ 00:40\nއެމްޑީޕީގެ ނައިބް ރައީސް މުހައްމަދު ޝިފާޒް އެމްޑީޕީގެ ޖަލްސާއެއްގައި ވާހަކަ ދައްކަވަނީ\nރައްޔިތުންނަށް އޮޅުވާލުމަށް ސަރުކާރު ހިންގާ ޒަރީމާތައް، އެ ރައްޔިތުންނަށް އެނގޭ ކަމަށާއި، ރައްޔިތުން ތިބީ ކުރިއަށް އޮތް ލޯކަލް ކައުންސިލް އިންތިހާބުގައި ބޮޑު ބައްޔަކުން ސަރުކާރު ބަލިކުރަން ކަމަށް އެމްޑީޕީގެ ނައިބް ރައީސް މުހައްމަދު ޝިފާޒް ވިދާޅުވެއްޖެ އެވެ.\nއެމްޑީޕީން އަތޮޅު ތެރެއަށް ފަށާފައިވާ ދަތުރުތަކުގެ ތެރެއިން ރ. އަތޮޅަށް ކުރި ދަތުރު ނިންމާލުމަށްފަހު ރާއްޖެޓީވީއަށް މައުލޫމާތުދެއްވަމުން ޝިފާޒް ވިދާޅުވީ އެމްޑީޕީ މެމްބަރުންގެ ވިސްނުމަށް އެއްވެސް ބަދަލެއް އައިސްފައިނުވާކަމަށެވެ. މެމްބަރުން ތިބީ ޕާޓިގެ ސިޔާސަތުތަކާއެކުގައި ކުރިއަށް ދިއުމަށް ފުރިހަމައަށް ތައްޔާރަށްކަން ދަތުރުގައި ފާހަގަކުރެވުނު ކަމަށް ޝިފާޒް ވިދާޅުވި އެވެ.\nޝިފާޒް ވިދާޅުވީ ރަށްރަށުގެ ރައްޔިތުންނަށް ކަންކަން އޮޅުވާލުމަށް ރައީސް އަބްދުﷲ ޔާމީންގެ ސަރުކާރުން ހިންގާ ޖަރީމާތައްވެސް ރައްޔިތުންނަށް އެނގޭ ކަމަށެވެ. އެގޮތުން އެންމެ ރަށެއްގައިވެސް، ސަރުކާރުން ރަނގަޅަށް އެންމެ މަޝްރޫއެއްވެސް ކުރިއަށް ނުގެންދާ ކަމަށް އޭނާ ވިދާޅުވި އެވެ.\n"ރަށްރަށުގައި އެއްވެސް މަސައްކަތެއް ނިމިފައި އޮއްވާ އަޅުގަނޑުމެންނަކަށް ނުފެނޭ. ފެންނަނީ ބާރަ މަސްދުވަސް ވަންދެން ވެލި ކޮޅެއް އަޅާފައި، ހިލަ ކޮޅެއް ޖަހާފައި، ކަންކަން ދިގުލައްވަމުންގެންދާ މަންޒަރު،" ޝިފާޒް ވިދާޅުވި އެވެ.\nޝިފާޒް ވިދާޅުވީ މިފަހަރު ރައްޔިތުން ތިބީ، ރައްޔިތުންގެ ބާރުވެރިކަން އަނބުރާ ހޯދަން ތައްޔާރުގައި ކަމަށެވެ. ޝިފާޒް ވިދާޅުވި ގޮތުގައި ކުރިއަށް އޮތް ލޯކަލް ކައުންސިލް އިންތިހާބުގައި ވަރަށް ބޮޑު ބައްޔަކުން ސަރުކާރު ބަދަލުކުރާނެ ކަމަށާއި ރައްޔިތުން ލާމަރުކަޒީ ރާއްޖެއަކަށް ވަރަށް ބޮޑަށް އެދުމުން އަންނަ ކަމަށެވެ.\nޝިފާޒް ވިދާޅުވީ ރަށްރަށުގެ ރައްޔިތުން ތިބީ އިންތިހާބު ހޯދުމަށްވާންޖެހޭ ހުރިހާ ކަމެއް ކުރުމަށް ތައްޔާރަށް ކަމަށެވެ. އަދި އިންތިހާބެއްގެ މުހިންމުކަންވެސް ރައްޔިތުންނަށް ވަރަށް ސާފުކޮށް އެނގޭ ކަމަށް ޝިފާޒް ވިދާޅުވި އެވެ.\nލޯކަލް ކައުންސިލް އިންތިހާބަށް އިދިކޮޅު އެމްޑީޕީން ފުރިހަމައަށް ތައްޔާރުވަމުން އަންނައިރު، އެމްޑީޕީ ހުކުރު ދުވަހާއި ހޮނިހިރު ދުވަހު ވަނީ ރ. އަތޮޅު ބައެއް ރަށްރަށް ޒިޔާރަތްކޮށް، އެ ރަށްރަށުގެ ރައްޔިތުންގެ ކަންބޮޑުވުންތައް އޮޅުން ފިލުވާފަ އެވެ. އަދި ރަށްރަށުގެ ތަރައްޤީއަށް ކުރެވިދާނެ މަސައްކަތްތަކާއި ގުޅޭގޮތުން ރަށު ރައްޔިތުންނާއި، އެމްޑީޕީގެ ލީޑަރޝިޕްގެ ބޭފުޅުން މަޝްވަރާކުރައްވާފައިވެއެވެ.


Sarukaaru Haddhun Netteema Siyaasee Verin Eh Galakah Aran Jehey: Jameel - Vaguthu\nއޭރެއްގައި އޮންނަ ސަރުކާރެއް ހައްދުން ނައްޓައިގެންދާ ހިސާބަށް ދިއުމުން ދެން ތިބި ސިޔާސީ ލީޑަރުން އެއް ގަލަކަށް އަރަން ޖެހޭ ކަމަށް އިދިކޮޅު ޕީޕީއެމް އާއި ޕީއެންސީގެ ޚާއްސަ އެޑްވައިޒަރު އަދި ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެއެވެ.\nޖަމީލް މިހެން ވިދާޅުވެ ޓްވީޓެއް ކުރެއްވީ، މެލޭޝިއާގެ ސިޔާސީ މަސްރަހާ ގުޅޭ ގޮތުން ރާއްޖޭގެ ނޫހެއްގައި ޝާއިއުކޮށްފައިވާ ޚަބަރެއް ޚިއްސާ ކުރައްވަމުންނެވެ. އެއީ މެލޭޝިއާގައި ސިޔާސީ ދެ ވާދަވެރިންގެ ގޮތުގައި ތިއްބެވި މަހާތިރު މުހައްމަދާއި އަންވަރު އިބްރާހީމް އެކުގައި މަސައްކަތް ކުރައްވަން ފެށި ޚަބަރެކެވެ.\nޖަމީލް ވިދާޅުވީ ސަރުކާރު ހައްދުން ނައްޓައިގެން ދިއުމުން ސިޔާސީ ވެރިން އަބަދުވެސް އެއް ވިސްނުމެއް ހޯދަން ޖެހޭ ކަމަށާއި އެއީ ދުނިޔޭގެ ކޮންމެ ގައުމެއްގެ ސިޔާސީ މަސްރަހުގެ ހަގީގަތް ކަމަށެވެ.\n"ޒީރޯ ޓޮލެރެންސް ޖޯކަކަށް، ބަދަލު ނުހިފާނެ ކަމަށް ބުނެ ރައީސްއަކު ޖަލަށް، ގާނޫނަކީ ވާދަވެރިންނަށް އެކަނި އޮތް ބިރެއް، އިގްތިސާދު ފުނޑި އިސްތިގްލާލް ގެއްލެމުން ދާއިރު މިއީ އިބްރަތެއް،" ރައީސް އިބްރާޙީމް މުހައްމަދު ސޯލިހްގެ ސަރުކާރަށް ފާޑުވިދާޅުވަމުން ޖަމީލް ލިޔުއްވާފައިވެއެވެ.\nމިއީ ސިޔާސީ ޙަޤީޤަތް. ސަރުކާރު ހައްދުންނެއްޓީމާ ސިޔާސީވެރިން އަބަދުވެސް ކޮމަން ގުރައުންޑް ހޯދަންޖެހޭ. ޒީރޯ ޓޮލަރަންސް ޖޯކަކަށް. ބަދަލުނުހިފާނެ ކަމަށް ބުނެ ރައީސަކު ޖަލަށް. ޤާނޫނަކީ ވާދަވެރިންނަށް އެކަނި އޮތް ބިރެއް. އިޤްތިޞާދު ފުނޑި އިސްތިޤްލާލް ގެއްލެމުންދާއިރު މިއީ ޢިބްރަތެއް. https://t.co/N9A7yAuqrA\n— Mohamed Jameel Ahmed (@MJameelAhmed) August 3, 2021\nސަރުކާރު ހައްދުން ނެއްޓީމަ އެހެން ސިޔާސީ ހުރިހާ ވެރިން އެއް ގަލަކަށް އަރަން ޖެހޭ ކަމަށް ޖަމީލް ވިދާޅުވި އިރު، ރާއްޖޭގައި އޭރު އޮތް ކޮންމެ ސަރުކާރަކާ ދެކޮޅަށް އުފެދުނު އިއްތިހާދެއްގައި ޖަމީލް ބައިވެރިވެވަޑައިގެންފައިވެއެވެ.\nކުރީގެ ރައީސް މައުމޫން އަބްދުލް ގައްޔޫމްއާއި، ކުރީގެ ރައީސް މުހައްމަދު ނަޝީދުއާއި، ކުރީގެ ރައީސް އަބްދުﷲ ޔާމީންއާ ދެކޮޅަށް ވެސް އޭރު އޮތް އެހެން ހުރިހާ ޕާޓީއެއް އިއްތިހާދުވެގެން މަސައްކަތް ކޮށްފައިވެއެވެ. ވެރިކަންތައް ނިމުމަކަށް ގެނެވުނީ ވެސް އެ ގޮތަށް މަސައްކަތް ކޮށްގެންނެވެ.\nސިޔާސީ ހުރިހާ ވެރިން އެއް ގަލަކަށް އަރަން ޖެހޭ ވާހަކަ ދެކެވޭއިރު، ޕީޕީއެމްއާއި ޕީއެންސީއިން "މިނިވަން ކަމުގެ ދިފާއުގައި ދިވެހީން" ނަމުގައި ފަށާފައިވާ ހަރަކާތުގައި ބައިވެރިވާން ޖުމްހޫރީ ޕާޓީއާއި އަދާލަތު ޕާޓީއާއި އެމްއާރުއެމްއާއި، އެމްޑީއޭއަށް ވަނީ ދައުވަތު ވެސް ފޮނުވައިފައެވެ.\nމިކަމާ ގުޅޭ ގޮތުން، ޖުމްހޫރީ ޕާޓީއާއި އަދާލަތު ޕާޓީ ބުނެފައިވަނީ މި ދައުވަތާ އެއް ގޮތަށް އިދިކޮޅު ހަރަކާތުގައި ބައިވެރިނުވާނެ ކަމުގައެވެ. އެމްއާރުއެމް އިން ބުނެފައިވަނީ އަދި ގޮތެއް ނުނިންމާ ކަމަށާއި މިއަދު ގޮތެއް ނިންމާނެ ކަމުގައެވެ. އެމްޑީއޭއިން އަދި މި ކަމުގައި ބަހެއް ނުބުނެއެވެ.\nއޮގަސްޓް 3, 2021 11:40\nއޮގަސްޓް 3, 2021 13:38\nޖަމީލު ތިއުޅެނީ މަކަރުން އެއްކަލަ ބަތްގަނޑު އަނބުރާގޮތައް ސިޔާސީ ޕާޓީވެސް އެބުރޭތޯ\nއޮގަސްޓް 3, 2021 14:03\nނުކެރޭނެ ކޯލިޝަން އެއވެސް ޕާޓީއަކާ ގުޅޭކައް އެއައްވުރެން ބޮޑައް ބޭރުމީހެއްގެ ދަށުވެ ތާށިވެފާ އެތިބީ ދެން ތިބެންޖެހޭނީ ހައްޕު ކިޔައިގެން\nއޮގަސްޓް 3, 2021 19:27\nމިހާރު ތިއުޅެނި ޔާމީނުގެ މައްސަލަ ބަލަން ފެށީމާ ގޮތް ހުސްވެގެން އެހެން މީހުން ތިކަމުގައި ބައިވެރި ކޮށް ސަރުކާރަށް ޕްރެޝަރު ކުރަން. ބަލަ ޔާމިނުގެ ވެރިކަމުގައި ތި ހުރިހާ ޕާޓއެއްގެ ވެރިން ޖަލަށް ލައި ބާކި ކޮށް ހެދިއިރުގެ ހަނދާން މިހަރު ނެތުނި ދޯ. އޭރު ޔާމިނު ބުނީ އެއްމޭޒު ދޮށަށް ގޮސް ދައްކާނެ ވާހކައެއް ނެތޭ. އިށިންނާނެ ގޮޑިއެއް ނެތެ. އަދި ރައީސު މީހާގެ ބަދަލުގައި ޝައިނީމެން ފޮނުވައިގެން ހެދި ޑީލްތަށް ފަހުން ބުނީ އެއީ ސަރުކާރަށް އެގޭ ކަމެއްވެސް ނޫނޭ. މިހާރު މައްސަލަތަށް ބޮމަތިވެ ދެއިރު ދެދަޅަޔަށް ފުލުހަށާއި ކޯޓަށް ހާޒިރު ކޮޮށްގެން މައްސަލަ ބަލަން ފެށީމަ ތެޅި ބާލާނެ ކަމެއްނެތް. އޭރު ވައްކަން ކުރި އިރުވެސް އެގެންޖެހޭނ މިދުވަސް އަންނާނެކަން.


New Zealand gai BuyBack scheme ifthithaahukohfi\nސެމި އޮޓޮމެޓިކް ބަޑިތަކެއް: މިސްކިތައް ހަމަލާދިން މީހާ ބޭނުންކުރި މިފަދަ ބަޑިތައް ވަނީ މޮޑިފައި ވެސް ކޮށްފަ\nނިއުޒީލޭންޑްގެ ކްރައިސްޓްޗާޗްގައި ދެ މިސްކިތަަކަށް ދިން ބަޑީގެ ހަމަލާތަކާއި ގުޅިގެން އެ ގައުމުގެ ރައްޔިތުން ގެންގުޅޭ ސެމި އޮޓޮމެޓިކް ބަޑިތައް އެތަކެތީގެ ވެރި މީހުންގެ އަތުން ނިއުޒީލެންޑް ސަރުކާރުން ބަދަލުދީފައި "ބައި ބެކް" ސްކީމެއްގެ ދަށުން ނަގަން ފަށައިފި އެވެ.\nމިސްކިތްތަކަށް ދިން ހަމަލާތަކާއި ގުޅިގެން އެ ގައުމުގައި އެފަދަ ބަޑި ގެންގުޅުން ވަނީ މަނާކޮށްފަ އެވެ. އަދި އެފަދަ ބަޑި ގެންގުޅޭ މީހުންގެ އަތުން އެތަކެތި އަތުލާ އެ މީހުންނަށް ބަޑީގެ އަގުގެ ބަދަލު ދިނުމަށްޓަކައި ނިއުޒީލޭންޑްގެ ސަރުކާރުން 136 މިލިއަން އެމެރިކާ ޑޮލަރު ވަނީ ކަނޑައަޅާފަ އެވެ.\nނިއުޒީލޭންޑްގެ ބަޑި ގެންގުޅުމުގެ ގާނޫނަށް ގެނައި ބަދަލުގެ ދަށުން ހިންގާ އެ ޕްރޮގްރާމް ހަ މަސް ދުވަހަށް ދިގު ދެމިގެން ދާއިރު ބަދަލު ދިނުމުގެ ސްކީމް ދަށުން ބަދަލު ދެނީ ނިއުޒީލޭންޑްގައި ލައިސަންސް ކޮށްފައިވާ ބަޑިތަކަށް އެކަންޏެވެ. އަދި އޭގެ އިތުރުން އާދައިގެ ބަޑިއެއް އެފަދަ ސެމި އޮޓޮމެޓިކަށް ބަދަލު ކުރަން ބޭނުން ކުރާފަދަ ވަސީލަތްތަކަށް ވެސް ބަދަލު ދެވޭނެ އެވެ.\nބަދަލު ދިނުމުގެ ސްކީމްގެ ދަށުން ސަރުކާރުން ސެމީއޮޓޮމެޓިކް ބަޑިތައް ގަތުމުގެ އެންމެ ބޮޑު ބޭނުމަކީ އެންމެ ނުރައްކާތެރި ހަތިޔާރުތައް ގެންގުޅުން ހުއްޓުވުން ކަމަށް ނިއުޒީލޭންޑްގެ މިނިސްޓާ އޮފް ޕޮލިސް ސްޓުއާޓް ނޭޝް ވިދާޅުވި އެވެ.\nއަދި ބަޑިތައް އޭގެ ވެރިފަރާތްތްކުގެ އަތުން ގަންނައިރު އެމީހުން އެތަކެތި ގަތް އަގުގެ 95 ޕަސެންޓް ބަދަލު ދެވިގެންދާނެކަމަށް ނޭޝް މައުލޫމާތު ދެއްވި އެވެ. ފުލުހުން އަންދާޒާކުރާ ގޮތުގައި އާ ގާނޫނުގެ ދަށުން 14،300 ސެމި އޮޓޮމެޓިކް ބަޑިއަށް ބަދަލު ދެވޭނެ އެވެ.\nބައި ބެކް ސްކީމް ފެށުމުގެ ކުރިން ވެސް 700 ބަޑި ވަނީ ހަވާލުކޮށްފަ އެވެ. އަދި ފުލުހުން ބަލާ ދިއުމަށްޓަކައި އިތުރު 5000 ބަޑި ރަޖިސްޓްރީ ކޮށްފައިވެސް ވެއެވެ.\nނިއުޒީލޭންޑްގެ ފުލުހުން 2016 ގައި އަންދާޒާކޮށްފައިވާ ގޮތުގައި އާންމުންގެ އަތުގައި 1.2 މިލިއަން ހަތިޔާރު ހުންނާނެ އެވެ.\nސެލްފީ މައްސަލާގައި ބޮޑު ވަޒީރު މައާފަށް އެދިވަޑައިގެންފި


Hoarafushi'gai Alhaa Hospital'ge Massakaiy Avas Kohdheyn Edhijje - Vaguthu\nނައިބު ރައީސް، ހޯރަފުށި ކައުންސިލާއެކު ބޭއްވި ބައްދަލުކުރެއްވުމުގެ ތެރެއިން\nނައިބު ރައީސް ފައިސަލް ނަސީމް، ހޯރަފުށީ ކައުންސިލާ އަންހެނުންގެ ތަރައްގީއަށް މަސައްކަތްކުރާ ކޮމެޓީއާ ބައްދަލުކުރައްވައިފިއެވެ.\nއިއްޔެ ބޭއްވި ބައްދަލުވުމުގައި ރަށުގެ މުއައްސަސާތަކުގެ އިސްވެރިންވެސް ބައިވެރިވެ ވަޑައިގެންނެވިއެވެ.\nއެ ބައްދަލުކުރެއްވުމުގައި ކައުންސިލާއި މުއައްސަސާތަކުގެ ވެރިން ވަނީ ރަށުގެ ތަރައްގީއަށް އެންމެ މުހިންމު ކަންކަން ފާހަގަކުރައްވާފައެވެ. އެގޮތުން ކައުންސިލަރުން ވަނީ ބަޖެޓުގައި ހިމަނާފައިވާ މަޝްރޫއުތަކުގެ މަސައްކަތްތައް އަވަހަށް ފެށިގެންދިއުން ބޭނުންވާކަން ފާހަގަކުރައްވާފައެވެ. އެގޮތުން އެރަށުގައި އެޅުމަށް ހަމަޖެހިފައިވާ ހޮސްޕިޓަލުގެ މަސައްކަތް އަވަހަށް ފެށޭނެ ގޮތްވުން މުހިންމުކަން ކައުންސިލުން ފާހަގަކުރެއްވިއެވެ.\nހޯރަފުށީ ސިއްހީ މަރުކަޒުގެ ފަރާތުން ވަނީ އެތަނުގެ ހިދުމަތްދިނުމުގައި އެންމެ ދަތިވާ މައްސަލަތަކާއި މިހާރުން މިހާރަށް ޙައްލުކުރަންޖެހޭ މައްސަލަތައް ފާހަގަކުރައްވާފައެވެ. އޭގެ އިތުރުން ހއ. އަތޮޅު ސްކޫލުގެ ފަރާތުން ވެސް ވަނީ ސްކޫލަށް އުމްރާނީ ގޮތުންނާއި އިންސާނީ ވަސީލަތުގެ ގޮތުން ބޭނުންވާ މުހިންމުކަންކަން ނައިބު ރައީސް ހިއްސާކުރައްވާފައެވެ.\nއެ ބައްދަލުކުރެއްވުމުގައި ނައިބު ރައީސް ވަނީ މުއައްސަސާތަކުން ލާމަރުކަޒީކޮށް ކަންކަން ކުރަން މަގުފަހިކޮށްދެއްވުމަށް މަސައްކަތްކޮށްދެއްވާނެކަމުގައި ވިދާޅުވެފައެވެ. އަދި ކައުންސިލާއި ރަށުގެ މުއައްސަސާތަކުގެ ވެރިންނާއެކު ބައްދަލުކުރެއްވުމުގެ އެންމެބޮޑު ބޭނުންފުޅަކީވެސް ރައްޔިތުން ބޭނުންވާ ކަންކަމަކީ ކޮބައިތޯ ބައްލަވައި ޚިހިމަތްތައް ހަރުދަނާކުރުމަށް މަގު ފަހިކުރުންކަމުގައި އެމަަނިކުފާނު ވިދާޅުވިއެވެ.\nކައުންސިލުން ހުށަހެޅުއްވި ކަންކަން ސަރުކާރުގެ އިދާރާތަކާ މަޝްވަރާކުރައްވައިގެން ކުރިޔަށްގެންދަވާނެކަމުގައި ވިދާޅުވިއެވެ.\nނޮވެމްބަރު 20, 2021 11:16\nއެމްޑީޕީގެ މިވެރިކަމެއްގަ ތިކަމެއްނުވާނެ / ވ ސާފު //\nއެސުވާލަށް ޖަވާބުވެސް ނުދެވުން //\nނޮވެމްބަރު 20, 2021 19:41\nއެމްޑީޕީ ވެރިކަމުގަ އެންމެ ބޮޑު މަޝްރޫއުވެސް އެ ރަށުގަ ހިންގާފަ އޮތީ... ޔާމީނު ދެއްކީ ހުވަފެންއިންތިހާބަށް މަހާޖައްރާފު ގެންގޮސްސަ ވޯޓުލާ ނިމުމއެކު އަނބުރާ ގެނައީ.. އެހެންވީމަ އެޔަށްވުރެއް ކުޑަކަމެއް ހޮސްޕިޓަލްތީ..\nނޮވެމްބަރު 20, 2021 12:06\nބަޖެޓުކޮށްފައެއްނު އޮތީ އެހެންވީމަ ކުރިޔަށް ދާނެކަމަށް ބަލާ.. އިންތިހާބު ކުރިމަތީގަ އޮންނަ އިރު ބަޖެޓުގަ ޖަހާކަންކަން ކުރިޔަށް ނުކަނޑައެއް ނުދާނެ..


Raees Yameen ah koffaivaa evves thuhumathehgai hekkaai gareenaa eh nei: Tharujamaan | Mihaaru\nރައީސް ޔާމީނަށް ކޮށްފައިވާ އެއްވެސް ތުހުމަތެއްގައި ހެއްކާއި ގަރީނާއެއް ނެތް: ތަރުޖަމާން\nސަރުކާރުން ހިންގާ ކޮރަޕްޝަންތަކާއި ޖަރީމާތަކާ ގުޅޭ ގޮތުން "ސްޓީލިން ޕެރަޑައިސް"ގެ ނަމުގައި އަލްޖަޒީރާ އިން ހެދި ޑޮކިއުމެންޓްރީގައި ރައީސް ޔާމީނަށް ބޮޑެތި ތުހުމަތުތަކެއް ކޮށްފައިވެ އެވެ. ޑޮކިއުމެންޓަރީގައި ގިނައިން ބޭނުންކޮށްފައި ވަނީ ކުރީގެ ނައިބު ރައީސް އަހްމަދު އަދީބުގެ ފޯނުން ލިބިފައިވާ ޓެކްސްޓް މެސެޖްތަކާއި ބައެއް ލިއުންތަކާއި އަދީބާ ކައިރީގައި އުޅުނު ބައެއް މީހުންގެ އިންޓަވިއުތަކެވެ.\nރައީސް ޔާމީނަށް އަމާޒުކުރައްވާފައިވާ އެންމެ ބޮޑު އެއް ތުހުމަތަކީ މަނީލޯންޑެރިންގައި ބައިވެރިވެވަޑައިގަތުމެވެ. ކުރީގެ ރައީސް މުހައްމަދު ނަޝީދަށް 13 އަހަރުގެ ޖަލު ހުކުމެއް އިއްވީ ރައީސް ޔާމީން ވިދާޅުވެގެން ކަމަށް ވެސް ތުހުމަތުކޮށްފައިވެ އެވެ. ނަޝީދަށް ކުރަން ޖެހޭ ހުކުމް ވެސް އެންގެވީ ރައީސް ޔާމީން ކަމަށް ޑޮކިއުމެންޓްރީގައި ބުނެ އެވެ.\nމަނީލޯންޑެރިންގައި ހިމެނޭ ކަމަށް އަލްޖަޒީރާ އިން ތުހުމަތުކޮށްފައިވާ އެކަކު.\nނުއަގުގައި ރަށްތައް ވިއްކައިގެން ރައީސް ޔާމީން ރައްޔިތުންގެ ފައިސާ އަށް ހިޔާނާތްތެރިވެވަޑައިގަތުމާއި މިނިވަން މުއައްސަސާތަކަށް ނުފޫޒު ފޯރުއްވައިގެން ކޮންޓްރޯލްކުރެއްވުމާއި ގޭންތައް އޮޕަރޭޓްކުރައްވާ ކަމަށް ޑޮކިއުމެންޓްރީގައި ބުނެ އެވެ. ނޫސްވެރިޔާ އަހްމަދު ރިލްވާން ގެއްލުވާލުމުގެ ތަހުގީގަށް އެމަނިކުފާނު ނުފޫޒު ފޯރުއްވި ކަމަށް ވެސް ޑޮކިއުމެންޓްރީގައި ތުހުމަތުކުރެ އެވެ.\nމުއާޒް ވިދާޅުވީ އެއީ ކަނޑައެޅިގެން ހަގީގަތާ ހިލާފު ވާހަކަތަކެއް ކަމަށެވެ. ބަޔަކު ދައްކާ އެކަހަލަ ވާހަކަތަކެއްގެ މައްޗަށް ވީޑިއޯ ހަދާފައިވާއިރު، ތުހުމަތުތަކަށް ބާރުދޭ އެއްވެސް ހެއްކެއް ނެތް ކަމަށް ތަކުރާރުކޮށް އޭނާ ވިދާޅުވި އެވެ.\nއަލްޖަޒީރާގެ ތަހުގީގީ ރިޕޯޓަށް ކުރީގެ އޮޑިޓާ ޖެނެރަލް ނިޔާޒް އިބްރާހިމް އިންޓަވިއު ދެއްވަނީ. ސަރުކާރު ތެރޭގައި ކޮރަޕްޝަން ހިންގީ ރައީސް ޔާމީނަށް އެނގިވަޑައިގެން ކަމަށް ތުހުމަތުކުރެއްވި.\nމުއާޒު ވިދާޅުވި ގޮތުގައި ބަޔަކު އެ ރިޕޯޓުގައި ހިމަނާފައިވާ ގިނަ ވާހަކަތަކަށް ރައީސް އޮފީހުން ވާނީ މީގެ ކުރިން ޖަވާބު ވެސް ދީފަ އެވެ. ކޮރަޕްޝަންގެ ވާހަކަ ދައްކާއިރު އެފަދަ މައްސަލައެއް އޮވެއްޖެ ނަމަ އިސްވެ އެކަމެއް ބަލަން ރައީސް ޔާމީން، ކަމާ ބެހޭ މުއައްސަސާތަކަށް އަންގަވާފައިވާ ކަމަށް ވެސް ވިދާޅުވި އެވެ.\n"އޭގައި އެހެރީ މީގެ ކުރިން ތިބޭފުޅުން ކުރައްވައި ޖަވާބު ދީފައިވާ ސުވާލުތަކެއް. މުޅިން ވެސް ތުހުމަތުތަކެއް ދެއްތޯ، އެ ވާހަކަތަކުގެ މައްޗަށް އެއްވެސް ހެއްކެއް، ގަރީނާއެއް ނެތް،" މުއާޒް ވިދާޅުވި އެވެ.\nދިވެހި ސަރުކާރު އިދިކޮޅު ފަރާތްތައް ކޮރަޕްޝަން އަލް ޖަޒީރާ ރައީސް އަބްދުﷲ ޔާމީން އިބްރާހިމް މުއާޒް އަލީ (މުއާ) މޯލްޑިވްސް ޔުނައިޓެޑް އޮޕޮޒިޝަން\n146 ކޮމެންޓް,4ރިއެކްޝަންސް\nތަރުޖަމާނު މެދުވެރިކޮށް މިކަހަލަ ބޮޑެތި ތުހުމަތުތަކަށް ޖަވާބު ދިނީމާ އެއްކަލަ ބުނާ "ގަޓު" ކޮބާ؟ ހެއްކާއި ގަރީނާ ނައްތާލަންވެސް ލައްކަ ގިނަދުވަސް ލިބުނުތާ. ނަމަވެސް، ހެއްދެވި ފަރާތެއް ވާކަން ހަނދާން ކުރޭ! މުޢާޒުގެވެސް ރައީސް ޔާމީންގެވެސް ހިސާބު ބެއްލެވޭނެ! ހެއްކާއި ގަރީނާވެސް ހުންނާނެ އެދުވަހު.\nއަމިއްލަ ސޯޓަށް އެހެންމީހަކު ސީލިޔަސް މި ދިވެހިންނަށް އޯކޭ. ބުނާނެއެއްޗެއްނެތް. ވަރަށް ސަލާމް.\nތަރުޖަމާނޫ ގިޔާމަތްދުވަހު ނިކަން ވަކާލަތުކޮށްބަލަ.\nމުއާޒެވެ.. ރައީސާއި ދެކޮޅަށް އޮތް އެންމެ ބޮޑު ހެއްކަކީ އަދީބު ނައިބު ރައީސްކަމުން ވަކި ކުރި ގޮތާއި އޭނާގެ ޝަރީޢަތް ގެންދިޔަ ގޮތް... ތިމާ މީހާގެ ވާހަކަ ދައްކާނެތީވެ މަޖްލީހުގެ ޤަވާޢިދުތައް ބަދަލުކޮށް ޝަރީޢަތް ހިންގި ގޮތް... ބޮލުގަ ތެތްކަމެއް ހުރި މީހަކަށް މިވަރު ފުދޭ... ފުރިފައި ހުރި އެއްޗެއް ގުޑުގުޑެއް ނާޅާނެ.....\nމަވެސް އަލްޖަޒީރާ ގެ ސްޓީލިން ޕެރަޑައިސް ބަލައިފީމެވެ. މަށަށް އެނގޭ އެއްކަމަކީ މިގައުމުގެ ކޯޓުތަކުން ހުކުމް ކުރަންވީމަ ތިއަށްވުރެ މާ ބަލިކަށި ވާހަކަތަކުގެ މައްޗަށް ބިނާކޮށްފައި ހުކުމް ކޮށް މީހުން ޖަލަށްލާފައިވާކަމެވެ.\nއަމިއްލައަށް ކަންކުރިމީހުން އެކަމަށް އިއުތިރާފްވުން ފިޔަވައި އެއަށްވުރެ ވަކިން ބޮޑު ހެއްކެއް މިދުނިޔޭގަ ވާނެތޯ...؟\nޢެންމެބާރަށް އެންމެ ގިނައިން އެމްޑީޕީއިން ކިޔާ މެޑަމްގެ ވާހަކައެއް ހިލަމެއްވެސް ނެތް...ޕަކާސް.\nހެއްކަކަށްވަނީ ކޯއްޗެއްތޯ؟ ހެކީގެ މާނަ އެގިވަޑައިގަނޭތޯ؟ ތިހާ ޔަގީންކަން އޮތިއްޔާ ހުރިހާ ދިވެހިރައްޔިތުން ފަނޑިޔާރުންގެ ބެންޗަށްލާފަ ހެކި ހުރިތޯ އަދި ސާބިތުވޭތޯ ބަލަން ކެރޭނެތޯ؟\nއަލްޖަޒީރާއިން ގެނައިރިޕޯޓުގައިވަނީ ތެދު ހަޤީޤަތް ނަމަ އެއްރިޕޯރޓެއް އެއްތާކުން ނަޔަސް ދިވެހިރައްޔިތުން ނުކުމެ ވެރިކަން ބަދަލުކުރާނެ. ދިވެހިރައްޔިތުން އަޑުނާހާ ވާހަކައެއް މިރޕޯރޓުގައިނެތް. ހުސްޔެލޯދޮގު ކަން ދިވެހިންނަށް އެގޭ. ކޮންމެ ސަރުކާރެއްގައިވެސް އެކި މިންވަރަށް ކޮރަޕްޝަން ހިގާ. މިހާރު ތަފާތަކީ ވަގޭގޮވާއިރު ދައުލަތުގެ ރައުސުލްމާލުއެތައް ގުނައެއް އިތުރުކޮށްފި. އެތައް ބޮޑެތި މަޝްރޫތަކެއް ރައްޔިތުންނަށް ހިންގާދެނީ. ރައްޔިތުން ބަލަން ބޭނުންވަނީ ގައުމުގެ ކުރިއެރުމާއެކު ރައްޔިތުންނަށް ލިބޭ ލުއި ފަސޭހަތަކާ އަމާންކަން.


ސިވިލް ސާވިސް ކޮމިޝަނުގެ ކުރީގެ ރައީސް މުހައްމަދު ފަހުމީ ހަސަން، އެ ކޮމިޝަނުގެ ރައީސްގެ މަގާމުންނާއި ކޮމިޝަނުގެ މެންބަރުކަމުގެ މަގާމުން ވަކިކުރި މައްސަލާގައި ބަދަލުގެ ގޮތުގައި ދިނުމަށް ދަށު ކޯޓުން އެންގި އަދަދު ހައިކޯޓުން ކުޑަކޮށްފި އެވެ.\nސިވިލް ސާރވިސް ކޮމިޝަނުން ފަހުމީ ވަކިކޮށްފައިވަނީ ކޮމިޝަނުގެ ރައީސްގެ މަގާމުގައި ހުންނަވައިގެން އެކޮމިޝަނުގެ އަންހެން މުވައްޒަފަކަށް ޖިންސީ ގޯނާ ކުރުމުގެ ތުހުމަތުގައި ރައްޔިތުންގެ މަޖުލީހުން ނެގި އިތުބާރު ނެތްކަމުގެ ވޯޓުން 2012 ވަނަ އަހަރުގެ ނޮވެމްބަރު މަހުގެ ތެރޭގަ އެވެ.\nރައްޔިތުންގެ މަޖިލީހުން ނެގި އިތުބާރު ނެތް ކަމުގެ ވޯޓުން ފަހުމީ ވަކިކުރި އިރު، 2013 ވަނަ އަހަރު ސުޕްރީމް ކޯޓުން ވަނީ ފަހުމީ މަގާމުން ވަކިކުރުމަށް ރައްޔިތުންގެ މަޖިލީހުން ނިންމި ހުރިހާ އިޖުރާއަތްތަކެއް ބާތިލް ކަމަށް ކަނޑައަޅާފަ އެވެ.\nސުޕްރީމް ކޯޓުން އެގޮތަށް ކަނޑައެޅުމާއެކު، ފަހުމީ ވަނީ މަގާމުން ވަކިކުރުުމުގެ ސަބަބުން ލިބުނު ގެއްލުމުގެ ބަދަލު ހޯދުމަށް ސިވިލް ކޯޓުގައި ދައުވާ ކޮށްފަ އެވެ. ގެއްލުމުގެ ބަދަލާއި އިނާޔަތްތަކާއެކު ހަ މިލިއަން ރުފިޔާ ނަގައިދިނުމަށް ފަހުމީ ދައުވާ ކުރެއްވި ނަމަވެސް، އެ މައްސަލާގައި 2015 ވަނަ އަހަރު ސިވިލް ކޯޓުން ހުކުމް ކުރީ ބަދަލުގެ ގޮތުގައި 421،000ރ. ނަގައިދިނުމަށެވެ.\nދައުލަތުގެ ފަރާތުން ދަށު ކޯޓުގެ ހުކުމް ހައިކޯޓުގައި އިސްތިއުނާފު ކުރުމުން އެ ކޯޓުން ހޯމަ ދުވަހު ހުކުމް ކުރީ ފަހުމީ އަށް ނަގައިދިން ބަދަލު ކުޑަ ކުރުމަށެވެ. ހައިކޯޓުން ކުރި ހުކުމުގައި ވަނީ، ފަހުމީ އަށް ދޭންޖެހޭ ބަދަލަކީ 171،333ރ. ކަމަށެވެ. އެ ބަދަލަކީ މެލޭޝިއާގެ ޑެޕިއުޓީ ހައިކޮމިޝަނަރު ކަމަށް ފަހުމީ އައްޔަނުކޮށް އެ މަގާމުގެ މުސާރަ ހިނގަން ފެށި ތާރީޚުގެ ކުރިއަށް ހިނގައިދިޔަ ތިން މަހާއި 10 ދުވަހަށް މަހަކު 51،400ރ.ގެ މަގުންވާ ފައިސާ އެވެ. ހައިކޯޓުން ވަނީ 30 ދުވަހުގެ ތެރޭގައި އެ ފައިސާ ފަހުމީ އަށް ދިނުމަށް ދައުލަތަށް އަންގާފަ އެވެ.\nހައިކޯޓުން ކުރި ހުކުމުގައި ބުނެފައިވަނީ ބާކީ 250،400ރ. އަކީ ފަހުމީ އަށް ލިބެންޖެހޭ ބަދަލެއް ނޫން ކަމަށެވެ. އެ ފައިސާއަކީ ކޮމިޝަނުގެ މެމްބަރުކަމުގެ ދައުރުގައި ބާކީ އޮތް 20 މަހާއި 26 ދުވަހަށް ދަށު ކޯޓުން ނަގައިދިން އަދަދެކެވެ.\nހުކުމުގައި ބުނެފައިވަނީ، މެލޭޝިއާގެ ޑެޕިއުޓީ ހައިކޮމިޝަނަރު ކަމަށް ފަހުމީ އައްޔަނުކޮށް އެ މަގާމުގެ މުސާރަ ހިނގަން ފެށި ތާރީޚުން ފަހަށް ދައުރުން ބާކީ އޮތް 20 މަހާއި 26 ދުވަހަށް، ސިވިލް ސާވިސް ކޮމިޝަނުން ފަހުމީ އަށް ލިބެމުންދިޔަ އަސާސީ މުސާރައާއި ޑެޕިއުޓީ ހައިކޮމިޝަނަރުގެ އަސާސީ މުސާރައިގެ ތަފާތު ކަމުގައިވާ 12،000ރ. ގެ މަގުން 250،400ރ. ދޭން ނުޖެހޭނެ ކަމަށެވެ.


Kartik ah Red Chillies Entertainment ge project eh - vNews.mv\nކާރތިކްއަށް ރެޑް ޗިލީސް އެންޓަޓެއިންމެންޓްގެ ޕްރޮޖެކްޓެއް\nމަރިޔަމް ޝާހިދާ 28 January 2021, 12:34\nދާދިފަހުން އެންމެ 11 ދުވަސްތެރޭ ފިލްމެއްގެ މަސައްކަތް ނިންމާލި ބޮލީވުޑްގެ ޒުވާން އެކްޓަރަށް އަނެއްކާވެސް ބޮޑު ފިލްމު ޕްރޮޑަކްޝަން އަކާއެކު މަސައްކަތް ކޮށްލުމުގެ ފުރުސަތު ލިބިއްޖެކަމަށް ބޮލީވުޑުގެ ޚަބަރުތައް ބުނެފިއެވެ.\nކާރތިކްއަށް މިފަހަރު ލިބިފައިވަނީ ބޮލީވުޑްގެ ސުޕަ ސްޓަރ ޝާހްރުކްޚާންގެ ފިލްމު ކުންފުނި ރެޑް ޗިލީސް އެންޓަޓެއިންމެންޓްއިން ތައްޔާރުކުރާ ފިލްމެކެވެ.\nމިފިލްމުގެ ޑައިރެކްޓަރަކީ މަޝްހޫރު ފިލްމުތައް ކަމަށްވާ "ސިޓީ ލައިޓްސް،ސެކްޝަން 375 އަދި ބީއޭ ޕާސް" ފަދަ ތަފާތު ފިލްމުތައް ޑައިރެކްޓްކޮށްފައިވާ އަޖޭ ބަލްއެވެ.\nބޮލީވުޑްގެ ކިންގްގެ ލަގަބު ލިބިފައިވާ އެކްޓަރު ޝާހްރުކްގެ ފިލްމެއް ކާރތިކްއަށް ލިބިފައިވާކަމަށް ވާހަކަ ދެކެވޭއިރު މިހާރުވެސް ކާރތިކްވަނީ ބޮޑު ދެ ފިލްމަށް ސޮއިކޮށްފައެވެ. އެއީ ދަރްމާ ޕްރޮޑަކްޝަންގެ "ދޯސްތާނާ-2" އަދި ބޫޝަން ކުމާރުގެ "ބޫލް ބުލައްޔާ-2" އެވެ.\nމިދެފިލްމުގެ މަސައްކަތް ކޮވިޑް-19 ގެ ސަބަބުން މެދުކެނޑިފައި އޮތުމާއެކު ކާރތިކް މިވަގުތުހުރީ އެންމެ އަވަހަށް ފަށާނެ ފިލްމެއްގެ މަސައްކަތަށް ތައްޔާރަށެވެ.\nބެލެވޭގޮތުގައި ރެޑް ޗިލީސްގެ ޕްރޮޖެކްޓް ކުރިއަށްއޮތް ދެމަސް ދުވަހުގެތެރޭގައި ފަށާނެއެވެ. މިފިލްމުގެ މެއިން ލީޑްއިން ދެން ފެންނާނެ ތަރިން އަދި ހަމަޖެހިފައެއް ނުވެއެވެ.\nފިލްމުގެ ޓީމުގެ އަމާޒަކީ ކާސްޓުން ހަމަވުމާއެކު ހުރިހާ އެންމެން އެއްހިސާބެއްގައި ލޮކްޑައުންއަކަށް ގޮސްގެން ނަމަވެސް އަވަހަށް ފިލްމުގެ ޝޫޓިންގް ނިންމާލުމަކަށް ކަމަށް މީޑިއާއިން ބުނެއެވެ.\nދާދިފަހުން ކާރތިކް ޝޫޓިންގް ނިންމާލި ފިލްމު "ދަމާކާ" 85 ކްރޯޑް އިންޑިއަން ރުޕީސްއަށް ނެޓްފްލިކްސްއިން ގަނެފައިވާއިރު އޭނާގެ ފިލްމު މިޕްލެޓްފޯމްއިން ފެންނާނެ ދުވަހަކަށް ބެލުންތެރިންދަނީ އިންތިޒާރު ކުރަމުންނެވެ.\nމިފިލްމަކީ މިވަގުތު ކާރތިކްގެ ކެރިއަރައަށްވެސް ވަރަށް މުހިއްމު ފިލްމެކެވެ. ސަބަބަކީ ޑިޖިޓަލް ޕްލެޓްފޯމްއަކުން މިއީ އޭނާގެ ފިލްމެއް ރިލީޒްކުރާ ފުރަތަމަ ފަހަރުވެސްމެއެވެ. ބެލެވޭގޮތުގައި މިފިލްމު ދެއްކުމަށް ހަމަޖެހިފައިވަނީ މިއަހަރުގެ ޖޫން މަހުއެވެ.


Kuda iru ulhunee fageerukohkamah bunumun Ranveerah faadu kiyun\nލުއި ޚަބަރު - ރަންވީރު ސިންގް\nކުޑައިރު އުޅުނީ ފަގީރުކޮށްކަމަށް ބުނުމުން ރަންވީރަށް ފާޑު ކިޔުން\nރަންވީރު ބޮލީވުޑަށް ނިކުތީ 2010 ވަނަ އަހަރު\nކ. މާލެ 8 މެއި 2018 | އަންގާރަ 11:26 2,164\nރަންވީރު ސިންގް - ގެޓީ އިމޭޖާސް\nރަންވީރު ސިންގް އަކީ މިހާރު ބޮލީވުޑްގެ އޭ ކެޓަގަރީގެ ފަންނާނެކެވެ.\nއޭނާ ކުޅޭ ގިނަ ފިލްމުތަކަކީ ބެލުންތެރިން ބަލައިގަތް ފިލްމުތަކެވެ.\nރަންވީރު ދާދިފަހުން މަޝްހޫރު މެގަޒިން ކޮންޑެ ނާސްޓް ޓްރެވެލާއަށް ދީފައިވާ އިންޓަވިއުއެއްގައި ބުނެފައިވަނީ އޭނާކުޑައިރު އުޅުނީ އެހާ ފުދިގެން ނޫން ކަމަށާއި އެހެން ކަމުން ބައެއް ކަހަލަ އުފާތަކުން މަހުރޫމުވެފައިވާ ކަމަށެވެ. މާބޮޑަށް އާއިލާގައި ފުދުންތެރިކަން ނެތުމުގެ ސަބަބުން އޭރު އޭނާއަށް ޗުއްޓީއެއް ލިބުނަސް ގައުމުން ބޭރަށް މާގިނައިން ދެވިފައި ނުވާ ކަމަށާއި ކުޑައިރު އޭނާއަށް ދެވިފައިވަނީ ހަމައެކަނި އެމެރިކާ، ސިންގަޕޫރު އަދި އިންޑޮނޭޝިއާއަށް ކަމަށެވެ. ރަންވީރު ބުނީ ބޮޑުވަމުން އައި އިރު ލިބޭ ސްކޫލު ޗުއްޓީގައި ގިނައިން ދެވިފައި ހުންނާނީ ގޯއާ އަށް ކަމަށާއި އެތަނަށް ގިނައިން ދެވެނީވެސް އާއިލާގެ މީހުން އެތާ ދިރިއުޅޭތީކަމަށެވެ.\n"ދޭތެރެއަކުން އިޓަލީ އިންޑޮނީޝިއާ ސިންގަޕޫރުކަހަލަ ގައުމުތަކަށް ދެވުނު. އެކަމަކު އެއީ އާއިލާއިން އެއްކޮށްލާ ލާރިކޮޅަކުން އެހެން ދެވެނީވެސް. އެހެން ނަމަވެސް އެމެރިކާއަށް ދެވިފައި ހުންނާނެ ފުދޭ ވަރަކަށް. އެގައުމުގައި ވެސް އާއިލީ މީހުން އުޅޭތީ." ރަންވީރު ބުންޏެވެ. ރަންވީރު އެ މެގަޒިންއަށް ދިން އިންޓަވިއުގައި އިތުރަށް ބުނެފައިވަނީ ކުޑައިރު ފުދިގެން އުޅުނަސް މިހާރު އޭނާ ވަރަށް ތަނަވަސްކަމަށެވެ. އެއީ އޭނާ އޭރުއްސުރެ ކުރަމުންއައި ބުރަ މަސައްކަތުގެ ނަތީޖާ ކަމަށް ރަންވީރު ބުންޏެވެ.\nރަންވީރު މިހެން ބުނުމާއި އެކު ސޯޝަލްމީޑިއާގެ އެކި ޕްލެޓްފޯމްތަކުގައި އޭނާއަށް ވަނީ ފާޑު ކިޔުން އަމާޒުވެފައެވެ.\nއެގޮތުން އޭނާ ފަގީރު ނޫނީ ނުފުދިގެން އުޅޭ މީހެކޭ ބުނެ އެ ސިފަކުރަނީ ކިހިނެތްތޯ ގިނަ ބަޔަކު ދަނީ ސުވާލު ކުރަމުންނެވެ.\nރަންވީރު ތައުލީމު ހާސިލު ކުރީ އެމެރިކާގެ އިންޑިއާނާ ޔުނިވާސިޓީންނެވެ. އެހެންކަމުން ފަގީރަކަށް އެމެރިކާއިން ތައުލީމު ހާސިލު ކުރެވިދާނެތޯއާއި އެފަދަ އަގުބޮޑު ގައުމެއްގައި ހުރެ ފަގީރަކަށް ކިޔެވިދާނެތޯ ބުނެ އޭނާއަށް ދަނީ ފާޑުކިޔަމުންނެވެ.\nރަންވީރު ބޮލީވުޑަށް ނިކުތީ 2010 ވަނަ އަހަރު ނިކުތް ފިލްމު ބޭންޑް ބާޖާ ބާރަތުއިންނެވެ. އެއީ ޔަޝް ރާޖް ޕްރޮޑަކްޝަން ހައުސް އިން ޕްރޮޑިއުސް ކޮށްފައިވާ ފިލްމެކެވެ.


Ballon d'Or Award Ah Vaadhakuraa Kulhuntheringe Nan Thah Iulaan Kohfi - Vaguthu\nބެލޮންޑިއޯ އެވޯޑަށް ވާދަކުރާ ކުޅުންތެރިންގެ ނަންތައް އިއުލާންކޮށްފި\nމި އަހަރުގެ ބެލޮންޑިއޯ އެވޯޑަށް ވާދަކުރާ ކުޅުންތެރިންގެ ނަންތައް ފްރާންސް ފުޓްބޯލް އިން އިއުލާންކޮށްފިއެވެ.\nދުނިޔޭގެ އެންމެ މޮޅު ކުޅުންތެރިޔާއަށް ވާދަކުރާ 30 ކުޅުންތެރިންގެ ތެރެއިން 14 ކުޅުންތެރިން ނިސްބަތްވަނީ ސްޕެނިޝް ލީގަށެވެ. ޕްރިމިއާ ލީގުގެ 11 ކުޅުތެރިން ހިމެނޭއިރު އިޓާލިއަން ލީގުގެ ދެ ކުޅުންތެރިއަކާއި ފްރެންޗް ލީގުގެ ތިން ކުޅުންތެރިން ހިމެނެއެވެ.\nސްޕެނިޝް ލީގުން ވާދަކުރާ 14 ކުޅުންތެރިން އަށް ކުޅުންތެރިން ނިސްބަތްވަނީ ޖެހިޖެހިގެން ތިން ފަހަރު ޗެމްޕިއަންސް ލީގުގެ ތަށި ކާމިޔާބުކުރި ރެއާލް މެޑްރިޑަށެވެ. އެ ކުޅުންތެރިންނަކީ ގޯލްކީޕަރު ތިބޯ ކޯޓުއާ އާއި ސާޖިއޯ ރާމޯސް އާއި މާސެލޯ އާއި ރަފޭލް ވަރާން އާއި އިސްކޯ އާއި ލޫކަ މޮޑްރިޗް ގެރެތް ބޭލްގެ އިތުރުން ކަރީމް ބެންޒެމާއެވެ.\nރެއާލްއާ ވާދަވެރި ބާސެލޯނާގެ ތިން ކުޅުންތެރިން ހިމެނޭއިރު، އެ ކުޅުންތެރިންނަކީ މި އެވޯޑު ފަސް ފަހަރު ހޯދާފައިވާ ލިއޮނަލް މެސީ އާއި ލުއިސް ސުއަރޭޒްގެ އިތުރުން އިވާން ރަކިޓިޗްއެވެ. އެތްލެޓިކޯ މެޑްރިޑްގެ ވެސް ތިން ކުޅުންތެރިން މި ލިސްޓުގައި ހިމެނޭއިރު އެ ކުޅުންތެރިންނަކީ އެންޓޮއިން ގްރިޒްމަން އާއި ޑިއޭގޯ ގޮޑީންގެ އިތުރުން ގޯލްކީޕަރު އޮބްލަކްއެވެ.\nޕްރިމިއާ ލީގުގެ 11 ކުޅުންތެރިންގެ ތެރޭގައި އެންމެ ގިނައީ ލިވަޕޫލްގެ ކުޅުންތެރިންނެވެ. އެއީ މުހައްމަދު ސަލާހު އާއި ރޮބާޓޯ ފަމީނޯ އާއި ސަޑިއޯ މާނޭގެ އިތުރުން ގޯލްކީޕަރު އެލިސަން ބެކާއެވެ. މިދިޔަ ސީޒަނުގެ ޕްރިމިއާ ލީގުގެ ޗެމްޕިއަންކަން ހޯދި މެންޗެސްޓަރ ސިޓީގެ ދެ ކުޅުންތެރިން ހިމެނޭއިރު، އެ ދެ ކުޅުންތެރިންނަކީ ސާޖިއޯ އަގުއެރޯ އާއި ކެވިން ޑެ ބްރެއިނާއެވެ. އަދި ޗެލްސީގެ ވެސް ދެ ކުޅުންތެރިން ހިމެނޭއިރު އެ ކުޅުންތެރިންނަކީ އެޑެން ހަޒާޑް އާއި އެންގޯލޯ ކަންޓޭއެވެ. މީގެއިތުރުން ޓޮޓެންހަމްގެ ދެ ކުޅުންތެރިންގެ ގޮތުގައި މި ލިސްޓުގައި ހިމެނެނީ ހެރީ ކޭން އާއި ގޯލްކީޕަރު ހޫގޯ ލޮރިސްއެވެ. މި ލިސްޓުގައި ހިމެނެނީ މެންޗެސްޓަރ ޔުނައިޓެޑަށް ނިސްބަތްވާ އެންމެ ކުޅުންތެރިއެކެވެ. އެއީ ފްރާންސާއެކު ވޯލްޑް ކަޕް ކާމިޔާބުކުރި ޕޯލް ޕޮގްބާއެވެ.\nއިޓާލިއަން ލީގުން ހިމެނެނީ ޗެމްޕިއަން ޔުވެންޓަސް އަށް ނިސްބަތްވާ ކްރިސްޓިއާނޯ ރޮނާލްޑޯ އާއި މާރިއޯ މަންޒުކިޗްއެވެ. އަދި ފްރެންޗް ލީގުން މި ލިސްޓުގައި ހިމެނޭ ތިން ކުޅުންތެރިންނަކީ ވެސް ޕީއެސްޖީގެ ތިން ކުޅުންތެރިންނެވެ. އެއީ ނޭމާ އާއި އެމްބާޕޭގެ އިތުރުން ކަވާނީއެވެ.\nމި އެވޯޑު ލިބޭ ކުޅުންތެރިއެއް އިއުލާންކުރާނީ މިއަހަރުގެ ޑިސެމްބަރު މަހުގެ ތިންވަނަ ދުވަހުގެރޭ ފްރާންސްގެ ވެރިރަށް ޕެރިހުގައި ބާއްވާ ރަސްމިއްޔާތެއްގައެވެ. އެހެން އަހަރުތަކާއި ހިލާފަށް މިއަހަރު އެންމެ މޮޅު އަންހެން ކުޅުންތެރިޔާ އަށް ވެސް ބެލޮންޑިއޯ އެވޯޑު ދިނުމަށް ވަނީ ހަމަޖެހިފައެވެ. މީގެއިތުރުން މިއަހަރުގެ އެންމެ މޮޅު ޒުވާން ކުޅުންތެރިޔާ ވެސް ހޮވުމަށް ވަނީ ހަމަޖެހިފައެވެ.\nމި އެވޯޑް މީގެކުރިން ދެމުން އައީ ފީފާ އާއި ގުޅިގެން ކަމަށްވީ ނަމަވެސް ފީފާ އިން މިހާރު ވަނީ މި އެވޯޑުން ވަކިވެފައެވެ. މިއީ ފްރާންސްގެ ފުޓްބޯޅަ މަޖައްލާއެއް ކަމަށްވާ، ފްރާންސް ފުޓްބޯލް އިން 1956 ވަނަ އަހަރު ދޭން ފެށި އެވޯޑެކެވެ.


މިއަދު ދޫކޮށްލައިފިނަމަ ގައުމުގެ މުސްތަގްބަލާއި، މާދަމާގެ ޖީލުވެސް ގެއްލިދާނެ – ފައިސަލް | Fuvahmulahcity\nމިއަދު ދޫކޮށްލައިފިނަމަ ގައުމުގެ މުސްތަގްބަލާއި، މާދަމާގެ ޖީލުވެސް ގެއްލިދާނެ – ފައިސަލް\nމިއަދު ދޫކޮށްލައިފިއްޔާ ގައުމުގެ މުސްތަގްބަލާއި، މާދަމާގެ ޖީލުވެސް ގެއްލިގެންދިޔައީ ކަމަށް އެމްޑީޕީގެ ރަނިންމޭޓް ފައިސަލް ނަސީމް ވިދާޅުވެއްޖެއެވެ.\nގުޅިފައިވާ ޕާޓީތަކުން ބ.ދަރަވަންދޫގައި ބޭއްވި ޖަލްސާގައި ވާހަކަފުޅު ދައްކަވަމުން ފައިސަލް ނަސީމް ވިދާޅުވީ، ތަރައްގީއަކީ ކޮންމެ ގައުމެއްގައިވެސް ރައްޔިތުން ބޭނުންވާނެކަމެއް ކަމަށާއި، އެހެން ނަމަވެސް ތަރައްގީ ގެންނާންޖެހޭނީ ދެފުށް ފެންނަ ގޮތަށް ކަމަށެވެ.\n“ތަރައްގީ ގެންނައިރު އެ ހޭދަކުރަނީ ތިމަންނާމެންގެ އަމިއްލަ ފައިސާއެއް ނޫން, އެއީ ދިވެހިރާއްޖޭގެ ރައްޔިތުން ކުރާ ބުރަ މަސައްކަތުން ލިބޭ މަންފާގެ ތެރެއިން ދައްކާ ޓެކްސް ފައިސާއާއި، ދައުލަތަށްލިބޭ އާމްދަނީން ކުރާ ކަމެއްކަން ދަންނަންޖެހޭ” ފައިސަލް ވިދާޅުވިއެވެ.\nފައިސަލް ވިދާޅުވީ އެންމެންވެސް ތަރައްގީ ބޭނުންވާ ކަމަށާއި، އެހެން ނަމަވެސް، އެކަން ކުރަންޖެހޭނީ އޭގެ ފަހަތުގައި ފޮރުވިފައިވާ އެތައް ކަންތައްތަކެއް އޮންނަ ގޮތަކަށް ނޫން ކަމަށެވެ. ތަރައްގީގެ ކަންކަން ކުރިއަށް ގެންދާންޖެހޭނީ ދެފުށްފެންނަ ގޮތަކަށް ކަމަށް އޭނާ ވިދާޅުވިއެވެ.\n“ތަރައްގީ ގެންނާންޖެހޭނީ މުސްތަގްބަލުގައި ޖީލުތަކުގެ ބޮލުގައި އެތައްލައްކަ ރުފިޔާއެއްގެ ދަރަނި އަޅުވާފައެއް ނޫން. އެހެންކަމުން، ދެފުށްފެންނަ ގޮތަށް ކަންކަންކޮށް، އިސްރާފް ނުވާނޭގޮތަށް، އަމަލުކުރަންޖެހޭ” ފައިސަލް ވިދާޅުވިއެވެ.\nރޭ ހުޅުވި ސިނަމާލޭ ބްރިޖް ހުޅުވުމުގެ ރަސްމިޔާތަށް އިޝާރަތްކޮށް ފައިސަލް ވިދާޅުވީ، ތަރައްގީގެ ވާހަކަ ދައްކާއިރު ރޭވެސް ސަރުކާރުން 42 މިލިއަން ރުފިޔާ ބޭކާރުގޮތުގައި އަންދާލުމަކީ ރައްޔިތުންނަށްދިން މެސެޖެއް ކަމަށް ފައިސަލް ވިދާޅުވިއެވެ.\n“ރައްޔިތުން އުޅެމުންދާ ނިކަމެތި ހާލާއި، ރަށްރަށުގައި ހުރި މައްސަލަތަކަށް ސަރުކާރުން އަޅާނުލާ، އެއީ ދެރަކަމެއް” ފައިސަލް ވިދާޅުވިއެވެ.\nވެރިއަކު އިންތިޚާބުކުރާއިރު ވިސްނާންޖެހޭ ކަންކަމުގެ މައްޗަށް ވާހަކަފުޅު ދައްކަވަމުން ފައިސަލް ވިދާޅުވީ، ވޭތިވެދިޔަ ފަސް ވަރަކަށް އަހަރު ރާއްޖެ ތަޖުރިކާކުރި ކަންތަކަށް ރައްޔިތުން ވަރަށް ބޮޑަށް ވިސްނައި ބަލަންޖެހޭ ކަމަށެވެ.\nފައިސަލް ވިދާޅުވީ ގައުމުގެ ހުރިހާ ދިމާއަކަށް ބެލިޔަސް ފެންނަނީ ޚިޔާނާތައި ކޮރަޕްޝަންގެ ކަންތައްތައް ކަމަށާއި، އެއީ ދައްކަން އުފާވާ ވާހަކަފުޅުތަކެއް ނޫންކަމަށެވެ. ހަމައެކަނި އެމްއެމްޕީއާރްސީގެ ވައްކަމަށް ބެލިނަމަވެސް، މިއީ ދިވެހިން މިސަރުކާރަށް ނޫނެކޭ ބުނަންޖެހޭ ސަބަބެއް ކަމަށް ފައިސަލް ވިދާޅުވިއެވެ.\n“ރާއްޖޭގެ ރައްޔިތުން ވިސްނަންޖެހޭ. ނަޖީބުގެ ސަރުކާރުން އިންތިހާ ދަރަޖައިގެ ލޯނުތައް ނެގުމުގެ މެލޭޝިޔާ ރައްޔިތުންނަށް އުފުލަންޖެހިފައިވާ ބުރައާމެދުވެސް ރާއްޖޭގެ ރައްޔިތުން ވިސްނަންޖެހޭ” ފައިސަލް ވިދާޅުވިއެވެ.\nފައިސަލް އިތުރަށް ވިދާޅުވީ ކާމިޔާބު އޮތީ އިރާދަކުރެއްވިއްޔާ ވަރަށް ކައިރީގައި ކަމަށާއި، އުފާވެރިކަމުގައި ތިއްބެވުމަށާއި ދައްކާހާ ބިރަކަށް ނުސިހި، ފަސްނުޖެހި ފަސް ވަނަ ގިޔަރުގައި މަސައްކަތް ކުރުމަށް އެދޭ ކަމަށެވެ.\nގުޅިފައިވާ އިއްތިހާދަށް ރިޔާސީ ކެންޑިޑޭޓެއްގެ ގޮތުގައި ލިބިފައި މިވަނީ ރަންގަނޑެއް ކަމަށާއި، އިބްރާހިމް މުހަންމަދު ސޯލިހްގެ ފަހަތްޕުޅުން ޚިޔާނާތުގެ އެއްވެސްކަމެއް، އަނިޔާވެރިކަމުގެ ކަމެއް ފެންނާންނެތް ކަމަށް ފައިސަލް ވިދާޅުވިއެވެ.\n“އެމަނިކުފާނުގެ 25 އަހަރުގެ ސިޔާސީ ތަޖުރިބާއިން މުޅިންވެސް ފެންނަނީ ގައުމަށް ފައިދާހުރި މަސައްކަތްތަކާއި، ހިތްތިރި ކަމާއި ރިވެތި އަޚުލާގެއްގައި މަސައްކަތްކުރެއްވިތަން ، ކެންޑިޑޭޓް ނަންބަރު2އަށް ވޯޓްލުމަކީ ވަރަށް ފަސޭހަކަމެއް ” ފައިސަލް ވިދާޅުވިއެވެ.\n← އިންޑިއާގެ ގޯއެއާގެ ދަތުރުތައް ރާއްޖެއަށް ފަށަން ނިންމައިފި\nގުގުރިދަމަންތަ؟ މިކަން ކޮށްލާ ހުއްޓިދާނެ! →


AstraZeneca Vaccine Jahan Appointment Dhookuran Fashaifi - Vaguthu\nކޮވިޑް-19 އިން ދިފާއުވުމަށް އެސްޓްރާޒެނެކާ ކުންފުންޏާއި އޮކްސްފޯޑް ޔުނިވާސިޓީ ގުޅިގެން އުފައްދާފައިވާ ވެކްސިންގެ ފުރަތަމަ ޑޯޒާއި ދެވަނަ ޑޯޒް ރާއްޖޭގައި ޖަހަން ބޭނުންވާ މީހުންނަށް އެޕޮއިންޓްމެންޓް ދޫކުރަން ފަށައިފި އެވެ.\nއަންނަ ހޮނިހިރު ދުވަހުން ފެށިގެން މާލޭ ސަރަހައްދުގައި އެ ވެކްސިން ޖަހައިދޭން ނިންމާފައިވާއިރު، ވެކްސިން ޖަހަން ބޭނުންވާ މީހުން ޖެހޭނީ އެޗްޕީއޭގެ ޕޯޓަލް މެދުވެރިކޮށް އެޕޮއިންޓްމެންޓް ނަގާށެވެ. ރާއްޖޭގައި ފުރަތަމަ ދޭން ފެށި ކޮވިޝީލްޑް ވެކްސިންގެ ފުރަތަމަ ޑޯޒް ޖަހާފައިވާ ފަރާތްތަކަށް ވެސް ދެވަނަ ޑޯޒް ދެން ދޭނީ އެސްޓްރާޒެނެކާ އިންނެވެ.\nއެޕޮއިންޓްމަންޓް ހެދުމަށް ބޭނުންކުރާ ޕޯޓަލްގެ ލިންކް\nވެކްސިން ޖެހުމަށް އެޕޮއިންޓަމަންޓް ހެއްދުމަށް ޕޯޓަލްގައި އެ މީހެއްގެ މައުލޫމާތު ފުރިހަމަކުރުމަށް ފަހު، ވެކްސިން ޖަހަން ދާން ބޭނުންވާ ގަޑި އާއި ތާރީހު އިހުތިޔާރު ކުރުމުން، އެ މީހަކަށް އެޕޮއިންޓްމެންޓް ހަމަޖެހުނު ކަމުގެ މެސެޖެއް ލިބޭނެ އެވެ. ޕޯޓަލް މެދުވެރިކޮށް އެޕޮއިންމެންޓް ހެއްދުމަށް އިތުރު މައުލޫމާތު ބޭނުންވާ ނަމަ އެޗްޕީއޭގެ 1676 އަށް ގުޅުމުން އެހީތެރިކަން ފޯރުކޮށްދޭނެ ކަމަށް އެޗްޕީއޭ އިން ބުނެއެވެ.\nވެކްސިން ޖެހުމަށް އެޕޮއިންޓްމެންޓް ހެއްދުމަށް ފަހު، ގަޑިއަށް ވެކްސިން ސެންޓަރަށް ދިއުމަށް ވެސް އެޗްޕީއޭ އިން އެދެ އެވެ. ގަޑިއަށް ނުދާ މީހުންގެ އެޕޮއިންޓްމެންޓް ކެންސަލްވާނެ ކަމަށާއި އެ މީހުން ޖެހެނީ އަލުން އެހެން ދުވަހަކަށް އެޕޮއިންޓްމެންޓް ހައްދަން ކަމަށް އެޗްޕީއޭ އިން ބުންޏެވެ.\nއެސްޓްރަޒެނެކާ ވެކްސިން ޖަހައިދޭނީ މާލެ، ހުޅުމާލެ އަދި ވިލިމާލޭގެ ހަ ސެންޓަރަކުންނެވެ. އެއީ، ސޯޝަލް ސެންޓަރު، އިސްލާމިކް ސެންޓަރު، އާޓް ގެލެރީ، ދަމަނަވެށި، ވިލިމާލެ ޔޫތު ސެންޓަރު އަދި ހުޅުމާލެ ހޮސްޕިޓަލެވެ. އެ ހޮސްޕިޓަލް ފިޔަވައި ބާކީ ހުރި ފަސް ސެންޓަރުގައި ވެކްސިން ޖަހައިދޭނީ ހެނދުނު 9:00 އިން ހަވީރު 4:00 އަށެވެ. ހުޅުމާލެ ހޮސްޕިޓަލުގައި ވެކްސިން ޖެހުން ކުރިއަށް ގެންދާނީ ހެނދުނު 9:00 އިން ހަވީރު 5:00 އަށެވެ.\nވެކްސިން ޖެހޭ އާބާދީގެ 262،128 މީހަކު ވަނީ މިހާރު ވެކްސިން ފުރިހަމަކޮށްފަ އެވެ. 321،523 މީހުން ވަނީ ވެކްސިންގެ ފުރަތަމަ ޑޯޒް ޖަހާފައެވެ. ނަމަވެސް އަދިވެސް %27 މީހުން ވެކްސިންގެ އެއްވެސް ޑޯޒެއް ނުޖަހައެވެ. ސަރުކާރުން ނިންމާފައި ވަނީ އެންމެންނަށް ކޮވިޑް ވެކްސިން ޖެހުމުގެ ޕްރޮގްރާމެއް އަންނަ މަހު ފަށައި އޮގަސްޓް މަސް ނިމުގެ ކުރިން %90 މީހުންނަށް ވެކްސިން ދިނުމަށެވެ.\nޖުލައި 29, 2021 11:17\nސަރުކާރަކަށް ނުނިންމޭނެ ރައްޔިތުންގެ ހިޔާލު ނުހޯދާ އެންމެނަށް އެއްވެސް އެއްޗެއް ޖަހާކަށް....%.90 ވެކްސިންޖެހީމަ ސަރުކާރަށް ކިތައް މިލިއަންޑޮލަރުގެ ހިލޭ އެހީ ލިބޭބާ؟ރައްޔިތުންނަށް ހިލޭއެހީގެ ދަށުން ޑަބްލިޔުއެޗްޢޯ އިން ލިބުން މާސްކް ކޮންޓެއިނަރުން ކިތައް މާސްކް ހިލޭ ދިންބާ؟ އެމާސްކް ކޮންޓެއިނަރުގަ މިލިއަނުން ހުރި މާސްކްތައް ސަރުކާރު ހިއްސާވާ ބޭސް ފިހާރަތަކަށް ލައިގެއް ވިއްކީނޫންބާ؟\nޖުލައި 29, 2021 13:00\nރާއްޖޭގައި ކޮވިޑް ފެތުރުނު ފަހުން ވިހާ ކުދިންގެ އަދަދު ބޮޑުތަނުން މަދު ކަން ފާހަގަވެފައިވޭ ތަފާސް ހިސާބުން !


ކ. ވިލިމާލެ އިޖްތިމާޢީ މަރުކަޒު.\n15:30 ން :0018 އަށް، 20:00 ން 23:30 ށް\nމަހަކު 1000:00 ރުފިޔާ\nމަރުކަޒާއި އަދި މަރުކަޒުން ބަލަހައްޓަންޖެހޭ ތަންތަނުގެ އެތެރެއާއި ބޭރުން ސާފުތާހިރުކޮށް ބެލެހެއްޓުން\nމަރުކަޒަށް ޙާޟިރުވެ ސޮއިކުރުންފަދަ ހުރިހާކަމެއްގައި އަމިއްލަ މަސްއޫލިއްޔަތު އުފުލުމާއި އެކު އިސްމުވައްޒަފަށް އެއްބާރުލުން ދިނުން\nމަރުކަޒުން ހޯދަންޖެހޭ ތަކެތި ހޯދުމުގައި އިސްމުވައްޒަފުންގެ އިރުޝާދާ އެއްގޮތްވާގޮތުގެ މަތީން ހޯދަންޖެހޭ ކޯޓޭޝަންއާއި އެކި ތަންތަނަށް ގެންގޮސް ގެންނަންޖެހޭ ލިޔެކިއުމާއި ސާމާނު ގެނެސްގެންދިއުމާއި އަދި އެފަދަކަންކަމުގައި އިސްމުވައްޒަފަށް އެއްބާރުލުން ދިނުން.\nއިޖުތިމާއީ މަރުކަޒުން ދެވޭ ޚިދުމަތްދެމުންދާހުރިހާ ވަގުތެއްގައިވެސް މަރުކަޒުގެ ތަކެއްޗާއި ތަނުގެ ސަލާމަތްތެރިކަމަށް ސަމާލުކަންދިނުމާއި، މަރުކަޒުގެ އެއްވެސް އޭރިޔާއެއްގައި ހަމަނުޖެހުން އުފެދޭނޭ އެއްވެސް ކަމެއް ހިނގިޔަނުދިނުމާއި މަރުކަޒުގެ އޭރިޔާތަކުގައި ޤާނޫނާ ޤަވާޢިދާ ޚިލާފެ އެއްވެސް ކަމެއް ހިނގިޔަ ނުދިނުމުގެ ގޮތުން މަރުކަޒުގެ އިސްމުވައްޒަފަށް އެހީތެރިވެދިނުން\nމަރުކަޒުން ހިންގާ ޕްރޮގްރާމްތަކުގައި އިސްމުވައްޒަފުން ނަށް ދޭންޖެހޭ އެހީތެރިކަން ފޯރުކޮށްދިނުމާއެކު، ޕްރޮގްރާމްތައް ހިންގުމުގައި ޢަމަލީގޮތުން ބައިވެރިވުން.\n1- ލިޔަންކިޔަން އެގުން.\n2. ލިޔަންކިޔަން އެނގޭކަން ދެނެގަންނާނީ، ދަށްވެގެން ގްރޭޑް5ނިންމިކަމުގެ ލީވިންގ ސެޓްފިކެޓް ނުވަތަ ލިޔަން ކިޔަން އެނގޭކަމަށް ސަރުކާރުގެ ކަމާބެހޭ އިދާރާއަކުން ބަޔާންކޮށް ދޫކުރާ ލިއުމަށް ބަލައިގެންނެވެ.\nޤާނޫނުތަކާއި ޤަވާއިދުތަކަށް އަޙުލުވެރިވެފައިވާ މިންވަރު.\nގިނަވަގުތު މަސައްކަތުގައި އުޅެވޭނެ މީހެއްކަމުގައިވުން\nކަނޑައަޅާފައިވާ ޤަވާއިދުތަކާއި އުޞޫލުތަކާއި އެއްގޮތަށް މީހަކު ހޮވުމަށް ބަލާނެ ކަންތައްތައް މިނިސްޓްރީ އޮފް ޔޫތު އެންޑް ސްޕޯޓްސްގެ(www.youth.gov.mv) ވެބްސައިޓުން ލިބެން ހުންނާނެއެވެ.\n(ށ) މަތީ ތައުލީމު ދޭ، ރާއްޖޭގެ މަރުކަޒަކުން ދޫކޮށްފައިވާ ތައުލީމީ ސެޓުފިކެޓުތަކާއި ޓްރާންސް ކްރިޕްޓްގެ ކޮޕީ ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 23 ޖުލައި 2019 ވާ އަންގާރަ ދުވަހުގެ 13:00 ގެ ކުރިން، މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެންޕަވަރމަންޓް (ވެލާނާގެ3ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 3327162 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 22 ޖުލައި އާއި 22 އޮގަސްޓު 2019 އާ ދެމެދު، މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެންޕަވަރމަންޓް (ވެލާނާގެ3ވަނަ ފަންގިފިލާ) ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3347316 ނަންބަރު ފޯނާއެވެ. އީ-މެއިލް ކުރާނީ [email protected] އަށެވެ.\n12 ޛުލްޤަޢިދާ 1440\nޕަބްލިޝްކުރި ގަޑި: 1346\nސުންގަޑި: 23 ޖުލައި 2019 1300


Enme bodethi Aircraft thakah nazareh. Enme bodethi Aircraft thakah nazareh.\nއެންމެ ބޮޑެތި އެއަރކްރާފްޓްތަކަށް ނަޒަރެއް\nސްޓްރެޓޯލޯންޗު / މިބޯޓު ވެގެންދާނީ އެންމެ ބޮޑު ވިންގްސްޕޭން ހުންނަ ބޯޓަށް\n2019 ވަނަ އަހަރު "ސްޓްރެޓޯލޯންޗު"ގެ ފުރަތަމަ ޓެސްޓު ދަތުރު ތާވަލުކުރެވިފައިވާ ގޮތަށް ކުރިއަށްގޮސްފިނަމަ، އެދަތުރާއެކު އޭވިއޭޝަން ސިނާޢަތުގެ 71 އަހަރުވީ ދިގު ރެކޯޑެއް މުގުރާލާނެއެވެ. އެންމެ ދިގު ވިންގްސްޕޭން ނުވަތަ ބޯޓުގެ ދެ ފިޔަގަނޑުގެ އެއްކޮޅުން އަނެއްކޮޅަށް ދިގުމިނުގެ ރެކޯޑް "ސްޓްރެޓޯލޯންޗު" ނަމަކަށް ކިޔާ އެއަރ ކްރާފްޓް މުގުރާލުމަށް ތައްޔާރުވަމުންދާއިރު، މިއީ 1947 ގައި ތަރައްޤީކުރީ "ހިއުސް އެޗް-4 ހަރކިއުލިސް" އެއަރކްރާފްޓުން ޤާއިމްކޮށްފައިވާ ރެކޯޑެކެވެ. މީގެ 71 އަހަރުކުރިން ތަރައްޤީކުރި "ހިއުސް އެޗް-4 ހަރކިއުލިސް" މަތިންބޯޓުގެ ވިންގްސްޕޭންގައި 97.54 މީޓަރު ހުންނައިރު، އަންނަ އަހަރު ފުރަތަމަ ދަތުރުކުރުމަށް ހަމަޖެހިފައިވާ "ސްޓްރެޓޯލޯންޗު"ގެ ވިންގްސްޕޭންގައި 117 މީޓަރު ހުންނާނެއެވެ. ނަމަވެސް ވިންގްސްޕޭންއަކީ އެއަރކްރާފްޓްތަކުގެ ބޮޑުމިން ބަލާ މިންގަނޑެއް ނޫނެވެ. އެއަރކްރާފްޓެއްގެ ބޮޑުމިން ބެލުމުގައި ވިންގްސްޕޭންގެ އިތުރުން، ބަރުދަނާއި ދިގުމިނާއި އުފުލޭ މުދަލުގެ މިންވަރަށްވެސް ބަލައެވެ. އެހެންކަމުން ވައިގެ އުދުހުމަށް މިހާތަނަށް ތަރައްޤީކޮށްފައިވާ އެންމެ ބޮޑެތި އުޅަނދުތަކަށް ބަލާލާނަމެވެ.\nސްޓްރެޓޯލޯންޗު / މިބޯޓުގެ ދަތުރުތައް ފެށުމަށް ހަމަޖެހިފައިވަނީ އަންނަ އަހަރު\nތަރައްޤީކުރުމުގެ މަރުހަލާގައި އޮތް މި އުޅަނދަކީ އަދި މިހާތަނަށް އުދުހިފައިވާ އުޅަނދެއް ނޫނެވެ. ބޯޓު ތަރައްޤީކުރަމުންދަނީ އާއްމުކޮށް ފެންނަ މަތިންދާބޯޓުތަކާ ޚިލާފަށް، އެންމެ ފިއުސެލާޖެއްގެ ބަދަލުގައި ދެ ފިއުސެލާޖު ގުޅުވާލައިގެނެވެ. އެންމެ ފުޅާ ވިންގްސްޕޭންގެ ރެކޯޑް މިއުޅަނދުން މުގުރާލުމަށް ތައްޔާރުވަމުންދާއިރު މިއީ ޖައްވަށް އުޅަނދުތައް ފޮނުވާލުމަށް އެހީތެރިވެދިނުމަށް ތަރައްޤީކުރާ އުޅަނދެކެވެ. މައިކްރޯސްފްޓްގެ އެއް ބާނީކަމަށް ޕޯލް އެލަން ޚަރަދުކުރާ މިޕްރޮޖެކްޓް ނިންމާ، ބޯޓުގެ ފުރަތަމަ ދަތުރުކުރުމަށް ހަމަޖެހިފައިވަނީ އަންނަ އަހަރުއެވެ.\nހިއުސް އެޗް-4 ހަރކިއުލިސް\nހިއުސް އެޗް-4 ހަރކިއުލިސް / އެންމެ ފުޅާ ވިންގްސްޕޭންގެ އިތުރުން، މިއީ މިހާތަނަށް ބިނާކުރި ކަނޑަށް ޖައްސާ އެންމެ ބޮޑު ބޯޓު\n1942 ވަނަ އަހަރު މިއުޅަނދު ތަރައްޤީކުރުމުގެ މަސައްކަތް އެމެރިކާގެ ކުންފުންޏަކުން ފެށީ ދެވަނަ ބޮޑު ހަނގުރާމައިގެ ތެރޭގައި، ކާގޯ އުފުލުމަށެވެ. ނަމަވެސް ދެވަނަ ބޮޑު ހަނގުރާމަ ނިމުނުއިރުވެސް ބޯޓުގެ މަސައްކަތެއް ނުނިމެއެވެ. 8 އިންޖީނު ހިމެނޭ ބޯޓުގެ ޓެސްޓު ދަތުރުގައި ވައިގެ ތެރޭގައި އުދުހިފައިވަނީ އެންމެ 26 ސިކުންތަށެވެ. އޭގެ ފަހުން އެބޯޓުގެ ބޭނުމެއް ނުކުރެއެވެ.\nއެންމެ ފުޅާ ވިންގްސްޕޭންގެ ރެކޯޑް އޮންނަ މިބޯޓުގެ ބަރުދަން ލުއިކުރުމަށްޓަކައި ބޯޓު ހެދީ ލަކުޑިންނެވެ. އެންމެ ފުޅާ ވިންގްސްޕޭންގެ އިތުރުން، މިއީ މިހާތަނަށް ބިނާކުރި ކަނޑަށް ޖައްސާ އެންމެ ބޮޑު ބޯޓެވެ. މިބޯޓު މިހާރު އޮތީ އާއްމުންނަށް ފެންނާނެހެން އެމެރިކާގެ އޮރިގަން ސްޓޭޓްގެ އެވަރގްރީން އޭވިއޭޝަން އެންޑް ސްޕޭސް މިއުޒިއަމުގައި ބާއްވާފައެވެ.\nއެންޓޮނޯވް އޭ.އެން 225 މިރްޔާ\nއެންޓޮނޯވް އޭ.އެން 225 މިރްޔާ / މިހާތަނަށް ތަރައްޤީކުރި އެންމެ ބަރު އެއަރކްރާފްޓް\n6 އިންޖީނާއެކު އޮޕަރޭޓްކުރާ އެންޓޮނޯވް އޭ.އެން 225 އަކީ މިހާތަނަށް ތަރައްޤީކުރި އެންމެ ބަރު އެއަރކްރާފްޓެވެ. ބޯޓުގެ ބަރުދަނުގައި 285 ހާސް ކިލޯ ހުންނައިރު، ބޯޓުގެ ވިންގްސްޕޭންގައި 88.4 މީޓަރު ހުރެއެވެ. އެހެންކަމުން 1988 ވަނަ އަހަރު އުދެހެން ފެށި މިބޯޓަކީ، މިހާރު އޮަޕަރޭޓްކުރަމުން އަންނަ ބޯޓުތަކުގެ ތެރެއިން އެންމެ ބޮޑު ވިންގްސްޕޭން ހުންނަ ބޯޓެވެ. ސޯވިއެޓް ޔޫނިއަނުން ތަރައްޤީކުރި މިބޯޓުގެ ދެވަނަ އުޅަނދެއް ތަރައްޤީކުރުމަށް ސޯވިއެޓް ޔޫނިއަނުން މަސައްކަތްކުރިއެވެ. ނަމަވެސް އޭގެ ކުރިން ސޯވިއެޓް ޔޫނިއަން ވެއްޓުނީއެވެ. ބައެއް ފަރާތްތަކުން ބުނަނީ ޗައިނާއިން އުޅެނީ މިބޯޓު އުފެއްދުމުގެ ޕްރޮގްރާމް އަލުން ފަށަންށެވެ. ނަމަވެސް އެކަން ޔަޤީނެއް ނުވެއެވެ. ދުނިޔޭގެ އެކި ކަންކޮޅުތަކަށް ބޮޑެތި މުދާ އުފުލުމަށް މިހާރުވެސް ބޭނުންކުރާ އެންޓޮނޯވް އޭ.އެން 225 އަކީ ޔޫކްރެއިންގެ އޮންޓޮނޯވް އެއަރލައިނުން އޮޕަރޭޓްކުރާ އުޅަނދެކެވެ.\nއެއަރބަސް އޭ 380 - 800\nއެއަރބަސް އޭ 380 / މިއީ ފަސިންޖަރުން އުފުލާ އެންމެ ބޮޑު ބޯޓު\n2005 ވަނަ އަހަރު އެއަރބަސްއިން ވައިގެ އުދުހުމަށް ނެރުނު، ދެބުރިއަށް ހަދާފައިވާ އެއަރބަސް އޭ380 އަކީ ވައިގެ ދަތުރުފަތުރުގެ ޑިމާންޑް ބޮޑުވަމުންދިއުމާ ގުޅިގެން ތަރައްޤީކުރި ބޯޓެކެވެ. މިއީ އެއްފަހަރާ 850 ފަސިންޖަރުން އުފުލޭ ބޯޓެކެވެ. ބޯޓުގެ ދިގުމިނުގައި 72.72 މީޓަރު ހުންނައިރު، ބޯޓުގެ ވިންގްސްޕޭންގައި 79.75 މީޓަރު ހުރެއެވެ. ދުބާއީގެ އެމިރޭޓްސް އެއަރލައިންއަކީ އޭ380ގެ ބޯޓުތައް އެންމެ ގިނައިން އޮޕަރޭޓްކުރާ އެއަރލައިނެވެ. ނަމަވެސް މިބޯޓުގެ ވިޔަފާރި އަންދާޒާކޮށްފައިވާ މިންވަރާ ގާތަށް ނުދިއުމުން، އެއަރބަސްއިން އޭ380ގެ ބޯޓުތައް އެއަރބަސްއިން އިތުރަށް އުފައްދާނެތޯ އޮތީ ސުވާލެއްގެ ތެރޭގައެވެ.\nބޮއިންގ 8-747 / މިއީ މަތިންދާބޯޓުތަކުގެ ތެރެއިން އެންމެ ދިގު އެއް ބޯޓު\n1970ގެ އަހަރުތަކުގައި އޭވިއޭޝަން ސިނާޢަތަށް ތަޢާރަފްވެގެންދިޔަ ބޮއިންގ 8-747 މަރުކާގެ ބޯޓުތަކަކީ "ކުއީން އޮފް ދަ ސްކައިސްގެ" ލަޤަބު ލިބިފައިވާ ބޯޓެކެވެ. ގިނަ އެއަރލައިންތަކަކުން ބޮއިންގ 8-747 މަރުކާގެ ބޯޓުތައް ބޭނުންކުރަމުން އަންނައިރު، 76.3 މީޓަރު ދިގުމިނުގެ މިބޯޓަކީ ވައިގެ ދަތުރުފަތުރުގައި ބޭނުންކުރާ އެންމެ ދިގު އެއް އެއަރކްރާފްޓެވެ.\nއެންޓޮނޯވް އޭ.އެން 124\nއެންޓޮނޯވް އޭ.އެން 124 / މިއީ މިލިޓަރީ ކާގޯ އުފުލާ އެންމެ ބޮޑު އެއަރކްރާފްޓް\nއެންޓޮނޯވް އޭ.އެން 225 އާ އެއް ކަހަލަ ގޮތަކަށް ތަރައްޤީކޮށްފައިވާ އެންޓޮނޯވް އޭ.އެން 124 އަކީ މިލިޓަރީ ކާގޯ އުފުލާ އެންމެ ބޮޑު އެއަރކްރާފްޓެވެ. 1982 ވަނަ އަހަރު ބޭނުންކުރަން ފެށި އެންޓޮނޯވް އޭ.އެން 124 އަކީ ރަޝިޔާގެ އެއަރ ފޯސްގެ އުޅަނދެކެވެ. ކާގޯ އުފުލުމުގެ އިތުރުން، ޖައްވީ ޕްރޮގްރާމްތަކަށް އެހީވުމަށްވެސް މިއުޅަނދު ބޭނުންކުރެއެވެ.\nލޮކްހީޑް ސީ-5 ގެލެކްސީ\nލޮކްހީޑް ސީ-5 ގެލެކްސީ / މިވަގުތު ދުނިޔޭގައި އޮޕަރޭޓްކުރަމުން އަންނަ އެންމެ ބޮޑު އެއް މިލިޓަރީ އެއަރ ކްރާފްޓް\nއެމެރިކާގެ އެއަރ ފޯސްއަށް ނިސްބަތްވާ މިބޯޓަކީ، މިވަގުތު ދުނިޔޭގައި އޮޕަރޭޓްކުރަމުން އަންނަ އެންމެ ބޮޑު އެއް މިލިޓަރީ އެއަރ ކްރާފްޓެވެ. އަޕޭޗޭ މަރުކާގެ ހަނގުރާމަމަތީ6ހެލިކޮޕްޓަރު މިބޯޓުގައި އުފުލޭނެއެވެ. ދުނިޔޭގެ އެކި ސަރަޙައްދުތަކުގައި ހަރަކާތްތެރިވާ އެމެރިކާ ސިފައިންނަށް ބޭނުންވާ ހަތިޔާރާއި އުޅަނދުތައް ފޯރުކޮށްދިނުމުގައި މުހިއްމު ދައުރެއް މި އެއަރކްރާފްޓް އަދާކުރެއެވެ.\nޓުޕޮލެވް ޓީ-ޔޫ 160\nޓުޕޮލެވް ޓީ-ޔޫ 160 / މިއީ ހަމަލާދިނުމަށް ބޭނުންކުރާ އެންމެ ބޮޑު ކޮމްބެޓް އެއަރކްރާފްޓް\n54.10 މީޓަރު ދިގުމިނުގައި ހުންނަ، ބޮން އަޅަން ބޭނުންކުރާ މި އެއަރކްރާފްޓަކީ ހަމަލާދިނުމަށް ބޭނުންކުރާ އެންމެ ބޮޑު ކޮމްބެޓް އެއަރކްރާފްޓެވެ. މީގެ އިތުރުން ރަޝިޔާގެ އެއަރ ފޯސްއަށް ނިސްބަތްވާ މިއެއަރކްރާފްޓަކީ އެންމެ ބޮޑު ސުޕަރސޮނިކް އެއަރކްރާފްޓެވެ. 1981 ވަނަ އަހަރު ތަރައްޤީކުރުމަށްފަހު ބޭނުންކުރިނަމަވެސް، މިދިޔަ އަހަރު ވަނީ ފަހުގެ ޓެކްނޮލޮޖީއާއެކު އިތުރަށް ތަރައްޤީކުރުމަށްފަހު މިބޯޓުގެ އެހެން މަރުކާއެއް ޚިދުމަތަށް ނެރެފައެވެ.


Ahmadhiyyaa school ge emme molhu dharivarakah3dharivarun | Mihaaru\nސެކަންޑްރީގެ ބައިން ހުރިހާ ގޮތަކުން އެންމެ މޮޅު ދަރިވަރަކަށް ހޮވުނު މާވީނަށް، ޑރ. އިބްރާހިމް ހަސަން އެވޯޑު ހަވާލުކޮށްދެއްވަނީ.-- ފޮޓޯ: އަހުމަދިއްޔާ ސްކޫލު\nއަހުމަދިއްޔާ ސްކޫލުގެ އެންމެ މޮޅު ދަރިވަރަކަށް ތިން ދަރިވަރުން\n21 އޮކްޓޯބަރ 2018 - 12:34\nއަހުމަދިއްޔާ އިންޓަނޭޝަނަލް ސްކޫލުން، މިދިޔަ އަހަރު އެންމެ މޮޅު ތިން ދަރިވަރުން ރޭ ހޮވައިފި އެވެ.\nމިދިޔަ އަހަރުގެ މެއި/ޖޫން މަހު އޭ ލެވެލް ހެދި ދަރިވަރުންގެ ތެރެއިން އެންމެ މޮޅު ދަރިވަރަކަށް ހޮވާފައިވަނީ ސާރާ އިބްރާހިމެވެ. މިދިޔަ އަހަރުގެ އޮކްޓޯބަރު/ނޮވެމްބަރު މަހު އޭ ލެވެލް ހެދި ދަރިވަރުންގެ ތެރެއިން އެންމެ މޮޅު ދަރިވަރަަކަށް އާމިނަތު ސަރާ ހޮވާފައިވާއިރު އޯ ލެވެލް ހެދި ދަރިވަރުންގެ ތެރެއިން އެންމެ މޮޅު ދަރިވަރަކީ މަރިޔަމް މާވީން މުސްތަފާ އެވެ.\nސާރާ ވަނީ ފަސް މާއްދާއިން އޭ ހޯދައިގެން ގައުމީ ގަދަ ދިހެއްގެ އެއްވަނަ ހޯދައިފި އެވެ. ސަރާ އަށް ގައުމީ ގަދަ ދިހެއްގެ ދެ ވަނަ ލިބުނުއިރު މާވީނަށް އޯ ލެވެލް އިން މުޅި ރާއްޖެއިން ވަނީ ފަސް ވަނަ ލިބިފަ އެވެ.\nމިދިޔަ އަހަރު އޮކްޓޫބަރު/ނޮވެމްބަރު އިމްތިހާނު ހެދި ދަރިވަރުންގެ ތެރެއިން އެއް ވަނަ ހޯދި ސަރާ، ޑރ. އިބްރާހިމް ހަސަން (ވ) އަދި އެ ސްކޫލުގެ ޕްރިންސިޕަލް ރަޝީދާއެކު ފޮޓޯއަކަށް ހުއްޓިލައިގެން-- ފޮޓޯ: އަހުމަދިއްޔާ ސްކޫލު\nމިދިޔަ އަހަރު އަހުމަދިއްޔާ ސްކޫލުން 578 ދަރިވަރުން އޭ ލެވެލް ހެދި އެވެ. އޭގެ ތެރެއިން މެއި/ޖޫން މަހު އިމްތިހާނު ހެދި ދަރިވަރުންގެ ތެރެއިން 32 ދަރިވަރަކު ވަނީ ގައުމީ ގަދަ ދިހެއްގައި ހިމެނިފަ އެވެ. އޮކްޓޯބަރު/ނޮވެމްބަރުގައި ގައުމީ ގަދަ ދިހެއްގައި 16 ދަރިވަރުން ވަނީ ހިމެނިފަ އެވެ.\nއޯލެވެލް އިމްތިހާނުގައި 218 ދަރިވަރުން ބައިވެރިވި އެވެ. އޭގެ ތެރެއިން ފަސް މާއްދާއިން 197 ދަރިވަރުން ވަނީ ފާސްވެފަ އެވެ. ގައުމީ ގަދަ ދިހެއްގައި 32 ދަރިވަރުން އަދި ދުނިޔޭގެ ގަދަ ދިހއްގައި ތިން ދަރިވަރުން ހިމެނިފައި ވެ އެވެ.\nމެއި/ޖޫން މަހު އިމްތިހާނު ހެދި ދަރިވަރުންގެ ތެރެއިން އެއްވަނަ ހޯދި ސާރާއަށް، ޑރ. އިބްރާހިމް ހަސަން އެވޯޑު ހަވާލުކޮށްދެއްވަނީ.-- ފޮޓޯ: އަހުމަދިއްޔާ ސްކޫލު\nއެ ރަސްމިއްޔާތުގައި ވާހަކަދައްކަވަމުން އަހުމަދިއްޔާ ސްކޫލުގެ ޕްރިންސިޕަލް މުހައްމަދު ރަޝީދު ވިދާޅުުވީ ގޮންޖެހުންތަކާ އެކު ނަމަވެސް ރަނގަޅު ކާމިޔާބީތަކެއް ހޯދާފައިވާ ކަމަށެވެ. އަދި ބެލެނިވެރިންނާއި ޓީޗަރުންގެ ޒިންމާއަކީ ކޮބައިކަން ދެގެނަގެން މަސައްކަތްކުރުމަކީ މުހިއްމުކަމެއް ކަމަށް ވެސް ވިދާޅުވި އެވެ.\nއޭނާ ވިދާޅުވީ ދަރިވަރުންގެ ކަންކަމުގައި މިހާރަށްވުރެ ބޮޑަށް ބެލެނިވެރިންގެ ބައިވެރިވުން އިތުރުކުރަން ޖެހޭ ކަމަށެވެ. އަދި ދަރިވަރުންނަށް ބޭނުންވާ އެހީތެރިކަން ފޯރުކޮށްދިނުމުގައި އަހުމަދިއްޔާ ސްކޫލު ދެމިއޮންނާނެ ކަމުގެ ޔަގީންކަން ވެސް އޭނާ ދެއްވި އެވެ.\nއަހުަމަދިއްޔާ ސްކޫލުގެ މިދިޔަ އަހަރުގެ އިނާމު ދިނުމުގެ ހަފުލާގައި ބައިވެރިވެވަޑައިގެންނެވި ބޭފުޅުން.-- ފޮޓޯ: އަހުމަދިއްޔާ ސްކޫލު\nއެ ރަސްމިއްޔާތު ޝަރަފުވެރިކޮށްދެއްވައި ވާހަކަދައްކަވަމުން ކުރީގެ ހަޔަ އެޑިއުކޭޝަން އެންޑް ސޯޝަލް ޕްރޮޓެކްޝަން މިނިސްޓަރު ޑރ. އިބްރާހިމް ހަސަން ވިދާޅުވީ ދަރިވަރުން ހޯދާ ކޮންމެ ކާމިޔާބީއަކީ ޓީޗަރުންނަށް ވެސް ވަރަށް މުހިއްމު ކާމިޔާބީއެއް ކަމަށެވެ. އަދި އޭނާ ވަނީ އިލްމީ ވާހަކަ ދެއްކުން އިތުރުކުމަށް އިލްތިމާސްކުރައްވައިފަ އެވެ.\nތަފާތު އެކި ވަނަތައް ހާސިލްކުރި 400 އަށްވުރެ ގިނަ ދަރިވަރުންނަށް ރޭ ވަނީ އިނާމު ދީފަ އެވެ.\nއިތުރު ލިޔުންތައް ސްކޫލް ތައުލީމް އެޑިއުކޭޝަން މިނިސްޓްރީ އަހުމަދިއްޔާ ސްކޫލް\nއަހުމަދިއްޔާ ސްކޫލުން އެއްވަނަ ނަޝާ އާއި ރިފްޒާއަށް


Maldivian idol 3, ge title sponsor akah mi aharuves Dhiraagu\nމޯލްޑިވިއަން އައިޑޮލް 3، ގެ ޓައިޓަލް ސްޕޮންސާއަކަށް ދިރާގު\nމޯލްޑިވިއަން އައިޑޮލް 3، ގެ ޓައިޓަލް ސްޕޮންސާއަކަށް މި އަހަރުވެސް ދިރާގު ހަމަޖައްސައި، އެއްބަސްވުމުގައި މިއަދު ސޮއިކޮށްފި އެވެ.\nދިރާގު ހެޑް އޮފީހުގައި މިއަދު، ބޭއްވި ރަސްމިއްޔާތުގައި "މޯލްޑިވިއަން އައިޑޮލް 3" ގެ ޓައިޓަލް ސްޕޮންސަރުގެ އެއްބަސްވުމުގައި ދިރާގުގެ ފަރާތުން ސޮއިކުރެއްވީ އެ ކުންފުނީގެ ސީއީއޯ އަދި މެނޭޖިން ޑިރެކްޓަރު އިސްމާއީލް ރަޝީދެވެ. އަދި މޯލްޑިވިއަން އައިޑޮލް ބާއްވާ، ދައުލަތުގެ މީޑިޔާ، ޕީއެސްއެމްގެ ފަރާތުން ސޮއިކުރެއްވީ މެނޭޖިން ޑިރެކްޓަރު އިބްރާހިމް ހަލީލު އެވެ.\nމި ރަސްމިއްޔާތުގައި ދިރާގުގެ ސީއީއޯ ވިދާޅުވީ އެ ކުންފުނިން މޯލްޑިވިއަން އައިޑޮލް 3، ގެ ބައިވެރިއަކަށްވީ، ކުންފުނީގެ އިޖުތިމާއީ ޒިންމާގެ ބައެއްގެ ގޮތުގައި ދެކިގެން ކަމަށެވެ.\n"ޒުވާނުންނަށް ހާއްސަކޮށް ހިންގާ ކަންކަމުގައި ބައިވެރިވުމަކީ ދިރާގުން އިސްކަންދޭ ކަމެއް. އެހެންވެ މި އަހަރުވެސް ދިރާގުން ބައިވެރިވީ،" އިސްމާއިލް ވިދާޅުވި އެވެ.\nޕީއެސްއެމްގެ މެނޭޖިން ޑިރެކްޓަރު ހަލީލް ވިދާޅުވީ ދިރާގަކީ ޓީވީއެމާއި އަޑުން ކުރާ ކޮންމެ ކަމެއްގައި ބައިވެރިއެއް ކަމަށެވެ. އަދި ދިރާގުގެ ބައިވެރިވުން ނެތި، އެއްވެސް ކަމެއް ނުވާނެ ކަމަށް އޭނާ ވިދާޅުވި އެވެ.\n"މޯލްޑިވިއަން އައިޑޮލް 3، ބޭއްވެނީ ދިރާގުން ބައިވެރިވީތީ. އެހެން ނޫންނަމަ ނުބޭއްވޭނެ،" ހަލީލް ވިދާޅުވި އެވެ.\nމޯލްޑިވިއަން އައިޑޮލްގެ ސީޒަން އެކެއް އަދި ދެ އެއްގެ ޓައިޓަލް ސްޕޮންސަރަކީ ދިރާގު އެވެ. އަދި ދެ ސީޒަނުގެވެސް އޮންލައިން މީޑިއާ ޕާޓްނަރަނީ އަވަސް އޮންލައިން އެވެ. އައިޑޮލްގެ ދެވަނަ ސީޒަންގެ މެއިން ސްޕޮންސަރުންނަކީ އެލައިޑް އިންޝުއަރެންސް އާއި ލޮޓަސް އަދި އެސްޓީއޯ އާއި މޯލްޑިވިއަން އެވެ. ކޯ ސްޕޮންސަރުންނަކީ އަލޯރާ، އީވޯ، އަލް މުދިޝް، ސްނިކާސް، ސިމްޑީ ގްރޫޕް އަދި ވިލާ ކޮލެޖެވެ.\nމޯލްޑިވިއަން އައިޑޮލްގެ ސީޒަން ދެއެއް ކާމިޔާބުކޮށްފައިވަނީ މުހައްމަދު ތަސްނީމް (ބޮބް) އެވެ. އަދި ފުރަތަމަ ސީޒަން ކާމިޔާބުކޮށްފައިވަނީ ލައިޝާ ޖުނައިދު އެވެ.\nދިރާގު މޯލްޑިވިއަން އައިޑޮލް\nމޯލްޑިވިއަން އައިޑޮލްއާ އެކު ދިރާގުން ފަހިކޮށްދޭ ފުރުސަތު ވެސް ވަރަށް ބޮޑު


Fahu vaguthu Maziya athun Valencia balivejje\nމެޗުގެ އިތުރު ވަގުތުގައި ޕަބްލޯ ރޮޑްރިގޭޒް ޖެހި ގޯލުން މާޒިޔާ އަތުން 2-1އިން ވެލެންސިއާ އުރީދޫ ދިވެހި ޕްރެމިއާ ލީގުގައި ރޭ ބަލިވެއްޖެ އެވެ.\nގިނަ ވަގުތު ވެލެންސިއާއިން ބޯޅަ ހިފަހައްޓައިގެން މޮޅަށް ކުޅުނު މެޗުގައި ލީޑް ހޯދީ މާޒިޔާ އެވެ. އެއީ 27 ވަނަ މިނިޓްގައި އަހުމަދު ނާޝިދު (ނާއްޓޭ) ހާފުގެ މެދަށްވުރެ ޕެނަލްޓީއޭރިޔާއާ ކައިރީގައި ހުރެފައި ކީޕަރު ބޯމަތިން ގޯލަށް ފޮނުވާލި ބޯޅައިންނެވެ. އޭގެ ކުރިން ވެލެންސިއާއިން ލަނޑު ޖަހަން ލިބުނު ހުސް ދެ ފުރުސަތެއް ނަގާލި އެވެ.\nފަހުހާފުގައި ވެލެންސިއާ އަށް ނަތިޖާ ހަމަހަމަކޮށްދިނީ ހަންސްލޭ އަވީލޯ އެވެ.\nދެ ޓީމު ހަމަހަމަވެގެން މެޗު ނިމެން ދަނިކޮށް މާޒިޔާ މޮޅުކޮށްދިނީ އިތުރު ވަގުތުގައި ލިބުނު ކޯނަރަކުން ޕަބްލޯ ޖެހި ގޯލުންނެވެ.\nމެޗަށް ފަހު ވެލެންސިއާގެ މެނޭޖަރު އަބުދުﷲ ޝިބާއު ބުނީ މާޒިޔާ އަށް ހުރެ ހުރިހާ ގޮތަކުން ވެސް މޮޅަށް ކުޅުނީ ވެލެންސިއާ ކަމަށާއި ބަލިވީ ކުޅުންތެރިންނަށް ވިސްނާ ނުލެވިގެން ކަމަށެވެ.\n"ބޮލުން ކުޅެންޖެހޭ ވަގުތު ބޮލުން ނުކުޅެވުނީ. ނަތިޖާ ފިޔަވައި އެހެން ހުރިހާ ކަމަކާ މެދު ހިތްހަމަޖެހޭ މި މެޗުގައި. ގައުމީ ޓީމުގެ ގިނަ ކުޅުންތެރިން ތިއްބަސް މާޒިޔާ އަށް ވުރެ ވެލެންސިއާ ރަނގަޅު މި މެޗުގައި،" ޝިބާއު ބުންޏެވެ.\nއޭނާ ބުނީ ބާކީ ދެ މެޗު ކާމިޔާބުކޮށް ލީގުގެ ގަދަ ހަޔެއްގައި އޮވެވޭނެ ކަމަށް ވެލެންސިއާ ވަރަށް ބޮޑަށް ޔަގީން ކުރާ ކަމަށެވެ.\nމިވަގުތު ވެލެންސިއާ އޮތީ 12 ޕޮއިންޓާއެކު ހަތް ވަނާގަ އެވެ. މާޒިޔާ އޮތީ 21 ޕޮއިންޓާއެކު ތިން ވަނާގަ އެވެ.\nމެޗަށް ފަހު މާޒިޔާގެ ކޯޗު އަލީ ސުޒޭން ބުނީ ޓޭބަލުގައި ޓީމުތައް ވާދަކުރަމުން އަންނަ ގޮތަށް ބަލާއިރު މާޒިޔާ އަށް ލީގު ޗެމްޕިއަންކަން ހޯދުމުގެ ފުރުސަތު ނެތުމުން މެޗުގައި އެޑްވާންޓޭޖް އޮތީ ވެލެންސިއާ އަށް ކަމަށެވެ.\n"ދެ ޓީމު ވަރަށް ހަމަހަމަށް ތަޅަމުން ގޮސް، މާޒިޔާ އަށް ނަސީބު ލައްވާލީ މެޗުގެ ފަހުވަގުތު. މިއީ އަނެއްހެން ބަލާއިރު ވެލެންސިއާ އަށް އެޑްވާންޓޭޖް އޮތް މެޗެއް. ދެން މާޒިޔާ އޮތް ހާލަތަށް ބަލާއިރު ކުޅުމާއި ނަތީޖާއާ މެދު ވެސް ހިތްހަމަޖެހޭ،" ސުޒޭން ބުންޏެވެ.\nލީގުގައި އިއްޔެ ހަވީރު އީގަލްސް އާއި ޓޭބަލުގެ ފުލަށް ދިއުމުގެ ސަބަބުން ރެލިގޭޓްވެފައިވާ މަހިބަދޫ ކުޅުނު މެޗު 7-1އިން ކާމިޔާބު ކުރީ އީގަލްސް އެވެ. މި ނަތީޖާއާއެކު އީގަލްސް އޮތީ 20 ޕޮއިންޓާއެކު ހަތަރު ވަނާގަ އެވެ.\nލީގުގައި މިއަދު ހަވީރު ކުޅޭނީ 24 ޕޮއިންޓާއެކު ދެ ވަނާގައިވާ ޓީސީ އާއި 12 ޕޮއިންޓާއެކު ހަ ވަނާގައިވާ ބީޖީ އެވެ. މިރޭ ކުޅޭނީ ޗެމްޕިއަން އަދި ޓޭބަލުގެ ކުރީގައި އޮތް ނިއު އާއި ވިކްޓަރީ އެވެ. ނިއު އަށް 26 ޕޮއިންޓް ލިބިފައިވާއިރު ވިކްޓަރީ އަށް ލިބިފައިވަނީ 13 ޕޮއިންޓެވެ.\nދިވެހި ޕްރެމިއާ ލީގް ވެލެންސިއާ މާޒިޔާ\nވެލެންސިއާ މާޒިޔާ އެއްވަރު، މީ ވެލެންސިއާއަށް މޮޅެއް


Alhaanulaa Dhookohlevifaivaa Mall Furendhen Mas - TrendingRED\n2 އޮކްޓޯބަރ 2017 - 22:00\nބެންކޮކްގައި ހުންނަ މިއިމާރާތަކީ ކުރީގެ މޯލެކެވެ. 1980 ވަނަ އަހަރުގައި ހުޅުވި މިމޯލްގެ މައްޗަށް ހުންނަ ހަތް ބުރިއަަށް ހުއްދަ ނުދެނީސް އުސްކޮށް ނަގާފައިހުރުމުގެ ސަބަބުން އިމާރާތުގެ ވެރިންނަށް މަޖުބޫރުވީ އިމާރާތް ބަންދުކުރުމަށެވެ. 1997 ވަނަ އަހަރުން ފެށިގެން އަޅާނުލައި ދޫކޮށްލައިފައިވާ މިއިމާރާތް ވީރާނާވެ މޯލްތެރެއަށް ވާރޭވެހި ފެންބޮޑުވާން ފެށިއެވެ. ނަތީޖާއަކަށްވީ މަދިރިފަނި އާލާވެ ކައިރީގައި އުޅޭ މީހުންނަށް މަދިރިން ކުރާ އުނދަގޫ ބޮޑުވުމެވެ.\nމިކަމުގެ ހައްލަކަށް އެމީހުން އެއިމާރާތުގައި ހެދިފައިވާ ފެންގަނޑަށް މަސްލިއެވެ. އެމަސްތައް ގިނަވެ އިތުރު މަސްތައް މީހުން އެތަނަށް ގެނެސްލާން ފެށިއެވެ. އާންމުކޮށް މީރު ފެނުގައި އުޅޭ ގޯލްޑް ފިޝް، ކޮއި ފިޝް އަދި ކާޕް ފަދަ މަސްމަހެވެ.\nމިހާރު މިތަންވެފައިވަނީ ފަތުރުވެރިން ބަލައިލަން އަންނަ މަންޒިލަކަށެވެ. މިކަމުގެ ސަބަބުން މިހިސާބުގައި ދިރިއުޅޭ ވިޔަފާރިވެރިންގެ ވިޔަފާރިތަކަށްވެސް ވަނީ ކުރިއެރުން ލިބިފައެވެ.


Majlis memberun akee ves frontline team ge baeh: Nasheed\nމަޖިލީހުގެ މެންބަރުންނަކީ ވެސް ފޮރޮންޓްލައިން ޓީމްގެ ބައެއް: ނަޝީދު\nކޮވިޑް-19 އިގެ ބަލިމަޑުކަމުން ރައްކާތެރިވުމުގެ މަސައްކަތް ކުރާ ފްރޮންޓްލައިން މަސައްކަތްތެރިންގެ ތެރޭގައި ރައްޔިތުންގެ މަޖިލީހުގެ މެންބަރުން ވެސް ހިމެނޭ ކަމަށް އެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ހެލްތު މިނިސްޓަރު އަބްދުﷲ އަމީންއާ ސުވާލު ކުރުމަށް ކަނޑައަޅާފައިވާ ވަގުތު ނިމުމުން ރައީސް ނަޝީދު ވިދާޅުވީ ކޮވިޑްއާ ދެކޮޅަށް މަސައްކަތް ކުރާ ފްރަންޓްލައިން މަސައްކަތްތެރިންގެ ތެރޭގައި މަޖިލީހުގެ މެންބަރުން ވެސް ހިމެނޭ ކަމަށެވެ.\nރައީސް ނަޝީދު ވިދާޅުވީ، ކޮވިޑްގެ ބަލިމަޑުކަމުގެ ހާލަތުގައި މަޖިލީހުގެ މެންބަރުން މަސައްކަތް ނުކުރެއްވި ނަމަ ދައުލަތް ހިންގުމުގެ ނިޒާމުތައް އެންމެ އެކަށީގެންވާ ގޮތުގައި ކުރިއަށް ނުދާނެ ކަމަށެވެ. މަޖިލީހުގެ މެންބަރުން ކުރެއްވި މަސައްކަތަށް އެމަނިކުފާނު ޝުކުރު އަދާ ކުރެއްވި އެވެ.\n"މަޖިލީހުގެ މެންބަރުން ހޯއްދެވީ ފްރަންޓްލައިންގައި މަސައްކަތް ކުރައްވައިގެން ފްރަންޓްލައިން އެލަވަންސްއެއް ނޫން، އޭގެ ބަދަލުގައި މުސާރައިން އުނިކުރެއްވީ، އެހެންކަމުން މަޖިލީހުގެ މެންބަރުން ކުރެއްވި މަސައްކަތަށް ފަށްފަށުން ޝުކުރު އަދާ ކުރަން." ރައީސް ނަޝީދު ވިދާޅުވި އެވެ.\nކޮވިޑް-19 އިގެ ބަލިމަޑުކަމުގެ ހާލަތުގައި މަސައްކަތް ކުރާ ފްރަންޓްލައިން މަސައްކަތްތެރިންނަށް ފްރަންޓްލައިން އެލަވަންސްއެއް ދޭން ނިންމިއިރު، އެ އެލަވަސް ދޭން ފެށީ އެލަވަންސް ލަސްވާތީ ގިނަ ބަޔަކު ކަންބޮޑުވުން ފާޅުކުރަމުން ދަނިކޮށެވެ.\nފިނޭންސް މިނިސްޓަރު އިބްރާހިމް އަމީރު މިދިޔަ އާދީއްތަ ދުވަހު ވިދާޅުވެފައިވާ ގޮތުގައި މިހާތަނަށް 1،045 މީހަކަށް ފްރަންޓްލައިން އެލަވަންސްގެ ގޮތުގައި 13.4 މިލިއަން ރުފިޔާ ދީފައިވެ އެވެ. އެއީ ރައްޖޭން ފުރަތަމަ ކޮވިޑް ފެނުނު ދުވަސް ކަމުގައިވާ މާޗު 7، 2020 އިން ފެށިގެން ޖޫން މަހުގެ ނިޔަލަށް އެ މުވައްޒަފުންނަށް ލިބެންވާ ފައިސާ އެވެ.\nމިނިސްޓަރު އަމީރު ވިދާޅުވެފައިވަނީ ފްރަންޓްލައިން އެލަވަންސް ލިބެން ޖެހޭ މުވައްޒަފުންގެ ތެރޭގައި އެލަވަންސް ނުދެވި ހުރި ބައެއް މުވައްޒަފުން އެބަ ތިބި ކަމަށާއި އެ މުވައްޒަފުންނަށް ވެސް ވަރަށް އަވަހަށް އެލަވަންސް ލިބިގެން ދާނެ ކަމަށެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ޕޮލިޓިކްސް + ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު ލޮކްޑައުން ޕްރޮޓޮކޯލް


Raajjeyge rangalhu baiveriehge gothugai onnan America beynunvey: Pompeo | Mihaaru\nރާއްޖޭގެ ރަނގަޅު ބައިވެރިއެއްގެ ގޮތުގައި އޮންނަން އެމެރިކާ ބޭނުންވޭ: ޕޮމްޕިއޯ\nއެމެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕެއޯ ރާއްޖެއަށް ކުރެއްވި ދަތުރުގައި ޖޮއިންޓް ޕްރެސް ބްރީިފިންގައި ވާހަކަ ދައްކަަވަނީ.\n28 އޮކްޓޯބަރ 2020 - 17:28\nރާއްޖެ އަށް މިއަދު ފެއްޓެވި ރަސްމީދަތުރުގައި ރާއްޖޭގެ ފޮރިން މިނިސްޓަރު އަބްދުﷲ ޝާހިދާ އެކު ބޭއްވެވި ޖޮއިންޓް ޕްރެސް ބްރީފިންގައި ޕޮމްޕެއޯ ވިދާޅުވީ އޭނާގެ ރާއްޖެ އަށް ވަޑައިގަތީ ދެ ގައުމުގެ ގުޅުމުގެ އަގު އެމެރިކާއިން ވަޒަންކުރާތީ ކަމަށެވެ. ރާއްޖެއާއި އެމެރިކާ ގުޅިގެން މަސައްކަތް ކުރުމުގެ ފުރުސަތު މީގެ ކުރިން ދުވަހަކު ވެސް ނެތް ވަރަށް މިހާރު އެބަ އޮތް ކަމަށް ވެސް އޭނާ ވިދާޅުވި އެވެ. ރާއްޖޭގައި އެމެރިކާގެ އެމްބަސީއެއް ހުޅުވަން ނިންމި ނިންމުމަކީ އޭނާ ވިދާޅުވި ގޮތުގައި އެކަމުގެ ހެއްކެކެވެ.\n"އިންޑޯ ޕެސިފިކްގައި އަދި ބައިނަލް އަގުވާމީ މުޖުތަމައުގައި ތިޔަ ބޭފުޅުން އަދާކުރައްވާ ދައުރުގެ މުހިއްމުކަން އަންނަނީ އިތުރުވަމުން. އަދި އަޅުގަނޑުގެ ގައިމު ބޭނުންވަނީ ރަނގަޅު ބައިވެރިއެއްގެ ގޮތުގައި އޮންނަން،" ޕޮމްޕެއޯ ވިދާޅުވި އެވެެ.\nއެމެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕެއޯއާއި އެކު ބޭއްވި ޖޮއިންޓް ޕްރެސް ބްރީފިންގައި ފޮރިން މިނިސްޓަރު އަބްދުﷲ ޝާހިދު ވާހަކަދައްކަވަނީ.\nއޭނާ ވިދާޅުވިގޮތުގައި ރައީސް އިބްރާހީމް މުހައްމަދު ސޯލިހާއި ފޮރިން މިނިސްޓަރު އަބްދުﷲ ޝާހިދުގެ އަމާޒަކީ ވެސް އެއީކަން އެ ދެ ބޭފުޅުންނާ އެކު ބޭއްވެވި ބައްދަލުވުންތަކުން ވަނީ ސާފުވެފަ އެވެ.\nރާއްޖޭގެ ރައްޔިތުން ވެސް ޑޮމޮކްރަސީ އާއި ހެޔޮ ވެރިކަމަށް އެދޭކަން އެނގޭ ކަމަށާއި 2018 ވަނަ އަހަރުން ފެށިގެން އެެމެރިކާއިން އެކަމަށް އެހީތެރިވަމުން އަންނަ ކަމަށް ވެސް ޕޮމްޕެއޯ ވިދާޅުވި އެވެ. ރާއްޖޭގެ ހިންގުމުގެ ދާއިރާ ރަނގަޅުކުރުމަށާއި އިގުތިސާދީ ގޮތުން ބާރުވެރިކުރުވަން 2018 ވަނަ އަަހަރުން ފެށިގެން މިހައިތަނަށް 40 މިލިޔަން ޑޮލަރުގެ އެހީ ދީފައިވާ ކަަމަށް ވެސް ވިދާޅުވި އެވެ.\nއެމެރިކާ އާއި ރާއްޖެއާ ދެމެދުގައި އޮތް ދިފާއީ ގުޅުން ވެސް ކުރިއަރަމުން އަންނަ ކަމަށާއި ރާއްޖެ އާއި ރާއްްޖެ ފަދަ ކުދި ޖަޒީރާ އެހެން ގައުމުތަކުގެ ސަލާމަތާއި ރައްކާތެރިކަން ކުރިއަށް ވުރެ މުހިއްމު ވެފައިވާ ކަމަށް ވިދާޅުވެ، ވާދަވެރި ޗައިނާ އަށް ވެސް ޕޮމްޕެއޯ ބަހުގެ ހަމަލާއެއް ދެއްވި އެވެ. އޭނާ ތުހުމަތުކުރެއްވި ގޮތުގައި ޗައިނާގެ ކޮމިއުނިސްޓް ޕާޓީން ދަނީ ބިރުދެއްކުމުގެ އަމަލުތަކެއް ހިންގަމުންނެވެ. އެހެން ގައުމުތަކުގެ ތިމާވެށްޓަށާއި އިގުތިސާދަށް ގެއްލުންވާ އަމަލުތައް ވެސް ޗައިނާއިން ހިންގާ ކަމަށް ތުހުމަތު ކުރެއްވުމަށް ފަހު އޭނާ ވިދާޅުވީ އެމެރިކާ އެއާ ތަފާތު ކަމަށެވެ.\n"އެމެރިކާ ތަފާތު، އަޅުގަނޑުމެން [ގައުމުތަކުގެ] ސިޔާދަތަށް އިހުތިރާމްކުރަން. އަޅުގަނޑުމެން ގޮވައިލަނީ ދެފުށް ފެންނަ ގޮތަށް މަަސައްކަތް ކުރަން. އަޅުގަނޑުމެން ގާއިމްކުރަނީ އެކުވެރިކަމާއި ބައިވެރިވުން،" ޕޮމްޕެއޯ ވިދާޅުވި އެވެ.\nޕޮމްޕެއޯގެ ކުރިން ވާހަކަ ދައްކަވަމުން ފޮރިން މިނިސްޓަރު އަބްދުﷲ ޝާހިދު ވެސް ވިދާޅުވީ އެމެރިކާއާއި ރާއްޖެއާ ދެމެދު އޮތް ގުޅުން އަލުން މުރާޖައާކޮށް އިތުރަށް ބަދަހިކުރަމުން އަންނަ ކަމަށާއި ދެ ގައުމުގެ ދެމެދުގައި އަދި ގިނަ ގައުމުތައް ޝާމިލުވާ ކަންކަމުގައި އެއްގައުމުން އަނެއް ގައުމަށް އެއްބާރުލުމުގައި ކުރިއަށް ދާނެ ކަމަށެވެ. މަތީ ފެންވަރުގެ މިފަދަ ބައްދަލުވުންތަކުގެ ސަބަބުން ދެ ގައުމުގެ ގުޅުން ކުރިއަރާނެ ކަމަށް އުއްމީދުކުރައްވާ ކަމަށް ވެސް ޝާހިދު ވިދާޅުވި އެވެ.\n"ދެ ގައުމުގެ ދެމެދުގައި މިހާރުވެސް އޮތް ގުޅުން އިތުރަށް ބަދަހިކުރުމަށް ޓަކައި މަނިކުފާނާ އެކުގައި ގާތުން މަަސައްކަތް ކުރެވޭތޯ އަޅުގަނޑު ބަލާނަން،" ޝާހިދު ވިދާޅުވި އެވެ.\nޕޮމްޕެއޯ ރާއްޖެއަށް ވަޑައިގެންނެވުމަކީ ރާއްޖެއަށް ލިބުނު ޝަރަފެއް ކަމަށް ވިދާޅުވެ ޝާހިދު އޭނާއަށް ޝުކުރުއަދާކުރެއްވި އެވެ.\nދިވެހި ސަރުކާރު ޗައިނާ އެމްއެންޑީއެފް އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ރާއްޖެ-ޗައިނާ ރާއްޖެ-އެމެރިކާ ޑިޕްލޮމެސީ އެމެރިކާ މައިކް ޕޮމްޕިއޯ\n32 ކޮމެންޓް, 100 ރިއެކްޝަންސް\nއެންމެންވެސް ނުބައި މީހެއްކަމަށް ބުނާ ހިޓްލަރަށް ވުރެ ބުޝް ވަކި ރަގަޅެއް ނޫން. ދެ ބުޝް ވެސް.\nކަލޭމެން އަރާފަ ހުރި އިސްލާމީގައުމުތައް ތިބި ހާލުފެނުމުން ހިތްހުއްޓޭވަރުވޭ. ތިޔަދޭ އެހީއަކީ މުސްތަގުބަލުގެ ހަލާކަށްވެދާނެ.\nއެމެރިކާ މިތަނަށް އަންނަންވީ. ޢެއއ އީ މަ އްސަލަ އެއ އް ނޫން. ޢިންޑިޔާ މީހުންގެ ހުންނަކަހަލަ ފީކަޅާ ގޮތެ އް ނުހުންނާނެ. އިންޑިޔާ، ޕާކިސްތާން ، ބަންގާޅު ނޫންގޮތެ އް ބޭނުމީ.\nދުނިޔޭގެ ބޮޑު ދެބާރުގެ މެދުގައި ރާއްޖެ. ދުނިޔެ ބަދަލުވަމުންދާ ގޮތްދޯ\nމި ދަތުރަކީ ޗައިނާ އާއި މެދު ދޭދޭ ގައުމު ތަކުން ދެކޭގޮތް ބަދަލު ކުރުމަށް ކުރާ ދަތުރެއް....އެހެނަސް ބުނަލަން އޮތީ ޗައިނާ އަށް ވުރެ ގިނައިން ގައުމު ތަކުގެ މަސްލަހަތަށް އަރައި ގަންނަނީ އެމެރިކާއިން ކަން ..މީ ދުނިޔެ ދައްކާ ތާރީހީ ހެކި..މީ މަބުނާ ވާހަކަ އެއްނޫން..\nގައުމާއި ދުރުވި ވަރަކަށް އެކުވެރި ކަމަށް އެދޭނެއެވެ. އެއީ ދުނިޔޭގެ ޗާޓުން އެބަޔަކަށް ގެއްލިފަވާކަމުގަ ބެލެވިގެންނެވެ. ގައުމާއި ކައިރިވި ވަރަކަށް އަނެއްބަޔަކު ގުޅިފަވާ ގާތްކަން ސިފަކުރާނެއެވެ. ދެންފެންނާނީ ދިވެހިން ގެ ގިނަބަޔަކު އެންމެ ދެކެންވާ ބޮޑުމަންޒަރު ސިފަކޮށްދޭ ތަނެވެ.\nނާހަމަ ތެދެއް؟ އަފްގާނިސްތާން، އީރާގް، ސީރިޔާ، ފަލަސްތީނުގެ ބައިވެރިޔަކަށް ވީ ގޮތަށް ދެއްތޯ؟\nތިޔަ ބުނާ ރަށްރަށުގެ ބައިވެރިއަކަށް ވީމަ ލިބެނީ ރޯދަ މަހު ލިބޭ ކަދުރުކޮޅު، މަސްކޮޅު، ކުރޮޅި ކޮޅު. އެމެރިކާ އާއި އިސްރާއީލުގެ ބައިވެރިޔަކަށް ވީމަ، ޑޮލަރުގެ ތަދުކަން ފިލައި ގޮސް، ދިހަޔަކަށް ޑޮލަރު މަގުން ލިބެން ފަށާނެ. ބޭނުންވަނީ އިސްރާއީލުގެ ވެރިރަށް، ޖެރޫސަލަމު ގަ އެންބައްސީ ހުޅުވަން.\nމިއަދު3ނޮވެމްބަަރު 1988 އެގޮތަކަށް ނާންނަނެ. މިއަދު ( ޑިޕްލޮމެޓިކް )3ނޮވެމްބަރު ސިޔާސީ އިއްތިސާދީ ޒޯންއަށް އައީމާ އަންނާނީ ( ސްޓޭޓް ޑިޕާޓްމެންޓް )އިން ނޯޓް:3ނޮވެމްބަރު 1988ގައި އައި އިރު ލަންކާގައި 30 އަހަރުވާ ކާރިވެފައިވި އަހުލީ ހަގުރާމައެށް ފެށި އިންޑިއާ އޭގެތެރެއަށް ވަދެ އެވެރިންގެ 2000 ސިފައިން ޖަފަނާގައި ތިބި. މިއަދު ރާއްޖޭގެ އިއްތިސާދީ ހިހްތިސާސް ގެ މަސްލަހަތުގެ ބައިނަލްއަގުވާމީ އާބިޓްރޭޝަންއަށް ވެއްދި މަސްދަރު ތިޔަވަނީ އެހީވާން އައިސް.\nއެމެރިކާ އަކީ ގަ އުމުތަކުގެ ސިޔާދަތަށް އިހުތިރާމު ކުރާ ގަަ އުމެ އް ނޫން. ގަ އުމުތަކުގެ މިނިވަންކަމާ އި އިންސާނީ ހަ އްގުތަކަށް އިހުތިރާމު ކުރާ ގަ އުމެ އްވެސް ނޫން. ދުނިޔޭގަ އި އެންމެ ޚުދުމުޚުތާރު ވެރިންގެ ވެސް އެންމެ ގާތް ރަހުމަތްތެރިޔާ. އެމެރިކާގެ ބަ އިވެރިޔަކަށް ރާ އްޖެ ވެ އްޖެ ނަމަ އއެ އީ ބިރުވެރިކަމެ އް. ރާ އްޖެ އަށް އެންމެ ފަ އިދާ ބޮޑީ ބޮޑު ދެ ބާރުގެ ކޯޅުމުގެ ތެރެ އަށް ނުވަދެ. ވަކިފަރާތަކަށް ނުޖެހި އޮތުން.\nދުނިޔެ ތައްޔާރުވަމުންދަނީ އޭޝިއާ ބައްރުގެ ސުޕަޕަވަރ އަކަށް މަރުހަބާ ކިއުމަށް. މުޅި ދުނިޔޭގެ ކޮންޓްރޯލް ވަކި ބައެއްގެ އަތްދަށުގައި އޮތް އޮތުން ނިމުމަކަށް އައުން ކައިރިވެެއްޖެ. ޗައިނާއާއި ދުރަށް ދިއުމަކީ ދިވެހި ގިނަ ރައްޔިތުން ބޭނުންވާކަމެއްކަމަށް ގަބޫލުކުރަން ދަތި!


ރޮހިންޖާ މުސްލިމުންނަށް ނަޒަރެއް – Thadu\nHome Human Rightsރޮހިންޖާ މުސްލިމުންނަށް ނަޒަރެއް\nރޮހިންޖާގެ މުސްލިމުންނަކީ މުޅިދުނިޔޭގައިވެސް އެންމެބޮޑަށް އަނިޔާލިބެމުންދާ މައިނޯރިޓީ އާބާދީކަމުގައި ސިފަކުރެވެއެވެ. މިއަދު ގާތްގަނޑަކަށް 1.1 މިލިއަން ރޮހިންޖާ މުސްލިމުން މިޔަންމާގަ އުޅެއެވެ. މިޔަންމާގެ ގިނަމީހުންނަކީ ބުދުދީނަށް ތަބައުވާ ބައެކެވެ. މިޔަންމާގަ 135 ނަސްލީ ޖަމާއަތެއް ރަސްމީގޮތުން ބަލައިގަނެފައިވާއިރު، ރޮހިންޖާގެ މުސްލިމުން މީގެތެރޭގައި ނުހިމެނެއެވެ. އަދި 1982ވަނަ އަހަރުން ފެށިގެން މިޔަންމާގެ ރައްޔިތުކަން އެމީހުންގެ ކިބައިންވަނީ ގާނޫނީގޮތުން ނިގުޅައިގަނެފައެވެ. ރޮހިންޖާގެ މުސްލިމުން ދިރިއުޅެމުންދަނީ މިޔަންމާގެ ރަޚައިން ސަރަހައްދުގައެވެ. އެއީ މިޔަންމާގެ އެންމެ ފަގީރު، އަދި އެންމެ ވަސީލަތްތަކާއި ފުރުސަތުތައްމަދު ސަރަހައްދެވެ. އަދި ރޮހިންޖާގެ މުސްލިމުން މިޔަންމާގެ ސަރުކާރުގެ ހުއްދަނެތި އެސަރަހއްދުން ދިޔުންއޮންނަނީ މަނާކޮށްފައެވެ.\nރޮހިންޖާ މީހުންގެ އަސްލަކީ ކޮބާ؟\nމިޔަންމާގެ މުސްލިމުންގެ އަސްލާމެދު ހިޔާލުތަފާތުނަމަވެސް، 12ވަނަ ގަރުނާހަމައިންވެސް މިޔަންމާގައި މުސްލިމުން ދިރިއުޅޭކަން ތާރީޚް ދިރާސާކުރާމީހުން ބުނެއެވެ.\nބައެއްމީހުންދެކޭގޮތުގައި ރޮހިންޖާ މީހުންނަކީ މިޔަންމާގެ އަސްލު ދަރިފަސްކޮޅެވެ. އަނެއްބަޔަކު ދެކެނީ ރޮހިންޖާ މީހުންނަކީ ބަންގްލަދޭޝްއިން މިޔަންމާއަށް ހިޖުރަކުރި ބައެއްގެ ގޮތުގައެވެ. އަދި އެމީހުންނަކީ ބަންގްލަދޭޝާއި މިޔަންމާއާދެމެދު ދަތުރުކުރާ “ބޯޓުގެ އަހުލުވެރިން” ކަމުގައިދެކޭ މީހުންވެސްއުޅެއެވެ. އަނެއްބަޔަކު ދެކޭގޮތުގައި ރަޚައިންގައި މުސްލިމުން އުޅުނުނަމަވެސް، ރޮހިންޖާ، މިނަމަކީ ސިޔާސީ މަގުސަދަކަށްޓަކައި 1948އިން 1962ށް ވެރިކަންކުރި ފަރާތުގެ އުފެއްދުމެކެވެ.\nމިފަދަ ގަބޫލުކުރުންތަކާއެކީ މިޔަންމާގެ ބުދުދީނުގެ ގިނަބަޔަކު ރޮހިންޖާ މުސްލިމުންނާމެދު ނަފުރަތު ކުރެއެވެ. އަދި 1982ވަނަ އަހަރު މިޔަންމާގެ ރައްޔިތުކަމުގެ އާ ގާނޫނު އެކުލަވާލެވި، އެގާނޫނުގެ ދަށުން ރޮހިންޖާ މީހުންގެ ރައްޔިތުކަން ނިގުޅައިގަތުމުން، އެމީހުންނަށް ތައުލީމު އުގެނުމުގެ ފުރުސަތާއި، ދަތުރުފަތުރުކުރުމާއި، މަސައްކަތްކުރުމާއި، ކައިވެނިކުރުމާއި، ދީނަށްއުޅުމާއި، މިފަދަ އެތަކެއް ހައްގުތަކެއް ހިފެހެއްޓިގެންދިޔައެވެ.\nރޮހިންޖާ މީހުންނަށް ކުރާ އަނިޔާ\nރަޚައިންގައި އުޅޭ ރޮހިންޖާ މުސްލިމުންނަށް، 1970ން ފެށިގެން މިޔަންމާގެ ދައުލަތުން، ހާއްސަގޮތެއްގައި އަސްކަރިއްޔާއިން، ތަފާތު އަނިޔާވެރި އަމަލުތައް ހިންގަމުން އާދެއެވެ. މީގެސަބަބުން އެތައް ހާސް ރޮހިންޖާ މުސްލިމުން ގައުމު ދޫކޮށް ފިލަންޖެހިފައިވެއެވެ. މިފަދަ އަނިޔާކުރުންތަކުގެ ތެރޭގައި ޖިސްމާނީ އަނިޔާދިނުމާއި، އިއްފަތްތެރިކަން ފޭރިގަތުމާއި، އަލިފާން ޖެހުމާއި މެރުން ހިމެނެއެވެ.\nމިއަނިޔާވެރި އަމަލުތަކުގެ ފަހަތުގައި ތަފާތުއެކި ބަހުރުވަތައް ހިމެނޭއިރު، މިޔަންމާ ރައްޔިތުންގެ އެތައްބަޔަކު މުސްލިމުންނާމެދު ނަފުރަތުކުރާކުރުން އެއީ ފާހަގަކޮށްލެވޭ ކަމެކެވެ. އަހަރެންގެ އެކުވެރި މިޔަންމާގެ ރައްޔިތަކު ކިޔައިދިންގޮތުގައި ސޯޝަލްމީޑިއާ މެދުވެރިކޮށް މުސްލިމުންނާ ދެކޮޅަށް ހިޔާލުފާޅުކުރުމާއި، “ހަލާލު” ރެސްޓޯރަންޓްތަކާދެކޮޅަށް އަޑުއުފުލުމާއި، ޖެއްސުމުގެ އަދި ނިކަމެތި ކުރުމުގެ ބަހުރުވަތަކުން މުސްލިމުންނާ ފޮށުމަކީ މިޔަންމާގައި އާންމުކަންކަމެވެ.\nމިފަދަ އަމަލުތަކަށް ހިތްވަރުދިނުމުގައި ވިރަތު ފަދަ ބުދުދީނުގެ ފާދިރީންގެ ދައުރުބޮޑެވެ. އަދި މިޔަންމާގެ ބައެއް ސިޔާސީ ޕާޓީތަކުން ރޮހިންޖާ މުސްލިމުންނާ ދެކޮޅަށް ވަކާލާތުކޮށް ނަފުރަތު އުފައްދައެވެ. އަދި ގައުމުގެ އަސްކަރިއްޔާއިން ގައުމިއްޔަތުގެ ނަމުގައި ރޮހިންޖާ މުސްލިމުންނަށް އަނިޔާކުރަނީ އެއްވެސް ހަމައެއް ލަމައެއްނެތިއެވެ. މިމަގުން ކަންހިނގާއިރު، މިޔަންމާގެ އަސްކަރިއްޔާއަކީ ދައުލަތް ހިންގުމުގައި އިންތިހާއަށް ބާރުވެރި މުއައްސަސާއެކެވެ. މިގޮތުން، ޑިފެންސް މިނިސްޓްރީއާއި ބޯޑާ ސެކިއުރިޓީ ހިމެނޭގޮތަށް ބާރުގަދަ ގިނަ މިނިސްޓްރީތަކެއް ކޮންޓްރޯލް ކުރަނީ އަސްކަރިއްޔާއިންނެވެ. އަދި ގާނޫނުހަދާ މަޖިލިހުގެ ¼ ބަޔަކީ އަސްކަރިއްޔާއަށް، ވާދަކުރުމަކާނުލާ، ލިބޭގޮތަށް ކަނޑައަޅާފައިވާ ގޮނޑިތަކެކެވެ.\nރޮހިންޖާ މުސްލިމުންގެ ނިކަމެތި ހާލަތު މިހެންއޮތްހިނދު، އަދި މިޔަންމާގައި އާންމު އުސޫލެއްގެ ގޮތުން މުސްލިމުންނާ ދެކޮޅު ބަހުރުވަތަކާއި އަމަލުތައް ގިނަނަމަވެސް، ރޮހިންޖާ މީހުންނަށް ހައްގުތައް ލިބެންޖެހޭ ކަމަށް ގަބޫލުކުރާމީހުންނާއި، އަދި އެމީހުންނަށް މިޔަންމާގެ ރައްޔިތުކަން ލިބެންޖެހޭކަމަށް ވަކާލާތުކުރާ މީހުންވެސް މިޔަންމާގައި އުޅެއެވެ.\nރޮހިންޖާ މުސްލިމުންނަށް ލިބެމުންދާ ނިކަމެތިކަން އިންތިހާއަށް މާޔޫސްކުރުވަނިވިނަމަވެސް، މިޔަންމާގައި އިންސާނި ހައްގުތަކަށް ވަކާލާތުކުރާ ފަރާތްތަކުން ހިތްވަރު އެލުވާނުލައެވެ. އެމީހުންނަށް ހިތްވަރު ލިބޭ އެއްކަމަކީ ވިރަތު ފަދަ މުސްލިމުންނާދެކޮޅަށް ބަހުރުވައުފައްދާ ފާދިރީންގެ ސީދާ ސިޔާސީ ބާރުވެރިކަމެއް ނެތުމެވެ، އަދި ދުނިޔޭގެ އެކި ހިސާބުތަކުން ރޮހިންޖާ މީހުންގެ ހައްގުތައް ހިމާޔަތްކުރުމަށް ވަކާލާތުކުރުމެވެ.\nPrevious Post Previous post:ޔާމީހުން ރަޝީދު މަރާލުމާއި ސިޔާސަތު\nNext Post އަބްދުﷲ ރަޝީދުގެ މަރުން ލިބޭ ފިލާވަޅަކީ ކޮބާ؟


Flat vikkun medhu kandaalaifi | Mihaaru\nހައުސިން މިނިސްޓަރު މުއިއްޒު ރަސްމިއްޔާތެއްގައި ވާހަކަ ދައްކަވަނީ: ގާކޮއްޓާއި އަރަބިއްޔާ ސްކޫލް ހިންގި ބިމުގައި އިމާރާތްކޮށްފައިވާ ފްލެޓްތައް ވިއްކުން މަޑުޖައްސާލީ، އެކަމަށް ފަސޭހަ ގޮތެއް ހޯދަން ކަމަށް ވިދާޅުވި.---ފޮޓޯ: މިހާރު\nފްލެޓް ވިއްކުން މެދުކަނޑާލައިފި\n02 ޑިސެމްބަރ 2017 - 23:22 56 comments\nމާލޭގެ ގާކޮއްޓާއި އަރަބިއްޔާ ސްކޫލް ކުރިން ހިންގި ބިމުގައި އިންޑިއާގެ ޓާޓާ ކުންފުނިން އިމާރާތް ކޮށްފައިވާ ފްލެޓްތައް ވިއްކުން މިވަގުތަށް މަޑުޖައްސާލާފައިވާ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު ދެންމެ ވިދާޅުވެއްޖެ އެވެ.\nގާކޮށްޓާއި އަރަބިއްޔާ ހުރި ބިމުގައި އިމާރާތް ކުރި 264 ފްލެޓްގެ ތެރެއިން 105 ފްލެޓް ވިއްކުމުގެ ފޯމް ހޯދުމަށް ދެ ދުވަސްކުރިން މިއަދު ގިނަ ބަޔަކު ކިޔޫ ހެދުމާ ގުޅިގެން، ހައުސިން މިނިސްޓަރު ކުރެއްވި ޓްވީޓެއްގައި ވިދާޅުވީ، ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އިން ވިއްކާ އެ ފްލެޓް ގަތުމަށް "ރައްޔިތުން ކިޔޫ ހަދަން ޖެހުމަކީ ސަރުކާރުން ގަބޫލު ކަމަކަށް" ނުވާ ކަމަށެވެ.\n"...ފަސޭހަ ގޮތެއް ހަމަޖެއްސުމަށް، މި ފްލެޓްތައް ވިއްކުން މަޑުޖައްސާލެވިފައިވާ ވާހަކަ ދަންނަވަން،" މުއިއްޒުގެ ޓްވީޓްގައިވެ އެވެ.\nސަރުކާރުގެ މި ނިންމުން އައިއިރު، ފްލެޓްތައް ގަތުމުގެ ފޯމް ހޯދުމަށް މިއަދު އިރުއޮއްސުނު ވަގުތުން ފެށިގެން ގިނަ ބަޔަކު ވަނީ ހުޅުމާލޭގެ ޣާޒީ ސްކޫލް ކައިރީގައި ބޮޑު ކިޔޫއެއް ހަދައިފަ އެވެ. އަންނަ ހޯމަ ދުވަހު ހެނދުނު 9:00 އިން ފެށިގެން ދޫކުރާ އެ ފޯމް ހޯދުމަށް މިރޭގެ 10 ޖެހުމާ ހަމައަށް އެކަނި ވެސް 200 ވަރަކަށް މީހުން ކިޔޫގައި ތިބި ކަމަށް ލަފާކުރެވެ އެވެ.\nފްލެޓް ވިއްކުމުގެ ފޯމް ދޫކުރުން އަލުން ފަށާނެ އިރެއް ކަމާ ބެހޭ އިދާރާތަކުން އަދި ހާމައެއް ނުކުރެ އެވެ.\nއެޗްޑީސީން ނިންމާފައިވާ ގޮތުން ނަމަ، ފްލެޓް ވިއްކާނީ ފޯމް ހުށަހަޅާ ތަރުތީބުންނެވެ. ފޯމު ބަލައިގަތުމަށް ހަމަޖައްސާފައި ވަނީ ޖެނުއަރީ 7، 2018 ގަ އެވެ.\nއެޗްޑީސީން ބުނިގޮތުގައި ފޯމު ދޫކުރާނީ 100،000ރ.ގެ ބޭންކް ގެރެންޓީ ގެންދާ ފަރާތްތަކަށެވެ. އަދި ބުނީ ތިން ކޮޓަރި އާއި ދެ ފާޚާނާ އަދި ބަދިގެ ހިމެނޭ ފްލެޓްތަކުގެ ތެރެއިން ގާކޮށިން 75 ފްލެޓް ވިއްކާއިރު، އަރަބިއްޔާ ބިމުން ވިއްކަނީ 30 ފްލެޓް ކަމަށެވެ.\nއެ ފްލެޓްތަކުގެ އެޕާޓްމެންޓެއް ވިއްކުމަށް ނިންމާފައިވަނީ ދެ މިލިއަން ރުފިޔާ އަށެވެ.\nއަރަބިއްޔާ ހުރި ބިމުގައި ހަދާފައިވާ "މާލޭ ގްރޭންޑް" އަދި ގާކޮށީގައި ހަދާފައިވާ "މާލޭ ސްކެއާ"ގެ ފްލެޓްތައް 268 މީހަކަށް ގުރުއަތުން ލިބިފައިވާއިރު ފްލެޓްތައް ލިބެނީ ކަނޑައަޅާފައިވާ މުއްދަތުގެ ތެރޭގައި ފައިސާ ދައްކާ މީހުންނަށެވެ. ނުދެއްކޭ މީހުންގެ ފުލެޓްތައް ވިއްކާލަނީ އެވެ.\nއިތުރު ލިޔުންތައް ހުޅުމާލެ އެޗްޑީސީ ކުރީގެ މިނިސްޓަރު ޑރ. މުހައްމަދު މުއިއްޒު ގާކޮށި ޓާޓާ ގްރޫޕް ހައުސިން މިނިސްޓަރު\nފްލެޓް ގަންނަން ރޭ ކިއު ޖެހުނު މީހުންގެ ވާހަކަތައް


3 results for "ޢީދުގެ"\nGet an email when someone deletes something about ޢީދުގެ\nGet an email when someone from unknown deletes something about ޢީދުގެ\nGet an email when nihad_m deletes something about ޢީދުގެ\nFeydhoo Meehaa (Mohamed Nihad) (unknown) retweeted @nihad_m :\nRT @nihad_m: ބަރަކާތްތެރި އަޟްޙާ ޢީދުގެ ތަހުނިޔާ އެންމެހައި މުސްލިމް އަޙުންނާއި އުޙުތުންނަށް ދަންނަވަން! ބަލިމަޑު ކަމުން ސަލާމަތްވުމަށް ކަމާއިބެހޭ ފަރާތްތަކުގެ އިރުޝާދު ތަކަށް ތަބާވަމާ! ޢީދު މުބާރިކު Eid Mubaarak https://t.co/8Qvbjcog4V\nFeydhoo Meehaa (Mohamed Nihad) Deleted6days ago after 20 minutes, tweeted using Twitter for iPhone\nFeydhoo Meehaa (Mohamed Nihad) (unknown) replied to @adduXfiles :\n@adduXfiles ބަރަކާތްތެރި އަޟްޙާ ޢީދުގެ ތަހުނިޔާ ދަންނަވަން. މި ދަނޑިވަޅުގައި ޢީދުގެ އުފާ ފާހަގަކުރާއިރު ޢާއިލާ އާއި މުޖުތަމަޢުގެ ރައްކާތެރިކަން އިސްކޮށް، މާސްކް އެޅުމަށާއި ގައިދުރުކަމަށް ސަމާލުކަން ދެއްވާ. ޢީދު މުބާރިކު #ބޮޑުޢީދު1441\nFeydhoo Meehaa (Mohamed Nihad) Deleted6days ago after4minutes, tweeted using Twitter for iPhone\nFeydhoo Meehaa (Mohamed Nihad) (unknown) replied to @isse_saeed :\n@isse_saeed ބަރަކާތްތެރި އަޟްޙާ ޢީދުގެ ތަހުނިޔާ ދަންނަވަން. މި ދަނޑިވަޅުގައި ޢީދުގެ އުފާ ފާހަގަކުރާއިރު ޢާއިލާ އާއި މުޖުތަމަޢުގެ ރައްކާތެރިކަން އިސްކޮށް، މާސްކް އެޅުމަށާއި ގައިދުރުކަމަށް ސަމާލުކަން ދެއްވާ. ޢީދު މުބާރިކު #ބޮޑުޢީދު1441


Talibanunnaai hanguraama ahdhaa Afghan sifain birun filan border huraskoh ehen gaumuthakah! | Atoll News\nތޯލިބާނުންނާ ހަނގުރާމައަށްދާ އަފްގާން ސިފައިން ބިރުން ފިލަށް ބޯޑަރު ހުރަސްކޮށް އެހެން ގައުމުތަކަށް!\nޝާއިޢުކުރީ: ފާޠިމަތު ފާޒިހާ ޖުލައި 5, 2021, 20:58\nއަފްގާނިސްތާނުގައި ހަރަކާތްތެރިވަމުންދާ ތޯލިބާން ޖަމާއަތާއި ހަނގުރާމަ ކުރަން އެ ގައުމުގެ ބައެއް ޕްރޮވިންސްތަކުގައި ހަރަކާތްތެރިވާ ސިފައިން އަމިއްލަ ސަލާމަތަށް އެހެން ގައުމުތަކުގެ ބޯޑަރު ހުރަސްކޮށް ފިލަމުން އެބަދެ އެވެ.\nރިޕޯޓުތައް ބުނާގޮތުގައި މިދިޔަ ތިން ދުވަހު ވަނީ މިފަދަ ތިން ހާދިސާއެއް ކުރިމަތިވެފައި އެވެ. އެގޮތުން ބަދަހްޝާން އަދި ތަހަރް ޕްރޮވިންސްގައި ތޯލިބާނުންނާއި ދެކޮޅަށް ހަނގުރާމަ ކުރުމަށް ތައްޔާރުވެގެން ތިބުމަށް ފަހު ސިފައިން ވަނީ އެ ޕްރޮވިންސްއިން ބޯޑު ހުރަސްކޮށް ތަޖިކިސްތާނާއި ޕާކިސްތާން އަދި އުޒްބަކިސްތާނަށް އެތެރެވެފައި އެވެ.\nމިދިޔަ ހަތަރު ވަރަކަށް ދުވަސް ތެރޭގައި ގާތްގަނޑަކަށް 1،600 އަށްވުރެ އަފްގާން ސިފައިން އެ ތިން ގައުމަށް އެތެރެވެ އެހީއަށް އެދިފައިވާ ކަމަށް ރިޕޯޓުތައް ބުނެ އެވެ. ސިފައިންގެ މި އަމަލުތަކާއި ހެދި ތޯލިބާނުންގެ ބާރު އަފްގާނިސްތާނުގައި އިތުރަށް ދަނީ ގަދަވަމުންނެވެ.\nސިފައިންނަށް ބޯޑަރު ހުރަސްކޮށް އެހެން ގައުމުތަކަށް އެތެރެވާން މަޖުބޫރުވަނީ އަމިއްލަ ރައކާތެރިކަން ހޯދުމުގެ އިތުރުން ތޯލިބާނުން އެ ޕޮރޮވިންސްތަކުގެ މަގުތައް ބަންދުކޮށް ސެކިއުރިޓި ބަލަހައްޓާތީ ސަލާމަތްވެވޭނެ ގޮތެއް ނެތިގެންނެވެ.\nމި މައްސަލައިގަ އަފްގާން ރައީސް އަޝްރަފް ގަނީ ވިދާޅުވީ އަސްކަރިއްޔާގެ ގުޅުން ވަރަށް ބަދަހި ކަމަށެވެ. އެކަމަކު ހަނގުރާމައަށް ފިލަން ބައެއް ސިފައިން އެހެން ގައުމުތަކަށް ރެފިއުޖީންގެ ގޮތުގައި އެތެރެވިކަމަށް ވިދާޅުވި އެވެ.\nތޯލިބާނުން އަފްގާނިސްތާނުގައި ބާރުގަފަ ކުރަން ފަށާފައި މިވަނީ އެ ގައުމުގައި ތިބި އެމެރިކާ ސިފައިން ފައިބަން ފެށުމާއި އެކުއެވެ. އެމެރިކާ ސިފައިން ފައިބަން އެއްބަސްވެފައިވަނީ ތޯލިބާނުން އެގައުމަށް އަލްގައިދާގެ ބާރު ގަދަ ކުރިޔަ ނުދޭނެ ކަމުގެ ޔަގީންކަން ދިނުމުންނެވެ.\nއަސްކަރިއްޔާ އާއިދެކޮޅަށް ހަމަލާތައް ވަރުގަދަ ކުރަމުން ތޯލިބާނުން ވަނީ އެމެރިކާ އާއި އެކު ވި އެއްބަސްވުމުގައި އަފްގާން އަސްކަރިއްޔާއަށް ދޭ ހަމަލާތައް ހުއްޓާލަން އެއްބަސްވެފައި ނުވާނެ ކަމަށް ބުނެފަ އެވެ.